(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΠΔ΄

Δευτέρα 20 Ιουλίου 2020

ΘΕΜΑΤΑ

Α. ΕΙΔΙΚΑ ΘΕΜΑΤΑ
Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Συζήτηση επικαίρων ερωτήσεων και αναφορών – ερωτήσεων:
 α) Προς τον Υπουργό Εργασίας και Κοινωνικών Υποθέσεων:
 i. με θέμα: «Βαρύ το αποτύπωμα της κρίσης του κορωνοϊού στον κόσμο της εργασίας στη Μαγνησία», σελ.
 ii. με θέμα: «Για τη υπαγωγή των οδηγών τουριστικών λεωφορείων Κρήτης στο εργασιακό καθεστώς που απορρέει από την τοπική κλαδική ΣΣΕ», σελ.
 iii. με θέμα: «Δυσμενείς εξελίξεις για τη βιωσιμότητα του e-ΕΦΚΑ. Οι πολιτικές της Κυβέρνησης προκαλούν μεγάλες απώλειες εσόδων στα ασφαλιστικά Ταμεία», σελ.
 β) Προς τον Υπουργό Υγείας:
 i. με θέμα: «Προσλήψεις ιατρών και εξοπλισμός σε δημόσιες δομές υγείας στη Θεσπρωτία», σελ.
 ii. με θέμα: « Άμεσα μέτρα για τη στελέχωση και τον εξοπλισμό του Γενικού Νοσοκομείου Ξάνθης», σελ.
 iii. με θέμα: «Διασφάλιση των θέσεων εργασίας του επικουρικού προσωπικού στο ΕΣΥ», σελ.
 iv. με θέμα: «Σοβαρά λειτουργικά προβλήματα στο Νοσοκομείο Ρεθύμνου λόγω ανεπαρκούς στελέχωσης κυρίως του Αναισθησιολογικού Τμήματος και της Παθολογικής Κλινικής», σελ.
 γ) Προς τον Υπουργό Περιβάλλοντος και Ενέργειας:
 i. με θέμα: «Δημόσιος κίνδυνος η απόφαση Χατζηδάκη για αναβολή επ’ αόριστο της ολοκλήρωσης των δασικών χαρτών», σελ.
 ii. με θέμα: «Πότε επιτέλους θα σταματήσει το έγκλημα στην Φυλή;», σελ.
 iii. με θέμα: «Ενεργειακή Εγνατία, η ταφόπλακα της Δυτικής Μακεδονίας», σελ.
 iv. με θέμα: «Γιατί η Κυβέρνηση επιλέγει να δυναμιτίσει το έργο των δασικών χαρτών και το κράτος δικαίου;», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση σχεδίου νόμου:

Οι Υπουργοί Οικονομικών, Ανάπτυξης και Επενδύσεων, Εθνικής Άμυνας, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Πολιτισμού και Αθλητισμού, Δικαιοσύνης, Εσωτερικών, Υποδομών και Μεταφορών, Τουρισμού, Επικρατείας, καθώς και ο Υφυπουργός Πολιτισμού και Αθλητισμού κατέθεσαν στις 18 Ιουλίου 2020 σχέδια νόμου: «Φορολογικές παρεμβάσεις για την ενίσχυση της αναπτυξιακής διαδικασίας της ελληνικής οικονομίας, ενσωμάτωση στην ελληνική νομοθεσία των Οδηγιών (ΕΕ) 2017/1852, (ΕΕ) 2018/822, (ΕΕ) 2020/876, (ΕΕ) 2016/1164, (ΕΕ) 2018/1910 και (ΕΕ) 2019/475 συνεισφορά Δημοσίου για την αποπληρωμή δανείων πληγέντων δανειοληπτών λόγω των δυσμενών συνεπειών του νόμου της νόσου COVID-19 και άλλες διατάξεις», σελ.
2. Κατάθεση πρότασης νόμου:

Οι Βουλευτές κ.κ. Μάξιμος Χαρακόπουλος, Ντόρα Μπακογιάννη, Γεώργιος Κατρούγκαλος, Γεώργιος Παπανδρέου, Φωτεινή Μπακαδήμα, Αθανάσιος Ζεμπίλης, Δημήτριος Καιρίδης, Παναγής Καππάτος, Ευστάθιος Κωνσταντινίδης, Φωτεινή Πιπιλή, Θεόδωρος Ρουσόπουλος, Ευριπίδης Στυλιανίδης, Άγγελος Τσιγκρής, Αναστάσιος Χατζηβασιλείου, Ειρήνη (Νίνα) Κασιμάτη, Γεώργιος Παπαηλιού, Αλέξανδρος Τριανταφυλλίδης, Σωκράτης Φάμελλος και Γεώργιος Ψυχογιός κατέθεσαν σήμερα πρόταση νόμου: «Εναρμόνιση εθνικών διατάξεων με τη νομολογία του Ευρωπαϊκού Δικαστηρίου Δικαιωμάτων του Ανθρώπου (ΕΔΔΑ) και θέσπιση ειδικού ένδικου μέσου για τις συνθήκες κράτησης στα σωφρονιστικά καταστήματα», σελ.
3. Κατάθεση Εκθέσεως Διαρκούς Επιτροπής:

Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Ανάπτυξης και Επενδύσεων: «Διυπηρεσιακή Μονάδα Ελέγχου Αγοράς, ρύθμιση της οικονομικής δραστηριότητας, αντιμετώπιση του παράνομου εμπορίου, πρόστιμα για τη διακίνηση και εμπορία απομιμητικών/παραποιημένων προϊόντων, ρύθμιση θεμάτων για τη βιομηχανία, τις ιδιωτικές επενδύσεις, τις συμπράξεις δημοσίου και ιδιωτικού τομέα, την έρευνα, την καινοτομία και το Οικονομικό Επιμελητήριο Ελλάδος και λοιπές διατάξεις», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α. , σελ.
ΣΑΚΟΡΑΦΑ Σ. , σελ.

ΟΜΙΛΗΤΕΣ

Α. Επί διαδικαστικού θέματος:
ΑΒΔΕΛΑΣ Α. , σελ.
ΣΑΚΟΡΑΦΑ Σ. , σελ.
ΦΑΜΕΛΛΟΣ Σ. , σελ.
ΧΑΤΖΗΔΑΚΗΣ Κ. , σελ.

Β. Επί των επικαίρων ερωτήσεων και αναφορών - ερωτήσεων:
ΑΡΣΕΝΗΣ Κ. , σελ.
ΒΡΟΥΤΣΗΣ Ι. , σελ.
ΔΕΛΗΣ Ι. , σελ.
ΚΑΛΑΜΑΤΙΑΝΟΣ Δ. , σελ.
ΚΑΤΣΗΣ Μ. , σελ.
ΚΟΝΤΟΖΑΜΑΝΗΣ Β. , σελ.
ΜΕΪΚΟΠΟΥΛΟΣ Α. , σελ.
ΞΑΝΘΟΣ Α. , σελ.
ΣΥΝΤΥΧΑΚΗΣ Ε. , σελ.
ΤΖΟΥΦΗ Μ. , σελ.
ΦΑΜΕΛΛΟΣ Σ. , σελ.
ΧΑΤΖΗΔΑΚΗΣ Κ. , σελ.

ΠΡΑΚΤΙΚΑ ΒΟΥΛΗΣ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΠΔ΄

Δευτέρα 20 Ιουλίου 2020

Αθήνα, σήμερα στις 20 Ιουλίου 2020, ημέρα Δευτέρα και ώρα 16.02΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Η΄ Αντιπροέδρου αυτής κ. **ΣΟΦΙΑΣ ΣΑΚΟΡΑΦΑ**.

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, αρχίζει η συνεδρίαση.

Πριν μπούμε στην ημερήσια διάταξη, θα ήθελα να κάνω δυο ανακοινώσεις προς στο Σώμα.

Οι Υπουργοί Οικονομικών, Ανάπτυξης και Επενδύσεων, Εθνικής Άμυνας, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Πολιτισμού και Αθλητισμού, Δικαιοσύνης, Εσωτερικών, Υποδομών και Μεταφορών, Τουρισμού, Επικρατείας, καθώς και ο Υφυπουργός Πολιτισμού και Αθλητισμού κατέθεσαν στις 18 Ιουλίου 2020 σχέδια νόμου: «Φορολογικές παρεμβάσεις για την ενίσχυση της αναπτυξιακής διαδικασίας της ελληνικής οικονομίας, ενσωμάτωση στην ελληνική νομοθεσία των Οδηγιών (ΕΕ) 2017/1852, (ΕΕ) 2018/822, (ΕΕ) 2020/876, (ΕΕ) 2016/1164, (ΕΕ) 2018/1910 και (ΕΕ) 2019/475 συνεισφορά Δημοσίου για την αποπληρωμή δανείων πληγέντων δανειοληπτών λόγω των δυσμενών συνεπειών του νόμου της νόσου COVID-19 και άλλες διατάξεις».

Οι Βουλευτές κ.κ. Μάξιμος Χαρακόπουλος, Ντόρα Μπακογιάννη, Γεώργιος Κατρούγκαλος, Γεώργιος Παπανδρέου, Φωτεινή Μπακαδήμα, Αθανάσιος Ζεμπίλης, Δημήτριος Καιρίδης, Παναγής Καππάτος, Ευστάθιος Κωνσταντινίδης, Φωτεινή Πιπιλή, Θεόδωρος Ρουσόπουλος, Ευριπίδης Στυλιανίδης, Άγγελος Τσιγκρής, Αναστάσιος Χατζηβασιλείου, Νίνα Κασιμάτη, Γεώργιος Παπαηλιού, Αλέξανδρος Τριανταφυλλίδης, Σωκράτης Φάμελλος και Γεώργιος Ψυχογιός κατέθεσαν σήμερα πρόταση νόμου: «Εναρμόνιση εθνικών διατάξεων με τη νομολογία του Ευρωπαϊκού Δικαστηρίου Δικαιωμάτων του Ανθρώπου (Ε.Δ.Δ.Α.) και θέσπιση ειδικού ένδικου μέσου για τις συνθήκες κράτησης στα σωφρονιστικά καταστήματα».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γραμματέας Νομικών και Κοινοβουλευτικών Θεμάτων ενημερώνει το Σώμα ότι οι επίκαιρες ερωτήσεις που θα συζητηθούν είναι οι εξής:

Οι υπ’ αριθμ. 909/10-7-2020 και 930/13-7-2020 επίκαιρες ερωτήσεις και η υπ’ αριθμ. 6537/15-5/2020 ερώτηση του κύκλου των αναφορών – ερωτήσεων (κατ’ άρθρο 130 παράγραφος 5 του Κανονισμού της Βουλής) θα απαντηθούν από τον Υπουργό Εργασίας και Κοινωνικών Υποθέσεων, κ. Ιωάννη Βρούτση.

Οι υπ’ αριθμ. 919/13-7-2020, 920/13-7-2020, 921/13-7-2020 και 923/13-7-2020 επίκαιρες ερωτήσεις θα απαντηθούν από τον Υπουργό Περιβάλλοντος και Ενέργειας κ. Κωνσταντίνο Χατζηδάκη.

Οι υπ’ αριθμ. 908/10-7-2020, 910/10-7-2020 και 926/13-7-2020 επίκαιρες ερωτήσεις και η υπ’ αριθμ. 6743/22-5-2020 ερώτηση του κύκλου των αναφορών – ερωτήσεων (κατ’ άρθρο 130 παράγραφος 5 του Κανονισμού της Βουλής) θα απαντηθούν από τον Υφυπουργό Υγείας, κ. Βασίλειο Κοντοζαμάνη.

Αρχίζουμε με την πρώτη με αριθμό 909/10-7-2020 επίκαιρη ερώτηση δεύτερου κύκλου του Βουλευτή Μαγνησίας του Συνασπισμού Ριζοσπαστικής Αριστεράς κ. Αλέξανδρου Μεϊκόπουλου προς τον Υπουργό Εργασίας και Κοινωνικών Υποθέσεων, με θέμα: «Βαρύ το αποτύπωμα της κρίσης του κορωνοϊού στον κόσμο της εργασίας στη Μαγνησία».

Στην ερώτηση θα απαντήσει ο Υπουργός Εργασίας και Κοινωνικών Υποθέσεων κ. Ιωάννης Βρούτσης.

Κύριε Βουλευτά, έχετε τον λόγο για δύο λεπτά.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κυρία Πρόεδρε.

Κύριε Υπουργέ, πριν από τέσσερις περίπου μήνες, αν δεν απατώμαι, είχαμε μια αντίστοιχη συζήτηση μαζί στη Βουλή για το θέμα το συγκεκριμένο. Είχα συγκρατήσει τότε ότι μας προτρέψατε να κάνουμε υπομονή καθότι ήταν έκτακτες οι συνθήκες -και παραμένουν έκτακτες- και μάλιστα είχατε συμπληρώσει τον συνειρμό σας ότι θα σχεδιάζατε ή θα αναπτύσσατε πολιτικές οι οποίες θα λειτουργούσαν ανασχετικά όσον αφορά το κύμα της ανεργίας που μαστίζει τη Μαγνησία.

Όμως, κύριε Υπουργέ, σήμερα που μιλάμε, πραγματικά, το αποτύπωμα της κρίσης του κορωνοϊού είναι πάρα πολύ βαρύ, όχι μόνο της πανδημίας, αλλά και των πολιτικών που έχετε αναπτύξει μέχρι στιγμής. Στις 25 Ιουνίου δόθηκαν στη δημοσιότητα από την Περιφερειακή Διεύθυνση του ΟΑΕΔ στη Θεσσαλία τα αναλυτικά στοιχεία ανά δήμο στις περιφερειακές ενότητες. Με βάση, λοιπόν, τα επίσημα στοιχεία, κύριε Υπουργέ, η Μαγνησία καταγράφει ρεκόρ σε ανεργία με είκοσι πέντε χιλιάδες τριακόσιους ανέργους. Σε σύγκριση με τον Αύγουστο του 2019 όπου ήταν δεκαεννιά χιλιάδες πεντακόσιοι ογδόντα επτά, σήμερα έχουν εκτοξευθεί στους είκοσι χιλιάδες εξήντα ένα. Κι αυτό μόνο στον αστικό ιστό του Βόλου. Στις υπόλοιπες περιοχές ο Δήμος Αλμυρού μετρά εκατόν πενήντα δύο, η Ζαγορά τριακόσιους είκοσι έξι, το νότιο Πήλιο εξακόσιους δεκατέσσερις, ο Δήμος Ρήγα Φεραίου οκτακόσιους σαράντα εννιά, η Αλόννησος διακόσιους σαράντα εννιά, η Σκιάθος χίλιους διακόσιους είκοσι και η Σκόπελος τριακόσιους εξήντα εννιά.

Και σαν να μην έφτανε αυτό, κύριε Υπουργέ, οι μισθοί στον ιδιωτικό τομέα έχουν διαμορφωθεί πλέον σε εξαιρετικά χαμηλά επίπεδα. Μόνο να σας αναφέρω ότι, σύμφωνα πάλι με τα ίδια στοιχεία, ένας στους δύο εργαζόμενους στην Μαγνησία, δηλαδή το 50% περίπου, λαμβάνουν μισθό κάτω από 800 ευρώ, ενώ και η έξαρση των ευέλικτων μορφών απασχόλησης συμπιέζουν στο 50% περίπου το εισόδημα των εργαζομένων.

Σας έχουμε προτείνει από την αρχή της υγειονομικής αυτής κρίσης να λειτουργήσετε και προληπτικά και εμπροσθοβαρώς, να επιδοτήσετε και το μισθολογικό κόστος και το ασφαλιστικό κόστος. Παράλληλα, σας είχαμε προτείνει να θεσμοθετήσετε το έκτακτο εισόδημα αλληλεγγύης για όλες στις ευάλωτες ομάδες, αλλά και για όλους τους πολίτες που υπέστησαν συντριπτικές απώλειες στο εισόδημά τους. Τέλος, για τις επιχειρήσεις, κύριε Βρούτση, πάλι σας είχαμε προτείνει τη θεσμοθέτηση της μη επιστρεπτέας ενίσχυσης, με προϋπόθεση τη διατήρηση του συνόλου των εργαζομένων, καθώς και τη μόνιμη μείωση προκαταβολής φόρου στο 50%.

Βάσει, λοιπόν, των στοιχείων αυτών που σας ανέφερα και πιστεύω ότι δεν τα αμφισβητείτε, διαμορφώνονται, κατά τη γνώμη μου, κύριε Βρούτση, δυο πολύ απλά ερωτήματα. Υπάρχει σχεδιασμός από μεριάς του Υπουργείου Εργασίας προκειμένου να παρέμβετε και σε επίπεδο Μαγνησίας, αλλά και συνολικά, πανελλαδικά, προκειμένου να υπάρξει μια πραγματική ανάσχεση αυτού του κύματος ανεργίας που υπάρχει;

Και δεύτερον, κύριε Βρούτση, προτίθεστε, όχι να υιοθετήσετε απλά κάποιες από τις προτάσεις, αλλά να αντιληφθείτε τη σοβαρότητα και το βάθος των προτάσεων που σας κάνει η Αξιωματική Αντιπολίτευση, προκειμένου έστω και τώρα, έστω και αργά, να λειτουργήσετε εμπροσθοβαρώς αναφορικά με την ανάσχεση των συνεπειών της πανδημίας;

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Έχετε τον λόγο, κύριε Υπουργέ.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Ευχαριστώ, κυρία Πρόεδρε.

Κύριε Μεϊκόπουλε, εκλαμβάνω ως καλοπροαίρετη την ερώτησή σας και καταλαβαίνω ότι ως τοπικός Βουλευτής που εκλέγεστε στη Μαγνησία, αγωνιάτε για τον νομό σας, για τους κατοίκους της Μαγνησίας, όπως κάθε Βουλευτής σ’ αυτή την Αίθουσα.

Πρέπει, όμως, να σας πω ότι, όσον αφορά αυτό το οποίο μου περιγράψαμε σήμερα ως κατάσταση που αφορά τον νομό σας, δεν μπορώ να διαψεύσω την γενικότητα η οποία υπάρχει, τη γενικότερη εικόνα η οποία πράγματι δεν είναι η καλύτερη, ούτε αυτή που θέλαμε, ούτε είναι η εικόνα στην οποία είχε δρομολογηθεί η οικονομία και η αγορά εργασίας πριν την κρίση. Μόνο κάποιος που κρύβεται πίσω από το δάχτυλό του μπορεί να πει ότι τα πράγματα θα μπορούσαν να έχουν διαμορφωθεί με βάση συγκεκριμένες πολιτικές, σαν να μην έχει αγγίξει την οικονομία ή την αγορά εργασίας κάτι.

Δυστυχώς, κύριε Μεϊκόπουλε, η πραγματικότητα είναι ότι η κρίση αφήνει βαθύ αποτύπωμα αρνητικό και στην οικονομία και στην αγορά εργασίας. Αυτό δεν νικιέται, όμως αντιμετωπίζεται. Και η Κυβέρνηση ξέρετε πάρα πολύ καλά ότι έχει εξαντλήσει κάθε δυνατό τρόπο για να καλύψει αυτές τις περιοχές των ανθρώπων, στην επικράτεια και στον νομό σας, με διάφορους τρόπους, είτε με ενίσχυση των ασφαλιστικών εισφορών και την πλήρη κάλυψή τους, είτε με αναστολή συμβάσεων εργασίας και την κάλυψη του μισθολογικού κόστους, είτε με πολιτικές προγραμμάτων -που θα σας αναφέρω σε λίγο- που είναι ήδη δρομολογημένες και άλλες τρέχουν, για να καλύψουμε τις περιοχές αυτές του κόσμου ο όποιος αντιμετωπίζει προβλήματα.

Είναι, δυστυχώς, κύριε Μεϊκόπουλε, μια κατάσταση που δεν αντιμετωπίζεται ούτε με ευχές ούτε με ωραίες ιδέες ούτε με καλά λόγια, αλλά θέλει μάχη στην πράξη. Οι πόροι είναι συγκεκριμένοι και αυτούς τους πόρους τους οποίους διαθέτουμε, κυρία Πρόεδρε, προσπαθούμε να τους αξιοποιήσουμε με τον καλύτερο δυνατό τρόπο.

Έχω εδώ στην έγγραφη απάντησή μου στην επίκαιρη ερώτησή σας μια σειρά από πρωτοβουλίες που έχουμε πάρει, είτε αφορούν το πρόγραμμα «ΣΥΝ-ΕΡΓΑΣΙΑ», που χρηματοδοτούμε και δίνουμε ποσοστό αναπλήρωσης 84% έως 100% στους εργαζόμενους για να μη χαθούν θέσεις εργασίας. Έχουμε τις πολιτικές, οι οποίες αφορούν τον κόσμο του τουρισμού, τον κόσμο της εποχικής δουλειάς, που και εδώ καλύπτουμε συντριπτικά σχεδόν όλους. Αυτό, όμως, τώρα δεν θέλω να το επαναλάβω γιατί είναι ήδη γνωστό, το βιώνει ο κόσμος, ξέρει ότι η Κυβέρνηση δίνει μάχη και έχουμε αντιμετωπίσει μέχρι στιγμής όλη την ελληνική κοινότητα των εργαζομένων και ανέργων με έναν τρόπο ο οποίος μπορεί να χαρακτηριστεί ότι κάναμε ότι καλύτερο μπορούσαμε. Δηλαδή, καλύψαμε και με επιδόματα ανεργίας και ανέργους και μακροχρόνια ανέργους, εργαζόμενους με μισθολογικό κόστος και ασφαλιστικές εισφορές. Είναι μια πολιτική την οποία θα συνεχίσουμε και κατά την επόμενη περίοδο, για να μην μείνει κανείς εργαζόμενος απροστάτευτος.

Όσον αφορά τώρα την περιοχή σας, εγώ για τη Μαγνησία αυτό που έχω, μέσα από το καινοτόμο εργαλείο, που λέγεται «ΕΡΓΑΝΗ», βλέπω ότι για τον μήνα Ιούνιο είχαμε τρεις χιλιάδες τριακόσιες ενενήντα δυο προσλήψεις και στο σύνολο των δύο χιλιάδων τετρακοσίων εξήντα μία αποχωρήσεων είχαμε θετικό πλεόνασμα ισοζυγίου εννιακοσίων τριάντα μίας, δηλαδή περισσότερες θέσεις εργασίας για το μήνα Ιούνιο. Και για το σύνολο του εξαμήνου είχαμε δώδεκα χιλιάδες εννιακόσιες εβδομήντα δυο αναγγελίες πρόσληψης και τελικά μετά την περιγραφή και τις οικειοθελείς αποχωρήσεις και αναγγελίες απολύσεων, είχαμε επτακόσιες εβδομήντα οκτώ χιλιάδες οχτακόσιες θέσεις θετικό ισοζύγιο. Εννοείται ότι δεν μας ικανοποιεί αυτό. Αν κυλούσε φυσιολογικά η οικονομία, αν κυλούσε φυσιολογικά ο τουρισμός –και είμαι και προσωπικά από μία περιοχή, που εκλέγομαι και εγώ ως Βουλευτής, τον Νομό Κυκλάδων που ζει από τον τουρισμό- θα ήταν τελείως διαφορετικά τα πράγματα. Πρέπει, όμως, όλοι μαζί ενωμένοι να αντιμετωπίσουμε αυτήν την κρίση.

Ευχαριστώ πολύ και θα επανέλθω στη δευτερολογία μου.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κύριε Υπουργέ.

Κύριε συνάδελφε, έχετε τον λόγο για τρία λεπτά.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Κύριε Υπουργέ, σας άκουσα πάρα πολύ προσεκτικά και θα προσπαθήσω να σας απαντήσω με μερικά σχόλια.

Ας ξεκινήσουμε, τουλάχιστον, από εκεί που συμφωνούμε. Νομίζω ότι με την πανδημία που ζήσαμε έχουν καταρρεύσει πάρα πολλά στερεότυπα του παρελθόντος. Το πρώτο στερεότυπο αφορούσε στο ότι η αγορά εργασίας μπορεί να αυτορυθμιστεί, όμως, κύριε Βρούτση, δεν αυτορυθμίζεται.

Το δεύτερο είναι η δαιμονοποίηση της κρατικής παρέμβασης, γιατί και εσείς ο ίδιος διαπιστώνετε ότι είναι περισσότερο αναγκαία από ποτέ η κρατική, η δημόσια παρέμβαση στο κομμάτι της αγοράς εργασίας προκειμένου να υπάρξει ανάσχεση του κύματος αυτού.

Σχετικά με το δεύτερο φαντάζομαι ότι θα συμφωνήσετε, επειδή αγαπάτε πάρα πολύ τις δημοσκοπήσεις. Είδατε ότι στην τελευταία δημοσκόπηση της «MRB» το 49,3% των πολιτών θεωρεί πρώτο πρόβλημα για την πολιτεία αυτό της ανεργίας. Άρα, αντιλαμβάνεστε το θέμα της ανεργίας και της αναζήτησης –αν θέλετε- εργασίας είναι πρώτο στις συζητήσεις ανάμεσα στους πολίτες.

Το τρίτο σχόλιο που θα ήθελα να σας κάνω, αναφορικά με τα στοιχεία που παραθέσετε, είναι ότι γνωρίζετε πάρα πολύ καλά, κύριε Βρούτση, από τη EUROSTAT ότι υπάρχει μια πλασματική εικόνα λόγω των πρωτόγνωρων μέτρων που κλήθηκε να πάρει αυτή η Κυβέρνηση. Γιατί ξέρετε πολύ καλά ότι υπολογίζονται ως απασχολούμενοι όλοι οι άνθρωποι και όλοι οι εργαζόμενοι οι οποίοι τελούν αυτή τη στιγμή σε αναστολή εργασίας. Η αναστολή εργασίας, κύριε Βρούτση, δεν νομίζω ότι συγκρίνεται με μια αξιοπρεπή και καλά αμειβόμενη θέση εργασίας.

Το δεύτερο -και το γνωρίζετε πάρα πολύ καλά- είναι ότι υπάρχει πάρα πολύς άνεργος κόσμος, ο οποίος έχει πλέον μεταφερθεί στον μη ενεργό πληθυσμό, καθότι δεν μπορούσε να βρει εργασία κατά τη διάρκεια της πανδημίας αλλά και μετά.

Σας αναφέρω το παράδειγμα της Μαγνησίας, κύριε Βρούτση, γιατί είναι αντιπροσωπευτικό. Αφ’ ενός, είναι μια οικονομία η οποία βασίζεται κατά κύριο λόγο στη μικρομεσαία επιχειρηματικότητα. Υπάρχει νησιωτικό σύμπλεγμα. Υπάρχει τουρισμός. Να σας αναφέρω ότι για αυτό το καλοκαίρι, για αυτή την τουριστική σαιζόν περίπου τρεις χιλιάδες άνθρωποι στη Μαγνησία δεν έχουν βρει δουλειά. Δεν ξέρω πού τα βρήκατε αυτά τα στοιχεία και πώς ακριβώς τα διαβάζετε. Όμως, οφείλω να σας ενημερώσω ότι στις συζητήσεις που κάνω με όλο τον νέο κόσμο έχει επανέλθει πάλι αυτό το κλίμα ότι «είτε θα αναζητήσω δουλειά στην Αθήνα είτε θα φύγω στο εξωτερικό» από ανθρώπους που μέχρι πρότινος δούλευαν.

Άρα, κύριε Βρούτση, εγώ δεν σας μιλάω για ευχολόγια. Εγώ δεν αμφισβητώ ότι η ύφεση είχε να κάνει κατά μεγάλο μέρος και με αντικειμενικούς παράγοντες, όπως η πανδημία. Όμως, το πώς αντιμετωπίζει το μέγεθός της, το πόσο συντριπτική θα είναι αυτή, εξαρτάται από το τι κάνει η πολιτεία ή τι δεν κάνει. Μέχρι στιγμής, κύριε Βρούτση, μην μου πείτε ότι με το εφάπαξ ποσό των 400 ευρώ που δώσατε στους μακροχρόνια ανέργους και το πήραν εκατόν εξήντα οκτώ χιλιάδες, ενώ το σύνολό τους είναι πεντακόσιες είκοσι χιλιάδες, αντιμετωπίσατε με θετικό τρόπο το τι βίωσαν και τι θα βιώσουν αυτοί οι άνθρωποι και στη συνέχεια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επομένως, σε αυτό που προσπαθώ να κρούσω το καμπανάκι του κινδύνου εγώ είναι όχι να μιλήσουμε για ευχολόγια ούτε να κάνουμε μια στείρα αντιπολίτευση. Σας αναφέρω, όμως, ότι η εικόνα που διαμορφώνεται στη Μαγνησία, η οποία είναι αντιπροσωπευτικό, κατά τη γνώμη μου, παράδειγμα και για όλη την Ελλάδα, επειδή συνδυάζει διάφορους τομείς της αγοράς εργασίας, είναι πάρα πολύ απογοητευτική.

Θέλω εδώ να μας πείτε: Πρώτον, ποια προγράμματα ακριβώς σχεδιάζετε για το επίπεδο της Μαγνησίας για το επόμενο διάστημα. Πώς είναι δυνατόν όλοι αυτοί οι άνθρωποι, ιδιαίτερα το φθινόπωρο που θα έρθει, που δεν είναι τουριστική σεζόν για την πόλη, να μπορέσουν να απασχοληθούν. Διότι, κύριε Βρούτση, πραγματικά, το επόμενο διάστημα δεν θα μιλάμε για τρόπους ανάσχεσης, αλλά για το πώς θα μπορέσουμε να αντιμετωπίσουμε μια κατάσταση, η οποία θα παραπέμπει σε εικόνα του 2012 και του 2013.

Εύχομαι να μην έχετε στη λογική σας να επιστρέψουμε σε εκείνες τις εικόνες και σε εκείνες τις εποχές, κύριε Υπουργέ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Ευχαριστώ, κυρία Πρόεδρε.

Κύριε Μεϊκόπουλε, αναφέρεστε σε μια δημοσκόπηση της «MRB». Όχι μόνο η «MRB», αλλά όλες οι δημοσκοπήσεις -θα συμφωνήσω μαζί σας- δείχνουν αυτή τη στιγμή ότι η αγωνία του κόσμου κατ’ εξοχήν βρίσκεται στον τομέα της ανεργίας. Και αυτό είναι απόλυτα δικαιολογημένο, διότι ο κόσμος βλέπει γύρω του μια οικονομία η οποία αντιμετωπίζει σοβαρά προβλήματα, όχι εξαιτίας λανθασμένης οικονομικής πολιτικής ή αποφάσεων, αλλά λόγω της πανδημίας.

Όσον αφορά αυτό που είπατε -και δεν θα συμφωνήσω εδώ μαζί σας- ότι πολλοί σκέφτονται να φύγουν στο εξωτερικό, εγώ έχω άλλη εικόνα. Κανείς πλέον δεν το σκέφτεται. Πολλοί σκέφτονται να επιστρέψουν. Διότι δεν έχεις μια παγκόσμια οικονομία η οποία πηγαίνει καλά, είναι εύρωστη και μια Ελλάδα η οποία δεν πάει καλά. Αυτή τη στιγμή το σύνολο της παγκόσμιας οικονομίας έχει κλονιστεί. Άρα κανένας νέος ή οποιασδήποτε ηλικίας άνθρωπος στη χώρα μας δεν μπορεί να δει ως θετική προοπτική να πάει στο εξωτερικό. Μάλλον το αντίθετο. Διότι η χώρα μας είναι μια ασφαλής χώρα, τουλάχιστον συγκριτικά με τις άλλες χώρες, όπως αντιμετώπισε τον κορωνοϊό και την πανδημία, και είναι και μια χώρα η οποία δίνει προοπτικές, δίνει μία ελπίδα ότι είναι η Ελλάδα, με τα χαρακτηριστικά της, με τα θετικά της και τις αδυναμίες της. Άρα δεν υπάρχει μια ροπή, όπως το είπατε, για το εξωτερικό. Το αντίθετο.

Κύριε Μεϊκόπουλε, σας θεωρώ από τους σοβαρούς Βουλευτές και θέλω να πω ότι επειδή πάντα εχθρός του καλού είναι το καλύτερο, θα μπορούσατε να λέτε ότι μπορούσαμε να κάνουμε περισσότερα, να διαθέσουμε περισσότερα χρήματα, ότι τα 534 ευρώ που δώσαμε στη δεύτερη δέσμη μέτρων δεν επαρκούν ή ότι δεν επαρκούσαν οι πρώτοι μισθοί που δώσαμε στο σύνολό τους και τους κάλυψε η ελληνική πολιτεία με το σύνολο των ασφαλιστικών εισφορών. Πάντα ο καθένας μπορεί στον μύλο του περισσότερου να λέει ό,τι θέλει.

Όμως, αυτοί που κυβερνούν και έχουν το τιμόνι της ευθύνης, είτε στο Υπουργείο Οικονομικών, της δημοσιονομικής πολιτικής, είτε του Γενικού Λογιστηρίου του Κράτους, είτε του Υπουργείου Εργασίας, όπως είμαι εγώ ως Υπουργός Εργασίας που χειρίζομαι τον κοινωνικό προϋπολογισμό, επιτρέψτε μου να σας πω -και πιστέψτε με σε αυτό- ότι κάνουμε ό,τι είναι δυνατόν περισσότερο εκεί που μπορούμε να φτάσουμε. Διότι μην ξεχνάμε ότι υπάρχουν και όρια αντοχών στην οικονομία, δημοσιονομικά είναι ζητήματα τα οποία δεν μπορούμε να ξεπεράσουμε και έχουμε μπροστά μας και ένα φθινόπωρο το οποίο -θα συμφωνήσω μαζί σας-, εγείρονται πάρα πολλά ερωτηματικά σε σχέση με την πανδημία και την εξέλιξή της. Εδώ, πραγματικά, πρέπει όλοι ενωτικά να αντιμετωπίσουμε το μεγάλο αυτό πρόβλημα, διότι δεν είναι θέμα κομμάτων. Είναι ένα εθνικό ζήτημα που αυτή τη στιγμή απειλεί τη χώρα μας, όπως και όλον τον κόσμο.

Τώρα, εμείς -σας είπα στην πρωτολογία μου- κάνουμε πάρα πολλά. Έχουν καταγραφεί αρκετές φορές επίκαιρες ερωτήσεις. Θέλω με την ευκαιρία να σας πω μερικά μόνο προγράμματα, τα οποία αυτή τη στιγμή σχεδιάζουμε και με ρωτήσατε και τα οποία αφορούν και τη Μαγνησία. Διότι η άσκηση πολιτικών δεν μπορεί να είναι στοχευμένη μόνο για τη Μαγνησία, είναι για το σύνολο της επικράτειας, αλλά και οι άνεργοι και οι εργαζόμενοι της Μαγνησίας μπορούν να ωφεληθούν.

Παραδείγματος χάριν, πρόγραμμα επιχορήγησης επιχειρήσεων για την απασχόληση έξι χιλιάδων ανέργων ηλικίας τριάντα εννέα ετών αποφοίτων της τριτοβάθμιας εκπαίδευσης σε κλάδους έξυπνης εξειδίκευσης. Πρόγραμμα επιχορήγησης επιχειρήσεων και γενικά εργοδοτών για την απασχόληση και κατάρτιση δέκα χιλιάδων δικαιούχων επιταγής επανένταξης στην αγορά εργασίας. Πρόγραμμα επιχορήγησης επιχειρήσεων για την απασχόληση συνολικά δεκαπέντε χιλιάδων ανέργων ηλικίας άνω των σαράντα πέντε ετών. Πρόγραμμα επιχορήγησης επιχειρήσεων για την απασχόληση δέκα χιλιάδων ανέργων νέων ηλικίας δεκαοχτώ έως είκοσι εννέα ετών, με έμφαση στους πτυχιούχους ανωτάτων εκπαιδευτικών ιδρυμάτων πανεπιστημιακού και τεχνολογικού τομέα. Πρόγραμμα επιχορήγησης επιχειρήσεων φορέων και οργανισμών του δημόσιου τομέα, όπως αυτός ορίζεται στο άρθρο 51 του ν.1892/90 επιχειρήσεων της τοπικής αυτοδιοίκησης Α΄ και Β΄ βαθμού, περιφέρειες και δήμους, του ν.3852/10, οι οποίες ασκούν τακτικά οικονομική δραστηριότητα για την απασχόληση μακροχρόνια ανέργων ηλικίας πενήντα πέντε έως εξήντα επτά ετών.

Επιπλέον, σχεδιάζονται και υλοποιούνται πάρα πολλά ακόμη προγράμματα από την επιτελική δομή του ΕΣΠΑ και έχουμε και πολλά άλλα. Απλά, θέλω να σας πω ότι υπάρχουν πάρα πολλά προγράμματα, τα οποία δίνουν την ευκαιρία σε πάρα πολλούς νέους. Το τελευταίο είναι η κοινωφελής εργασία, η οποία ήδη βρίσκεται σε στάδιο μοριοδότησης για τριάντα έξι χιλιάδες πεντακόσιους εργαζόμενους σε δήμους και περιφέρειες. Υπάρχουν πολλά προγράμματα, κύριε Μεϊκόπουλε. Επαρκούν; Απάντηση, όχι. Αλλά καταβάλλουμε κάθε δυνατή προσπάθεια, διότι όπως γνωρίζετε και από τη θητεία του ΣΥΡΙΖΑ στην κυβέρνηση, παρ’ ότι βγάζεις προγράμματα, δεν απορροφούνται όλα, όσο ελκυστικά και να είναι σε βαθμό επιδότησης και μισθολογικού και μη μισθολογικού κόστους, αν δεν υπάρχει ζήτηση από κάτω.

Εν πάση περιπτώσει, θέλω να σας πω ότι θα κάνουμε ό,τι μπορούμε στο πλαίσιο του δυνατού, του εφικτού, εκεί που μας επιτρέπει και η δημοσιονομική δυνατότητα της χώρας με προγράμματα, με παρεμβάσεις, με κάλυψη μισθολογικού και μη μισθολογικού κόστους, όπως κάναμε μέχρι τώρα για όλη την Ελλάδα, για όλους τους εργαζόμενους, για όλους τους ανέργους και για τη Μαγνησία.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κύριε Υπουργέ.

Προχωράμε στη συζήτηση της δεύτερης, της με αριθμό 930/13-7-2020 επίκαιρης ερώτησης δεύτερου κύκλου του Βουλευτή του Κομμουνιστικού Κόμματος Ελλάδας, κ. Εμμανουήλ Συντυχάκη, προς τον Υπουργό Εργασίας και Κοινωνικών Υποθέσεων, με θέμα: «Για τη υπαγωγή των οδηγών τουριστικών λεωφορείων Κρήτης στο εργασιακό καθεστώς που απορρέει από την τοπική κλαδική ΣΣΕ».

Θα απαντήσει ο Υπουργός Εργασίας και Κοινωνικών Υποθέσεων κ. Ιωάννης Βρούτσης.

Ο συνάδελφος Βουλευτής κ. Συντυχάκης έχει τον λόγο για δύο λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κυρία Πρόεδρε.

Κύριε Υπουργέ, επί είκοσι και επιπλέον χρόνια, οι εργαζόμενοι οδηγοί των τουριστικών λεωφορείων Κρήτης συνάπτουν με τις εργοδοτικές οργανώσεις στον κλάδο μεταφοράς τουριστών τοπικές συλλογικές συμβάσεις εργασίας ετήσιας ισχύος, με τις οποίες καθορίζονται οι όροι αμοιβής των οδηγών.

Στις 31 Μαρτίου 2020 έληξε η ισχύουσα τοπική συλλογική σύμβαση, η οποία θεωρείται υποχρεωτική, ενώ οι κανονιστικοί όροι αυτής της σύμβασης συνεχίζουν να έχουν ισχύ για ένα επιπλέον τρίμηνο από τη λήξη αυτής, για να μην προκύψει κάποιο κενό μετά τη λήξη της και μέχρι να συναφθεί η νέα τοπική συλλογική σύμβαση.

Τι σημαίνει αυτό; Ότι από την 1η Απριλίου που έληξε η συμβατική ισχύς της συλλογικής σύμβασης παρατάθηκε για ένα τρίμηνο επιπλέον, απαραίτητο χρονικό διάστημα, για τις διαπραγματεύσεις για τη σύναψη της νέας σύμβασης.

Ωστόσο, λόγω των περιοριστικών μέτρων λόγω πανδημίας, ήταν αδύνατον να ξεκινήσουν οι διαπραγματεύσεις με την εργοδοτική πλευρά, ακριβώς επειδή οι επιχειρήσεις είχαν τεθεί σε αναστολή λειτουργίας.

Σήμερα και παρά το άνοιγμα του τουρισμού, όπως διαφημίζει η Κυβέρνηση, οι εργοδότες αρνούνται την υπογραφή τοπικής κλαδικής συλλογικής σύμβασης την ίδια με τη μέχρι πρότινος, η οποία έληξε στις 30 Ιουνίου, παραπέμποντάς τους στην εθνική συλλογική σύμβαση εργασίας, με αποτέλεσμα οι εργαζόμενοι να χάνουν μια σειρά από δικαιώματα και κατακτήσεις. Θα μου πείτε, σιγά να μην τηρήσουν οι εργοδότες τα συμφωνηθέντα, το συμφέρον τους είναι πάνω από όλα.

Το αποτέλεσμα, όμως, είναι οι περίπου πεντακόσιοι οδηγοί των τουριστικών λεωφορείων Κρήτης να βρίσκονται σε πραγματικό αδιέξοδο, αντιμετωπίζοντας τον κίνδυνο δραματικής επιδείνωσης των εργασιακών τους σχέσεων, καταδικαζόμενοι να ζουν με τα 534 ευρώ για το επόμενο διάστημα.

Η οργή τους είναι τόσο μεγάλη που με σταθερή αγωνιστική διάθεση βρίσκονται στην εικοστή πρώτη μέρα των απεργιακών τους κινητοποιήσεων, παρά τον απεργοσπαστικό μηχανισμό που έχει στήσει η εργοδοσία και μάλιστα με ωράρια τα οποία ξεπερνούν το οκτάωρο, φθάνουν μέχρι και τις δώδεκα ώρες στο τιμόνι, βάζοντας σε κίνδυνο την ασφάλεια και των εργαζομένων και των τουριστών.

Η Κυβέρνηση, λοιπόν, έχει σοβαρές ευθύνες για τη στάση αυτή, είναι δική της ευθύνη και δεν κάνει τίποτα άλλο παρά να νομοθετεί με πράξεις νομοθετικού περιεχομένου για λογαριασμό της εργοδοσίας συνολικά και να αδιαφορεί για τους εργαζόμενους και τις συνέπειες στη μεταφορά των τουριστών.

Σας ρωτάμε, λοιπόν, κύριε Υπουργέ: Γιατί αγνοήσατε αυτό το δίκαιο και αυτονόητο αίτημα των εργαζομένων, παρ’ όλο που από τις 2-4-2020 σας έχει στείλει σχετική επιστολή το Σωματείο των Οδηγών «Ο Ερμής», την οποία θα καταθέσω και στα Πρακτικά;

Εάν θέλατε, θα μπορούσατε με δική σας παρέμβαση, υπουργική απόφαση ή πράξη νομοθετικού περιεχομένου, τις οποίες τις έχετε «καραμέλα» βέβαια, να υποχρεώσετε τους εργοδότες να ισχύσει και μάλιστα όταν έχει υποχρεωτικό χαρακτήρα για τον κλάδο, η τελευταία τοπική κλαδική συλλογική σύμβαση εργασίας, προκειμένου να αποφευχθεί η πλήρης αποσάθρωση των εργασιακών σχέσεων στον κλάδο. Αυτό είναι το ερώτημα που σας θέτω.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Ευχαριστώ, κυρία Πρόεδρε.

Κύριε Συντυχάκη, θα ήθελα στο κλείσιμο της πρωτομιλίας μου να μην βιαστείτε να πείτε γιατί δεν σας απάντησα, διότι θέτετε ένα ευρύτερο ζήτημα, στο οποίο θα απαντήσω συγκεκριμένα, με στοιχεία, τα οποία δεν μπορώ να τα καλύψω από την πρωτολογία μου. Είμαι υποχρεωμένος να περιγράψω ένα αφήγημα για το τι συμβαίνει με τις συλλογικές συμβάσεις εργασίας, για τον συνδικαλιστικό νόμο, τι περιορισμοί υπάρχουν για τον Υπουργό Εργασίας και τι είναι οι ελεύθερες συλλογικές διαπραγματεύσεις.

Θέλω, λοιπόν με προσοχή να με ακούσετε, κύριε Συντυχάκη, διότι εγώ αναγνωρίζω το ενδιαφέρον σας για την τοπική αυτή συνδικαλιστική οργάνωση στο Ηράκλειο της Κρήτης, που είναι και η περιοχή όπου εκλέγεστε.

Θέλω, λοιπόν, να ξεκινήσω ως εξής: Η συνδικαλιστική ελευθερία είναι θεμελιώδες δικαίωμα των εργαζομένων, που προστατεύεται ρητά από το Σύνταγμά μας, αλλά και από διεθνείς συμβάσεις και συνθήκες που δεσμεύουν τη χώρα μας. Η συνδικαλιστική ελευθερία αποτελεί μια δυναμική σύνθεση του δικαιώματος ελεύθερης ίδρυσης και συμμετοχής σε συνδικαλιστικές οργανώσεις, του δικαιώματος ελεύθερων συλλογικών διαπραγματεύσεων, όρων εργασίας και σύναψης συλλογικών συμβάσεων εργασίας –ΣΣΕ, όπως τις λέμε για συντομία- και του δικαιώματος συλλογικής δράσης και κινητοποίησης για προστασία των εργατικών συμφερόντων και την προώθηση εργατικών διεκδικήσεων με όρους συλλογικότητας και αλληλεγγύης.

Με τις συλλογικές συμβάσεις εργασίας καθορίζονται οι όροι εργασίας και οι μεταξύ των συμβαλλομένων αμοιβαίες υποχρεώσεις. Οι όροι και οι διαδικασίες της ΣΣΕ διέπονται από τον ν.1876/1990. Οι ΣΣΕ συμπληρώνουν τους γενικούς όρους εργασίας, που ρυθμίζονται από τους σχετικούς νόμους και κατοχυρώνονται από το Σύνταγμα. Ορίζουν τα δικαιώματα και τις υποχρεώσεις των συμβαλλομένων μερών, ορίζουν θέματα σχετικά με τις διαδικασίες και τους όρους της συλλογικής διαπραγμάτευσης, μεσολάβησης και διαιτησίας. Με τις ΣΣΕ θεσπίζονται κατά κανόνα ευμενέστεροι όροι εργασίας από τους προβλεπόμενους στις διατάξεις της ισχύουσας νομοθεσίας.

Η ισχύς των ΣΣΕ παρατείνεται εκ του νόμου για χρονικό διάστημα τριών μηνών μετά τη λήξη ή την καταγγελία, προκειμένου να διευκολυνθούν οι συλλογικές διαπραγματεύσεις, να προστατευτούν οι εργαζόμενοι μέχρι τη σύναψη νέας συλλογικής σύμβασης εργασίας. Δηλαδή, όσα προβλέπονται σε μια συλλογική σύμβαση εργασίας εξακολουθούν αναγκαστικά από τον νόμο να ισχύουν για διάστημα τριών μηνών μετά τη λήξη της.

Σε κάθε περίπτωση, κατά την οποία δεν είναι δυνατή η επίτευξη μιας νέας ΣΣΕ, μετά το τρίμηνο οι εργαζόμενοι καλύπτονται στο πλαίσιο της μετενέργειας, αφού εξακολουθούν να ισχύουν από τους κανονιστικούς όρους αποκλειστικά οι όροι που αφορούν, πρώτον, τον βασικό μισθό ή το βασικό ημερομίσθιο, δεύτερον, τα τέσσερα επιδόματα ωρίμανσης, τέκνων, σπουδών και επικίνδυνης εργασίας, εφόσον τα επιδόματα αυτά προβλέπονται στη συλλογική σύμβαση εργασίας που έληξε ή καταγγέλθηκε.

Σε αυτό το σημείο σας υπενθυμίζω ότι στο πλαίσιο των έκτακτων μέτρων για την αντιμετώπιση της υγειονομικής κρίσης, το Υπουργείο Εργασίας μερίμνησε ειδικά για τις συλλογικές συμβάσεις εργασίας, προκειμένου κανένας εργαζόμενος να μην μείνει εκτός προστατευτικού πλαισίου. Η υγειονομική κρίση με πολλαπλές συνέπειες στην εθνική οικονομία και στην αγορά εργασίας της χώρας δεν άφηνε περιθώριο για τη διενέργεια συλλογικών διαπραγματεύσεων, προκειμένου να συναφθούν νέες συλλογικές συμβάσεις στην περίπτωση λήξης της ισχύος τους.

Γι’ αυτόν τον λόγο ακριβώς, με νομοθετική διάταξη, στην από 1η Μαΐου 2020 πράξη νομοθετικού περιεχομένου, επιμηκύναμε μέχρι και την 30ή Ιουνίου τη διάρκεια όλων εκείνων των συλλογικών συμβάσεων των οποίων η τρίμηνη παράταση έληξε εντός του χρονικού διαστήματος από την 29η Φεβρουαρίου 2020 έως και την 30ή Απριλίου 2020.

Επανέρχομαι στη δευτερολογία μου.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Κυρία Πρόεδρε, ο κύριος Υπουργός, εντάξει, είπε ότι δεν θα προλάβει στην πρωτολογία και μας ανέγνωσε τι ακριβώς προβλέπεται με τις συλλογικές συμβάσεις εργασίας.

Το ερώτημα, όμως, το θέτουν οι εργαζόμενοι, δεν το θέτει το Κομμουνιστικό Κόμμα Ελλάδας. Το Κομμουνιστικό Κόμμα Ελλάδας το υιοθετεί, το φέρνει για συζήτηση εδώ στην Ολομέλεια και οι εργαζόμενοι ζητούν πολύ συγκεκριμένη και σαφή απάντηση.

Υπάρχει τοπική κλαδική συλλογική σύμβαση εργασίας. Πήρε την παράταση των τριών μηνών μέχρι 30 Ιουνίου 2020. Οι εργοδότες αρνούνται την ανανέωση της συλλογικής σύμβασης εργασίας με βάση τα κεκτημένα των εργαζομένων. Άρα, εδώ λέμε ότι οι εργοδότες ζητούν είτε την εθνική γενική συλλογική σύμβαση εργασίας είτε να δουλεύουν ως transfer, δηλαδή ανάλογα με το πόση πελατεία υπάρχει μέσα στο πούλμαν, πόσοι τουρίστες. Είναι δέκα; Θα πληρώνονται με βάση τους δέκα τουρίστες. Θα είναι δεκαπέντε; Θα είναι είκοσι; Δεν θα είναι κανένας; Θα τους στέλνουν στο σπίτι τους; Αυτά ζητούν οι εργοδότες, που σημαίνει κάθετη πτώση των κατοχυρωμένων μισθών με βάση την τοπική κλαδική σύμβαση εργασίας. Τι είναι αυτά που μας αραδιάζετε;

Και το ερώτημα είναι: Η Κυβέρνηση είναι διατεθειμένη να στηρίξει τους εργαζόμενους και τα μισθολογικά, εργασιακά, συνταξιοδοτικά τους δικαιώματα; Η εργοδοσία είναι φανερό ότι βρήκε την ευκαιρία να ξεσαλώσει στους χώρους δουλειάς, όχι μόνο οι πράκτορες στα τουριστικά λεωφορεία, αλλά συνολικά στον χώρο του τουρισμού.

Οι εργοδότες –προσέξτε- στον χώρο των πούλμαν, των τουριστικών λεωφορείων εμπαίζουν τους οδηγούς πετώντας το μπαλάκι των ευθυνών ο ένας εργοδότης στον άλλον. Λένε, «αν συμφωνήσει ο ένας, θα συμφωνήσω κι εγώ». Προφανώς, δεν πρόκειται να συμφωνήσει κανένας από αυτούς. Ροκανίζουν τον χρόνο και όλοι μαζί έχουν την ίδια αδιάλλακτη στάση, θεωρώντας ότι μ’ αυτόν τον τρόπο θα εξουθενώσουν ψυχολογικά και οικονομικά τους εργαζόμενους για να υποκύψουν στις αντεργατικές απαιτήσεις τους, που φυσικά τους γυρίζει στον Μεσαίωνα, ώστε να ξεφορτωθούν τους εργαζόμενους -αυτό θέλουν- με συγκροτημένα δικαιώματα, προσπαθώντας να παρακάμψουν τις ισχύουσες συλλογικές συμβάσεις εργασίας.

Είναι, λοιπόν, σε εφαρμογή σχέδιο για τον πλήρη ενταφιασμό των κλαδικών συλλογικών συμβάσεων και το παραπέρα χτύπημα της συνδικαλιστικής οργάνωσης την οποία εσείς επικαλείστε. Γιατί με λόγια μπορείς να χτίζεις ανώγια και κατώγια, αλλά οι εργοδότες έφτιαξαν την περιουσία τους από τον ιδρώτα των εργαζομένων και σήμερα θέλουν να προστατεύσουν την περιουσία τους πατώντας στα εργασιακά δικαιώματα αυτών των ανθρώπων που δούλεψαν και μόχθησαν για να φτιάξουν αυτοί την περιουσία τους.

Άρα, λοιπόν, επανέρχομαι στο ερώτημα και πρέπει να είστε πολύ σαφής στην απάντησή σας. Αυτό περιμένουν οι εργαζόμενοι. Και από εκεί και μετά φυσικά κρινόμαστε όλοι. Είστε διατεθειμένοι να πιέσετε; Έχετε το μαχαίρι και το πεπόνι. Βρείτε τον τρόπο έτσι ώστε να ισχύσει η ίδια τοπική γενική συλλογική σύμβαση εργασίας που ίσχυε και να διασφαλιστούν όλα τα μισθολογικά και συνταξιοδοτικά δικαιώματα που απορρέουν απ’ αυτήν, να μην υπάρξει καμμία αλλαγή στην εργασιακή τους σχέση. Οποιαδήποτε αλλαγή συμφέρει την εργοδοσία και τα κέρδη τους και χάνουν οι εργαζόμενοι βυθίζοντας το εργασιακό τους μέλλον και γυρίζοντάς τους πίσω στον Μεσαίωνα.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κύριε συνάδελφε.

Κύριε Υπουργέ, έχετε τον λόγο.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Κύριε Συντυχάκη, κύριε συνάδελφε, θα σας απαντήσω συγκεκριμένα.

Επιτρέψτε μου, όμως, επειδή κάνατε μια ιδεολογικοπολιτική αναφορά εκπροσωπώντας και το Κομμουνιστικό Κόμμα και τις απόψεις σας, να σας πω ότι εσείς έχετε μια ταξική αντίληψη. Μιλάτε συνεχώς μόνο για τους εργαζόμενους και τίποτα άλλο. Δηλαδή, με λίγα λόγια περιγράφετε μια χώρα, μια οικονομία στην οποία να μην υπάρχει καμμία επιχείρηση, όλα να είναι κρατικοποιημένα, να μην υπάρχει ιδιωτική πρωτοβουλία.

Θα σας το πω πολύ απλά, δεν υπάρχει πουθενά στον κόσμο, κυρία Πρόεδρε, τέτοιο μοντέλο, όπως αυτό που λέει ο συνάδελφος. Αυτό οδηγεί μοιραία σε συσσίτιο, σε φτωχοποίηση, σε πεινασμένους εργαζόμενους, σε φτωχούς εργαζόμενους, σε εξαθλιωμένους εργαζόμενους. Αυτό, λοιπόν, δεν μπορεί να μας βρει σύμφωνους.

**ΕΜΜΑΝΟΥΗΛ ΣΥΝΤΥΧΑΚΗΣ:** Αυτό που κάνετε τώρα τι είναι;

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Κοιτάξτε, μας δικαιώνει ο λαός τόσα χρόνια. Τόσα χρόνια ο λαός επιλέγει μια φιλελεύθερη, φιλοεργατική αντίληψη στην οικονομία, διότι το κόμμα το δικό μας είναι κατ’ εξοχήν λαϊκό κόμμα, είναι φιλοεργατικό. Όμως, για να προασπίσει τα δικαιώματα του εργαζόμενου πρέπει να δημιουργηθεί πλούτος και για να δημιουργηθεί πλούτος, πρέπει να υπάρξει επιχειρηματικότητα. Δεν καταλαβαίνω πώς εννοείτε εσείς τον πλούτο και ποιος θα τον δημιουργήσει. Η φτωχοποίηση και ο ίσος καταμερισμός σε ένα καρβέλι ψωμί;

**ΕΜΜΑΝΟΥΗΛ ΣΥΝΤΥΧΑΚΗΣ:** Οι εργαζόμενοι χάνουν. Οι άλλοι παρασιτούν.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Εντάξει. Βλέπετε ότι οι εργαζόμενοι είναι μαζί μας. Δεν είναι τυχαίο ότι οι εργαζόμενοι είναι μαζί μας. Επιλέγουν να στηρίζουν την παράταξή μας, διότι επιλέγουν την υπευθυνότητα, την ειλικρίνεια, την εντιμότητα και βλέπουν ότι αυτό που εμείς πρεσβεύουμε ιδεολογικοπολιτικά είναι αυτό που υπάρχει στον σύγχρονο κόσμο και εκεί μπορούν οι εργαζόμενοι και οι άνεργοι ακόμα να προσδοκούν ότι θα βρουν δουλειά.

Έρχομαι τώρα γρήγορα στην απάντηση. Σύμφωνα, λοιπόν, με τα στοιχεία που τηρούνται στην αρμόδια διεύθυνση του Υπουργείου Εργασίας και τα οποία ουδείς μπορεί να αμφισβητήσει αυτήν τη στιγμή, βρίσκονται σε ισχύ δεκαεννέα κλαδικές συλλογικές συμβάσεις εργασίας, εννέα ομοιοεπαγγελματικές, μία διαιτητική απόφαση, σύνολο είκοσι εννέα. Καμμία από τις ισχύουσες είκοσι εννέα συλλογικές συμβάσεις εργασίας δεν βρίσκεται στο τρίμηνο της παράτασης της ισχύος της.

Ειδικότερα, από τις είκοσι εννέα σε ισχύ κλαδικές και ομοιοεπαγγελματικές συλλογικές συμβάσεις εργασίας, οι δεκαέξι λήγουν στις 31-12-2020, δέκα λήγουν εντός του έτους 2021 και 2022 και πέντε λήγουν τον όγδοο και ένατο μήνα του 2020.

Συνεπώς, οι δεκαέξι συλλογικές συμβάσεις εργασίας, των οποίων η συμβατική ισχύς λήγει στο τέλος του έτους, έχουν την τρίμηνη παράταση μέχρι τον Μάρτιο του 2021 και οι πέντε ΣΣΕ που λήγουν τον Αύγουστο και τον Σεπτέμβρη του 2020 θα έχουν τρίμηνη παράταση μέχρι τον Νοέμβριο και Δεκέμβριο μήνα αντίστοιχα του 2020.

Ως εκ τούτου, υπάρχει επαρκές χρονικό περιθώριο μέχρι το τέλος του έτους ώστε να ξεκινήσουν οι διαδικασίες των συλλογικών διαπραγματεύσεων. Οι κοινωνικοί εταίροι, μετά την ολοκλήρωση των συλλογικών διαπραγματεύσεων, έχουν την ευχέρεια και τη δυνατότητα σε ασφαλείς πλέον συνθήκες, καθώς ο κίνδυνος εξάπλωσης πανδημίας έχει περιοριστεί σημαντικά, να συνάψουν νέες συλλογικές συμβάσεις εργασίας, προκειμένου να καλυφθούν οι εργαζόμενοι, των οποίων οι συλλογικές συμβάσεις λήγουν στο τέλος του έτους.

Με την επίκαιρη ερώτησή σας ζητάτε από το Υπουργείο Εργασίας να επέμβει -προσέξτε τι ζητάτε- μεμονωμένα, ώστε να τεθεί εκ νέου σε ισχύ η τοπική κλαδική σύμβαση των οδηγών τουριστικών λεωφορείων Κρήτης, η οποία έληξε στις 30 Ιουνίου και, μάλιστα, να αποκτήσει και υποχρεωτικό χαρακτήρα.

Ωστόσο, η βασική μας αρχή και θέση είναι ότι σεβόμαστε τη συλλογική αυτονομία των κοινωνικών εταίρων για τη διενέργεια των συλλογικών διαπραγματεύσεων και τη σύναψη συλλογικών συμβάσεων εργασίας, όπως προβλέπεται από τον ν.1876/1990. Η εκκίνηση των συλλογικών συμβάσεων εργασίας εναπόκειται στην πρωτοβουλία των συνδικαλιστικών οργανώσεων, εργαζομένων και εργοδοτών και δεν αποτελεί αρμοδιότητα του Υπουργείου Εργασίας.

Εμείς μεριμνήσαμε ειδικά, όταν κατέστη αναγκαίο εξαιτίας της πρωτόγνωρης κατάστασης που αντιμετώπισε η χώρα κατά το επίμαχο χρονικό διάστημα Μαρτίου - Μαΐου, χορηγώντας -επιπλέον της προκαθορισμένης τρίμηνης παράτασης- νέα τρίμηνη παράταση έως τις 30 Ιουνίου στις συλλογικές συμβάσεις εργασίας, των οποίων η τρίμηνη παράταση της ισχύος των κανονιστικών όρων έληξε στις 29 Φεβρουαρίου του 2020 έως και 30 Απριλίου του 2020.

Επιπλέον, λάβαμε πρόσθετα μέτρα για τους εποχικά εργαζόμενους στον τουριστικό τομέα και ειδικά για τους οδηγούς των τουριστικών λεωφορείων, όπως δικαίωμα επαναπρόσληψης σε επιχειρήσεις που θα επαναλειτουργήσουν, επαναπρόσληψη και αναστολή σύμβασης εργασίας, αποζημίωση ειδικού σκοπού ύψους 534 ευρώ τον μήνα, κάλυψη ασφαλιστικών εισφορών στο ύψος των 534 ευρώ τον μήνα, εργαζόμενοι με δικαίωμα επαναπρόσληψης σε επιχειρήσεις που δεν θα επαναλειτουργήσουν.

Επίσης, εργαζόμενοι χωρίς δικαίωμα επαναπρόσληψης που λάμβαναν το εποχικό επίδομα ανεργίας από τον Σεπτέμβριο του 2019 έως και τον Φεβρουάριο του 2020 θα λάβουν έκτακτη αποζημίωση ύψους ίσου με το τελευταίο μηνιαίο επίδομα ανεργίας για τους μήνες Ιούνιο, Ιούλιο και Αύγουστο. Θα υπάρξει κάλυψη εργοδοτικών και ασφαλιστικών εισφορών για τους μήνες Ιούνιο, Ιούλιο, Αύγουστο και Σεπτέμβριο για όλους τους εργαζόμενους που έχουν προσληφθεί ή θα προσληφθούν μέχρι 30-9-2020 με μερική απασχόληση στις εποχικές αυτές επιχειρήσεις.

Συνεπώς, με βάση τα σημερινά δεδομένα δεν ανακύπτει αυτή τη στιγμή μείζον ζήτημα για την εκ νέου νομοθετική παρέμβαση, καθώς οι κοινωνικοί εταίροι έχουν στη διάθεσή τους αρκετό χρόνο να διαπραγματευτούν και να υπογράψουν νέες συλλογικές συμβάσεις εργασίας.

Ωστόσο, σε κάθε περίπτωση αξιολογούμε όλα τα δεδομένα που άπτονται της υγειονομικής κρίσης και εφόσον κριθεί αναγκαίο κάτι τέτοιο, πιθανότατα να γίνουν οι όποιες νέες παρεμβάσεις.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Προχωρούμε στη δεύτερη με αριθμό 6537/15-5-2020 ερώτηση του κύκλου αναφορών-ερωτήσεων του Βουλευτή Ηλείας του Συνασπισμού Ριζοσπαστικής Αριστεράς κ. Διονύσιου - Χαράλαμπου Καλαματιανού προς τον Υπουργό Εργασίας και Κοινωνικών Υποθέσεων, με θέμα: «Δυσμενείς εξελίξεις για τη βιωσιμότητα του e-ΕΦΚΑ. Οι πολιτικές της Κυβέρνησης προκαλούν μεγάλες απώλειες εσόδων στα ασφαλιστικά Ταμεία».

Στην ερώτηση θα απαντήσει πάλι ο Υπουργός Εργασίας και Κοινωνικών Υποθέσεων κ. Βρούτσης.

Ορίστε, κύριε Βουλευτά, έχετε τον λόγο για δύο λεπτά.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κυρία Πρόεδρε.

Κύριε Υπουργέ, δυστυχώς η κατάσταση στην εργασία, στην αγορά, στην οικονομία και στα έσοδα του ΕΦΚΑ είναι ζοφερή. Είχατε κάνει συγκεκριμένες πολιτικές επιλογές πριν ακόμα ενσκήψει η πανδημία. Υποβαθμίστηκε η λειτουργία των συλλογικών διαπραγματεύσεων και των συλλογικών συμβάσεων, ακυρώθηκε η ύπαρξη βάσιμου λόγου για την απόλυση, γεγονός που σημαίνει πιο εύκολες απολύσεις, υποβαθμίστηκε το Σώμα Επιθεώρησης Εργασίας, γεγονός που σημαίνει λιγότερους και λιγότερο ποιοτικούς ελέγχους στους χώρους δουλειάς.

Μέσα στην πανδημία, επίσης, κάνατε συγκεκριμένες επιλογές. Ενισχύσατε την ανεργία -και όχι την εργασία- την εκ περιτροπής απασχόληση, τις αναστολές εργασίας, αλλά και στο επίπεδο των εργοδοτών -των επιχειρήσεων, που λέτε- δυστυχώς, τα αποτελέσματα δεν ήταν θετικά, διότι αυτή τη στιγμή το μεγαλύτερο μέρος των ελεύθερων επαγγελματιών είναι εκτός οποιασδήποτε ρευστότητας, για να μπορέσουν να ανταποκριθούν στις ανάγκες.

Όλο αυτό το μείγμα οδηγεί σε τεράστια απώλεια εσόδων για τον ΕΦΚΑ και το ερώτημα είναι ποιο είναι αυτό το ποσό. Ακούμε 400 εκατομμύρια ευρώ τον μήνα και 3 δισεκατομμύρια ευρώ ως το τέλος του έτους απώλεια εσόδων για τον ΕΦΚΑ.

Πείτε μας, παρακαλώ, ποια είναι ακριβώς η μείωση και τι σκοπεύετε, ποιες πρωτοβουλίες προτίθεστε να αναλάβετε, ώστε να αντιμετωπίσετε κατ’ αρχάς αυτή την κατάσταση και να ενισχύσετε τα έσοδα και τους πόρους του ΕΦΚΑ.

Ένα άλλο ζήτημα είναι ότι, ενώ είχατε υποσχεθεί ότι μέχρι τον Ιούνιο θα είχατε υλοποιήσει τις αποφάσεις του Οκτωβρίου του 2019 για την καταβολή των αυξήσεων στις κύριες συντάξεις, το έχετε μεταθέσει για τον Νοέμβριο, να δούμε. Πείτε μας πότε θα καταβληθούν αυτές.

Το κρίσιμο ζήτημα των ημερών είναι, βέβαια και τα αναδρομικά για τους συνταξιούχους για τις περικοπές που κρίθηκαν αντισυνταγματικές με τους ν.4051 και 4093. Πείτε μας αν θα επεκτείνετε τις αποφάσεις αυτές και σε όσους συνταξιούχους δεν έχουν προσφύγει δικαστικά.

Το τελευταίο ερώτημα αφορά στις εκκρεμείς συντάξεις. Δυστυχώς, δημοσιεύματα αναφέρουν ότι έχουν σχεδόν διπλασιαστεί, από εκατόν δέκα χιλιάδες που ήταν πέρυσι, τον Ιούνιο του 2019, έχουν ανέλθει σήμερα στις διακόσιες χιλιάδες σχεδόν οι εκκρεμείς συντάξεις.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ.

Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Κυρία Πρόεδρε, θέλω να απαντήσω προς τον εκλεκτό συνάδελφο στη σειρά των ερωτημάτων που έθεσε.

Πρώτον, μόλις πριν από λίγες μέρες κάναμε μία εκτενή συζήτηση στην Επιτροπή της Παρακολούθησης του Ασφαλιστικού Συστήματος της χώρας μας, όπου μας δόθηκε η ευκαιρία μέσα σε πέντε ολόκληρες ώρες να πούμε σχεδόν τα πάντα, να τοποθετηθούν Βουλευτές, προσωπικά εγώ, ο διοικητής του e-ΕΦΚΑ. Κάναμε μία πλήρη καταγραφή και ανάλυση της εικόνας του ασφαλιστικού φορέα, του εθνικού ασφαλιστικού φορέα e-ΕΦΚΑ.

Δεν κατανοώ, λοιπόν, τη σημερινή σας ερώτηση, καθότι τουλάχιστον επαναλαμβάνετε τα ίδια ερωτήματα τα οποία απαντήθηκαν πρόσφατα και δεν μπορούν να απαντηθούν όλα αυτά που σήμερα μου περιγράφετε μέσα σε έξι λεπτά, διότι εσείς μου ανοίγετε ένα ασφαλιστικό που πρέπει να απαντηθεί με τα ερωτήματα τα οποία βάζετε ως επικεφαλίδες σε έξι λεπτά στην πρωτολογία και στη δευτερολογία. Δεν γίνεται.

Σας απαντάω, λοιπόν, και εγώ με κωδικούς, όπως θέσατε τα ερωτήματα και είναι συγκεκριμένα:

Πρώτον, είναι ψευδές ότι υποβαθμίστηκε το ΣΕΠΕ. Το ΣΕΠΕ αναβαθμίστηκε. Υπάρχουν πενήντα καινούργιοι υπάλληλοι, περισσότεροι από αυτούς που παραλάβαμε, οι οποίοι αυτήν τη στιγμή ενεργοποιούνται στους ελέγχους.

Δεύτερον, το δεύτερο εξάμηνο του 2019 έγιναν οι περισσότεροι έλεγχοι που έχουν καταγραφεί ποτέ ιστορικά στο Σώμα Ελεγκτών του Υπουργείου Εργασίας.

Τρίτον, η αδήλωτη εργασία είναι στο 5,11% από το 42,3% που ήταν τον Φεβρουάριο του 2012. Τόσο ήταν και τώρα είναι στο 5,11%, κάτι που δεν έγινε τυχαία, αλλά με επιλογές δικές μας. Μιλάμε για το πρόγραμμα «ΑΡΤΕΜΙΣ» που περιείχε τα πολύ ψηλά πρόστιμα τα οποία έκαναν πλέον ασύμφορη την αδήλωτη εργασία. Και τότε, όταν έφερα το πρόστιμο των 10.500, το οποίο αποδείχτηκε ως μια πολύ σοφή επιλογή, φώναζε ο ΣΥΡΙΖΑ. Και όχι μόνο ο ΣΥΡΙΖΑ, αλλά γενικότερα υπήρξε μία αντίδραση. Όμως, έπιασε τόπο.

Όσον αφορά τώρα την ανεργία για την οποία λέτε, σας δηλώνω -όχι με δικά μου στοιχεία- ότι τον μήνα Μάιο του 2020 έπεσε στο 14,4% από το 18,2% που ήταν τον Μάιο του 2019. Δυστυχώς, η αποκλιμάκωση της ανεργίας δεν μπορεί να συνεχιστεί. Τον τελευταίο μήνα είχαμε αύξηση μία μονάδα. Και αυτή η εξέλιξη ήταν μοιραία λόγω του κορωνοϊού. Όμως, ξέρετε ότι καταβάλλουμε κάθε δυνατή προσπάθεια για να αντιμετωπίσουμε αυτό το πρόβλημα, που δεν είναι πλέον ελληνικό, αλλά σε παγκόσμιο επίπεδο.

Όσον αφορά τώρα τα θέματα που αφορούν στις εκκρεμείς συντάξεις, θα ήθελα να σας πω ότι θα πρέπει να είστε λίγο προσεκτικοί. Επανειλημμένα ως Βουλευτής της Αντιπολίτευσης είχα κάνει δεκάδες ερωτήσεις προς την κ. Αχτσιόγλου τόσο εγώ, όσο και οι Βουλευτές από τα άλλα κόμματα, για να μας πει ποιες ήταν οι εκκρεμείς συντάξεις. Δεν απάντησε ποτέ ούτε ήρθε εδώ στη θέση που είμαι εγώ για να απαντήσει. Αντίθετα, βλέπετε εμένα να δίνω μάχη εδώ στο πλαίσιο της ενημέρωσης, στο πλαίσιο της κοινοβουλευτικής διαδικασίας, την οποία και τιμώ. Δεν είχε έρθει ποτέ και δεν ήξερε κανένας τίποτα.

Όταν έγινα Υπουργός, ζήτησα από τον ΣΥΡΙΖΑ να μου κάνει ερώτηση και δεν απάντησε ποτέ. Η Νέα Δημοκρατία και το ΚΙΝΑΛ έκαναν ερώτηση και πήραν απάντηση. Υπήρχαν ένα εκατομμύριο πενήντα οκτώ χιλιάδες εκκρεμότητες. Δεν μιλάω για συντάξεις, αλλά για εκκρεμότητες. Ήταν οι εξήντα έξι χιλιάδες συντάξεις χηρείας τις οποίες και πληρώσαμε, ήταν οι επανυπολογισμοί και ήταν και τα ζητήματα που αφορούσαν κύριες, επικουρικές και εφάπαξ.

Ακούστε, λοιπόν, τώρα μερικά πράγματα για τις εκκρεμείς συντάξεις, γιατί είναι καλό να τα θυμάστε, δεδομένου ότι την εβδομάδα που θα έρθει θα έχουμε εξελίξεις.

Οι εκκρεμείς συντάξεις, τα ονομαζόμενα «ληξιπρόθεσμα», αυξήθηκαν πράγματι το τελευταίο τρίμηνο. Αυξήθηκαν γιατί το θέλαμε ή γιατί άλλαξε το προσωπικό; Βελτιώσαμε το ανθρώπινο δυναμικό. Κατά 38,4% αυξήθηκαν οι επιδόσεις από την 1η Σεπτεμβρίου που ανέλαβε η νέα διοίκηση του e-ΕΦΚΑ μέχρι και τον Φεβρουάριο του 2020. Οι απονομές των συντάξεων αυξήθηκαν κατά 38,4%! Τι συνέβη, όμως; Διότι κάτι πρέπει να συνέβη. Συνέβη, κύριε συνάδελφε! Βρήκα είκοσι χιλιάδες συντάξεις σε τσουβάλια, μη καταχωρημένες. Τις έκρυβε ο ΣΥΡΙΖΑ για να μην εμφανίσουν αύξηση τα ληξιπρόθεσμα.

Το δεύτερο στοιχείο είναι ότι τρεις μήνες δεν είχαμε προσωπικό να βγάζει τις συντάξεις. Αυτό το παραβλέπετε; Δηλαδή, όταν ρωτάτε γιατί αυξήθηκαν, τι λέτε; Μου προτείνετε να απαγόρευα στους υπαλλήλους να φύγουν από τον e-ΕΦΚΑ, όπως έφυγαν από όλον τον δημόσιο τομέα και δεν λειτουργούσε; Αυτό μου λέτε;

Μένουμε, όμως, με σταυρωμένα τα χέρια; Σας απαντώ πως όχι. Την επόμενη εβδομάδα που μπαίνει, αυτή την βδομάδα δηλαδή, είμαστε στην ευχάριστη θέση να παρουσιάσουμε τη μεγάλη τομή, το άλμα στο μέλλον, τη νέα εποχή στο ασφαλιστικό, την ψηφιακή σύνταξη «ΑΤΛΑΣ». Θα απαντήσει αμέσως στο πρόβλημα των εκκρεμών συντάξεων; Όχι. Η ψηφιακή σύνταξη «ΑΤΛΑΣ» έρχεται να λύσει και να αντιμετωπίσει μια παθογένεια δεκαετιών της πατρίδας μας, την παθογένεια των εκκρεμών συντάξεων, μια ντροπιαστική διαδικασία. Και τι κάνει; Το 40% των νέων συντάξεων, αυτές που είναι η αιτία θανάτου και του πρωτογενή τομέα του ΟΓΑ, θα βγαίνουν πλέον αυτόματα με μία απλή αίτηση αυτού που ολοκληρώνει τον εργασιακό του βίο. Έτσι, θα παίρνει τη σύνταξή του σε λίγα δευτερόλεπτα. Αυτό είναι επίτευγμα!

Και στο χρονοδιάγραμμα το οποίο θα παρουσιάσουμε μέχρι το τέλος του 2021, η Ελλάδα πλέον θα έχει κάνει ένα τεράστιο άλμα στο μέλλον, καθώς το 80%-85% των νέων συντάξεων θα βγαίνει ψηφιακά. Καταλαβαίνετε τώρα ότι το ανθρώπινο δυναμικό το οποίο δεν θα χρειάζεται για την απονομή των νέων συντάξεων θα ασχολείται με τις εκκρεμείς συντάξεις και πλέον πολύ σύντομα θα απαντήσουμε και θα λύσουμε και αυτό το ζήτημα για πάντα.

Η δική μας η Κυβέρνηση το είχε έτοιμο από το 2014. Δυστυχώς, η αλλαγή της κυβέρνησης το σταμάτησε. Η ψηφιακή σύνταξη «ΑΤΛΑΣ» ήταν έτοιμη από την 1η Ιανουαρίου του 2017 και θα μπορούσατε να την υλοποιήσετε. Όμως, τη φρενάρατε με ιδεολογική και πολιτική εμμονή. Σήμερα, λοιπόν, το κάνουμε εμείς. Θα δείτε να το παρουσιάζει αυτή την εβδομάδα το Υπουργείο Εργασίας.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εμείς ευχαριστούμε.

Ορίστε, κύριε Βουλευτά, έχετε τον λόγο.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κυρία Πρόεδρε.

Κύριε Υπουργέ, θα πρέπει να εξηγήσετε στους πολίτες που μας ακούν πώς αναβαθμίστηκε το Σώμα Επιθεώρησης Εργασίας, όταν από γενική γραμματεία που ήταν πριν, πλέον είναι μία διεύθυνση του Υπουργείου Εργασίας. Επίσης, θα πρέπει να δούμε και τα ποιοτικά στοιχεία των ελέγχων, για να κρίνουμε το τι συμβαίνει πραγματικά στο ΣΕΠΕ. Έξω, πάντως, στους χώρους δουλειάς, η κατάσταση είναι συγκεκριμένη και οι εργαζόμενοι ξέρουν τι συμβαίνει.

Από ’κεί και πέρα, για την εργασία που είπατε, αυτή τη στιγμή χιλιάδες εργαζόμενοι βρίσκονται σε αναστολή εργασίας και επίσης χιλιάδες βρίσκονται σε εκ περιτροπής απασχόληση, μερική απασχόληση και πολλοί χαρακτηρίζονται μη ενεργοί.

Καλό θα είναι να μην πανηγυρίζετε για το θέμα της ανεργίας, γιατί, δυστυχώς, τα πράγματα τόσο στην οικονομία, όσο στην εργασία και στην κοινωνία, δεν πηγαίνουν καλά με δική σας ευθύνη και θα πρέπει να είμαστε πιο προσεκτικοί και πιο ταπεινοί σ’ αυτό το ζήτημα.

Για τις εκκρεμείς συντάξεις αναφέρατε ότι η προηγούμενη Υπουργός δεν είχε αναφέρει τα στοιχεία. Υπάρχουν, όμως, τα στοιχεία και στα ταμεία όπου μπορείτε να ανατρέξετε και να βρείτε πραγματικά ότι πέρυσι τέτοια εποχή οι εκκρεμείς συντάξεις ήταν στις εκατόν δέκα χιλιάδες και σήμερα είναι σχεδόν διακόσιες χιλιάδες, σύμφωνα με στοιχεία που έχουν διαρρεύσει και στον Τύπο. Μπορείτε να πείτε αν ισχύουν ή όχι.

Λέτε ότι η ποιότητα της απονομής βελτιώθηκε. Περιμένουμε να το δούμε. Γιατί είναι τόσες εκκρεμείς συντάξεις; Για παράδειγμα, στον ΟΓΑ της Πάτρας κάνουν τρία με τέσσερα χρόνια για να πάρουν τη σύνταξή τους οι αγρότες. Είναι δεδομένο. Δείτε το, κύριε Υπουργέ. Το ίδιο συμβαίνει και στο ΕΤΕΑΕΠ με τις επικουρικές συντάξεις. Υπάρχει τεράστιο πρόβλημα.

Το ζήτημα είναι ότι αναγγέλλετε ψηφιακές απονομές, απονομές σε μία μέρα και τέτοια πράγματα. Γνωρίζετε πολύ καλά -κι εγώ το γνωρίζω- ότι το βασικό ζήτημα είναι η ψηφιοποίηση του ιστορικού του ασφαλιστικού. Μόνο όταν το έχουμε, τότε θα μπορούμε να λέμε ότι οι συντάξεις μπορούν να βγουν ταχύτατα και μπορούμε να το πετύχουμε. Όταν γίνει αυτό, λοιπόν, θα το έχουμε. Αυτή τη στιγμή δεν μπορούμε να λέμε ότι υπάρχει ταχύτητα στην απονομή, όταν χιλιάδες συμπολίτες μας, αγρότες και άλλοι φτωχοί άνθρωποι, δεν έχουν πάρει τη σύνταξή τους για τρία και τέσσερα χρόνια.

Δεν είπατε, όμως, κάτι, κύριε Υπουργέ, σχετικά με το ζήτημα των αναδρομικών, των αποφάσεων. Ήσασταν ο Υπουργός τότε, το 2012, που με τον ν.4093 προβήκατε σε οριζόντιες περικοπές στις συντάξεις. Αυτό κρίθηκε αντισυνταγματικό για δεύτερη φορά από το Συμβούλιο της Επικρατείας και απεφάνθη το Συμβούλιο της Επικρατείας ότι θα πρέπει να δοθούν αναδρομικά έντεκα μηνών στους συνταξιούχους.

Έχετε την ιστορική ευκαιρία εσείς ο ίδιος ξανά να ζητήσετε μία έμπρακτη «συγγνώμη» από τους πολίτες και να αποκαταστήσετε αυτήν την αδικία, αυτήν την αντισυνταγματικότητα που επήλθε το 2012 και να το αποκαταστήσετε σήμερα, επεκτείνοντας την ισχύ των αποφάσεων σ’ όλους τους συνταξιούχους χωρίς εξαιρέσεις.

Επίσης, πρέπει να το επεκτείνετε και στους δημοσίους υπαλλήλους που εκκρεμεί ακόμα το ζήτημα και δεν περιλαμβάνονται σ’ αυτές τις αποφάσεις, όπως και στους δικαιούχους επικουρικής σύνταξης.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κύριε συνάδελφε.

Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Κύριε Καλαματιανέ, πάλι θέσατε μία σειρά από ζητήματα, δεκάδες, που δεν μπορούν να απαντηθούν σε τρία λεπτά.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Δεν απαντήσατε όμως.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Καλά κάνετε όμως, γιατί μου δίνετε κι εμένα την ευκαιρία να αξιοποιώ τον χρόνο, να δίνω διευκρινίσεις και να αποκαθιστώ την αλήθεια.

Επανέρχομαι, λοιπόν, για τις εκκρεμείς συντάξεις. Ό,τι στοιχείο και αν λέτε ότι υπάρχει στον Τύπο και διαρρέει δεξιά και αριστερά δεν είναι βάσιμο. Βάσιμο είναι μόνο αυτό που έρχεται στη Βουλή από τις υπηρεσίες που ο ΣΥΡΙΖΑ συνειδητά απέκρυπτε. Και η κριτική στην κ. Αχτσιόγλου και στον ΣΥΡΙΖΑ -ως Βουλευτής της αξιωματικής αντιπολίτευσης δεν υπάρχει πουθενά μία δήλωσή μου- δεν ήταν ποτέ γιατί έχετε εκκρεμείς συντάξεις. Ήταν γιατί έλεγε ψέματα στον κόσμο συνειδητά, που έβγαινε συνεχώς στα κανάλια σε τακτικά χρονικά διαστήματα κι έλεγε «τις νικήσαμε», «τις λύσαμε», «δεν υπάρχουν πλέον εκκρεμείς συντάξεις».

Και να, κληρονομήσαμε ένα εκατομμύριο πενήντα οκτώ χιλιάδες εκκρεμότητες! Αυτές είναι εφάπαξ, κύριες, επικουρικές, εξήντα έξι χιλιάδες συντάξεις χηρείας, επανυπολογισμούς. Τα λύσαμε τα περισσότερα. Θα τα δείτε αναλυτικά, όταν κλείσουμε χρόνο. Περιμένετε. Θα τα δείτε στο τέλος Σεπτεμβρίου του 2020, τότε που θα κλείσουμε χρόνο στη διαχείριση του e-ΕΦΚΑ. Πράγματι, δεν μας απαντήσατε εσείς. Δεν ρωτώ εγώ, αλλά ας βγει κάποιος από τον ΣΥΡΙΖΑ να πει γιατί έκρυβαν σε τσουβάλια είκοσι χιλιάδες συντάξεις.

Κυρία Πρόεδρε, έκρυβαν τις συντάξεις και δεν τις πρωτοκολλούσαν! Και τις κληρονομήσαμε τώρα! Έδωσα εντολή στον Χρήστο Χάλαρη, τον Διοικητή του e-ΕΦΚΑ, να τις πρωτοκολλήσουμε όλες.

Άρα είναι θράσος να έρχονται εδώ, να κρύβουν τις συντάξεις και εμείς να μιλάμε με όρους διαφάνειας. Είκοσι χιλιάδες συντάξεις έκρυβαν.

Προχωράω. Μην υποτιμάτε την ψηφιακή σύνταξη. Μην την υποτιμάτε, κύριε Καλαματιανέ. Είστε σοβαρός, ξέρω, σας εκτιμώ προσωπικά. Είναι το μέλλον και θα απαντηθεί αυτήν την εβδομάδα. Επιλέξαμε δύο κατηγορίες συνειδητά: πρώτον, τους αγρότες, τον πρωτογενή τομέα, και, δεύτερον, εκείνες αιτία θανάτου. Πόσες είναι αυτές στις νέες συντάξεις; Είναι το 40%. Σε πρώτη φάση, λοιπόν, θα βγει αυτό το 40% και από την παρουσίαση που θα γίνει στο Υπουργείο Εργασίας δεν θα σταματήσει ποτέ, θα τρέχει σαν το ποτάμι και αυτό συνεχώς θα ενισχύεται. Τέλος του 2020 θα μπουν και οι συντάξεις οι αναπηρικές. Μετά, στα μέσα του 2021, θα μπουν διάφορες κατηγορίες μισθωτών και τέλος του 2021 οι υπόλοιπες κατηγορίες, φτάνοντας περίπου στο 80% έως 85%.

Αυτή είναι η απάντηση για το μέλλον, που οφείλαμε να την κάνουμε εδώ και χρόνια ως πολιτικό σύστημα, στην κοινωνία, στους εργαζόμενους, στους ασφαλισμένους και δεν το κάναμε. Απλώς εμείς τι κάναμε; Είχαμε ένα όραμα: Δεν έβγαινε ποτέ το σύστημα με την ανθρωποώρα και τους εργαζόμενους. Το έλεγα από τότε, από το 2012 – 2014, και δεχόμουν κριτική. Την ίδια αντίληψη έχω και τώρα, ότι δεν μπορεί να αντιμετωπιστεί από τους εργαζόμενους, αλλά μόνο με ηλεκτρονικό τρόπο. Και το κάνουμε πράξη, κύριε Καλαματιανέ, θα το δείτε μέσα στην εβδομάδα και θα δείτε τι επανάσταση φέρνει στο ασφαλιστικό σύστημα της χώρας μας.

Δεύτερον, κοιτάξτε, με εγκαλείτε τώρα και λέτε να πληρωθούν τα αναδρομικά που έβγαλε το Συμβούλιο της Επικρατείας, ότι οφείλονται σε παλιά χρόνια και διάφορα. Εγώ θα ρωτήσω -ρητορικό το ερώτημα- το εξής: Όταν το Συμβούλιο της Επικρατείας έβγαλε την πρώτη απόφαση τον Μάιο του 2015 ποιος ήταν κυβέρνηση; Εσείς ήσασταν, ο ΣΥΡΙΖΑ. Και τι κάνατε για τις αποφάσεις του Συμβουλίου της Επικρατείας; Τις κρύψατε κάτω από το χαλί. Και ήρθε η Κυβέρνηση του Κυριάκου Μητσοτάκη, εμείς, να αντιμετωπίσουμε όλες τις αντισυνταγματικότητες. Και πήγαμε και σε πιλοτική δίκη τώρα, για να αντιμετωπίσουμε το παρελθόν, για να μην τρέχουν οι συνταξιούχοι στα διάφορα δικηγορικά γραφεία και να λύσουμε και τις αντισυνταγματικότητες και ελεύθερων επαγγελματιών και επικουρικών συντάξεων και κύριων συντάξεων του νόμου Κατρούγκαλου - ΣΥΡΙΖΑ. Και είδατε ότι, ενώ βγήκε την 1η Οκτωβρίου 2019 η απόφαση, ήμασταν τόσο έτοιμοι που τον Φεβρουάριο του 2020 ψηφίστηκε πλέον η δική μας ασφαλιστική μεταρρύθμιση που κλειδώνει όλα αυτά και αποκαθιστά με σεβασμό στις αποφάσεις του Συμβουλίου της Επικρατείας και δίνει λύση και στα αναδρομικά.

Και προσέξτε: Τον Ιούνιο δόθηκε νέα επικουρική σύνταξη, στις 5 Ιουλίου δώσαμε σε διακόσιες πενήντα τρεις χιλιάδες συνταξιούχους τη νέα επικουρική. Επίσης, στις 5 Ιουλίου σε διακόσιες πενήντα τρεις χιλιάδες συνταξιούχους και πλέον δώσαμε τα αναδρομικά οκτώ μηνών. Έχω πει σ’ αυτήν την Αίθουσα ότι δεν μπορεί να γίνουν όλα με μαγικό ραβδί. Χρειάζεται ο χρόνος, γιατί τα συστήματα τρέχουν, μέσα στον Ιούλιο έχουμε πολλές εκκρεμότητες. Τον Οκτώβριο σκοπεύουμε να πληρώσουμε τη νέα κύρια σύνταξη, καθώς μετατρέψαμε το σύστημα σε ανταποδοτικό με τριάντα χρόνια και πάνω, και τον Νοέμβριο να πληρώσουμε τους δώδεκα μήνες αναδρομικά στους συνταξιούχους από 1η Οκτωβρίου 2019. Αυτός είναι ο προγραμματισμός μας.

Προσέξτε μέσα στον Ιούλιο τι μεγάλες δομικές αλλαγές έχουμε: Πρώτον, την επόμενη εβδομάδα θα πληρώσουμε το ΛΕΠΕΤΕ, στους συνταξιούχους της Εθνικής Τράπεζας. Δεύτερον, στο τέλος Ιουλίου για πρώτη φορά στην ιστορία του ασφαλιστικού θα πληρωθούν μαζί κύριες και επικουρικές συντάξεις. Θα έχουμε ένα 1.250.000 λιγότερες συναλλαγές ετησίως. Αυτές είναι οι διαρθρωτικές αλλαγές. Τα δίνουμε πλέον μαζί, στον ίδιο λογαριασμό, διακριτά. Από το τέλος του μήνα θα πληρωθούν μαζί κύριες και επικουρικές.

Και τώρα κάτι επίσης σημαντικό: Από 1η Ιουλίου, κυρία Πρόεδρε, κάναμε ακόμη μια μεγάλη τομή ως Υπουργείο Εργασίας στο e-ΕΦΚΑ. Το μεγάλο πρόβλημα ήταν τα έξοδα κηδείας, τα οποία δυστυχώς για ανεξήγητο λόγο ο ΣΥΡΙΖΑ από τα 2015 τα εναπόθεσε σε τσουβάλια με αποτέλεσμα να συσσωρευτούν 45.000 υποθέσεις αγροτών κατ’ εξοχήν και για τα οποία φωνάζει όλη η επαρχία και μου λέει «φέρε τα λεφτά».

Δεν αντιμετωπίζεται αυτό μαγικά. Το αντιμετωπίζουμε -και με αυτό κλείνω, γιατί ενδιαφέρει και τη Βουλή- ως εξής: Πρώτον, σε διάταξη νόμου που θα μπει τώρα με τροπολογία στο νομοσχέδιο του Υπουργείου Οικονομικών, έρχεται η διάταξη βάσει της οποίας όλα τα παρελθόντα, αυτές τις σαράντα πέντε χιλιάδες περιπτώσεις, θα τις εξοφλήσουμε όλες. Θα δοθούν 800 ευρώ, που είναι το επίδομα, η συνδρομή για την κηδεία, σε όλους τους αγρότες.

Άρα για το παρελθόν υπάρχει αυτή η διαδικασία.

Για το μέλλον, όμως, ήδη με υπουργική μου απόφαση που ξεκίνησε από την 1η Ιουλίου και πριν μια βδομάδα λειτουργεί, κανένας πλέον, που βρίσκεται στη δυσάρεστη θέση να χάσει συγγενή του και είναι πρόσωπο συγγενικό που πρέπει να πληρώσει το γραφείο τελετών, δεν θα προσφύγει στα γραφεία του ΕΦΚΑ. Είναι εκατό με εκατόν δέκα χιλιάδες λιγότερες συναλλαγές ετησίως. Όλος αυτός ο κόσμος μπαίνει πλέον στη νέα ηλεκτρονική πλατφόρμα που φτιάχτηκε γι’ αυτόν τον σκοπό στο Υπουργείο Εργασίας, στον e-ΕΦΚΑ. Kαι με συμφωνία που έκανα με τα γραφεία τελετών κλειδώθηκε για πάντα μία νέα διαδικασία, βάσει της οποίας παρουσιάζεται το τιμολόγιο, ο συγγενής από την άλλη πλευρά, το ΑΜΚΑ του θανόντα, το ΑΜΚΑ του ενδιαφερόμενου, ο ΑΦΜ του γραφείου τελετών. Πλέον όλα αυτά θα γίνονται ηλεκτρονικά και τα λεφτά θα πηγαίνουν αυθημερόν -για να είμαι ακριβής, κάθε δεκαπέντε μέρες θα γίνεται η πληρωμή- στον συγγενή του εκλιπόντα και το γραφείο τελετών. Δεν θα μπορούν πλέον να υπάρχουν και μαύρες τρύπες φοροδιαφυγής. Όλα θα γίνονται με απόλυτη διαφάνεια.

Άρα, κύριε Καλαματιανέ, έχουμε πολύ έργο να κάνουμε μπροστά μας, σημαντικό έργο.

Κλείνω, γιατί δεν θέλω να αφήνω τίποτα αναπάντητο, λέγοντας ότι ναι, τα έσοδα του ΕΦΚΑ το πρώτο πεντάμηνο δεν ήταν τα αναμενόμενα, αυτά που είχαμε βάλει στον προϋπολογισμό. Αυτό είναι μία πραγματικότητα. Γιατί συνέβη αυτό; Γιατί δεν πήγε καλά η οικονομία; Λόγω αστοχίας της οικονομικής πολιτικής; Όχι. Το ξέρετε ότι δεν είναι έτσι. Ήταν η πανδημία, κύριε Καλαματιανέ, η οποία γονάτισε την αγορά εργασίας. Βεβαίως, όταν αυτή τη στιγμή τόσες χιλιάδες εργαζόμενοι στον τουρισμό δεν πήραν δουλειά, δεν ανέλαβαν θέσεις εργασίας, μοιραία θα είχαμε μία απώλεια στα δημόσια έσοδα, τα οποία χτυπάνε στα ασφαλιστικά έσοδα.

Δεν υπάρχουν μαγικοί τρόποι, κύριε Καλαματιανέ. Μακάρι να είχαν ανακαλυφθεί, να έρχονται τα χρήματα από το διάστημα και να συμπληρώνουμε τα κενά και τα ελλείμματα. Δεν είναι έτσι. Κάνουμε ό,τι μπορούμε. Όμως, τα όποια ελλείμματα δημιουργηθούν θα καλυφθούν από τον κρατικό προϋπολογισμό. Και ήδη πληρώσαμε, ήρθαν τα πρώτα χρήματα, 241.000.000 ευρώ, να καλύψουν ένα έλλειμμα το οποίο δημιουργήθηκε την περίοδο την πρώτη της πανδημίας.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ κι εγώ, κύριε Υπουργέ.

Με σκοτώνετε με τον χρόνο κάθε φορά!

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Σας ζητάω συγγνώμη, αλλά έχει ενδιαφέρον.

**ΠΡΟΕΔΡΕΥΟΥΣΑ (Σοφία Σακοράφα):** Θα συνεχίσουμε με την πρώτη με αριθμό 908/10-7-2020 επίκαιρη ερώτηση πρώτου κύκλου του Βουλευτή Θεσπρωτίας του Συνασπισμού Ριζοσπαστικής Αριστεράς κ. Μάριου Κάτση προς τον Υπουργό Υγείας, με θέμα: «Προσλήψεις ιατρών και εξοπλισμός σε δημόσιες δομές υγείας στη Θεσπρωτία».

Στην επίκαιρη αυτή ερώτηση θα απαντήσει ο Υφυπουργός Υγείας κ. Βασίλειος Κοντοζαμάνης.

Ορίστε, κύριε Βουλευτά, έχετε τον λόγο για δύο λεπτά.

**ΜΑΡΙΟΣ ΚΑΤΣΗΣ:** Ευχαριστώ, κυρία Πρόεδρε.

Κύριε Υφυπουργέ, σας καλούμε σήμερα με αυτή εδώ την επίκαιρη ερώτηση να δώσετε απαντήσεις, γιατί έναν χρόνο τώρα σαν Κυβέρνηση στον τομέα υγείας για τον Νομό Θεσπρωτίας δεν έχετε κάνει απολύτως τίποτα. Γιατί παραλάβατε σε εξέλιξη προκηρυγμένες θέσεις μόνιμου ιατρικού προσωπικού, παραλάβατε σε εξέλιξη προκηρυγμένη προμήθεια νέου ιατροτεχνολογικού εξοπλισμού και όχι μόνο δεν ολοκληρώσατε αυτά που ήταν σε εξέλιξη, που έκανε η κυβέρνηση του ΣΥΡΙΖΑ, αλλά δεν έχετε κάνει και τίποτα δικό σας. Δεν έχετε κάνει τίποτα καινούργιο, ούτε σε μόνιμο προσωπικό ούτε σε ιατροτεχνολογικό εξοπλισμό, εσείς ως Κυβέρνηση.

Και γι’ αυτόν ακριβώς τον λόγο δεν μπορέσατε να μου απαντήσετε σαν Υπουργείο Υγείας και στην ερώτηση που είχα καταθέσει στο Υπουργείο τον περασμένο Νοέμβρη και γι’ αυτό έρχομαι σήμερα με επίκαιρη ερώτηση. Και πώς να μου απαντήσετε, όταν -μπαίνω συγκεκριμένα σε λεπτομέρειες- εδώ και οκτώ μήνες το Νοσοκομείο Φιλιατών δεν έχει διοικητή; Γιατί, αλήθεια, δεν έχει διοικητή; Δεν μπορείτε να βρείτε ποιο «γαλάζιο» παιδί θα είναι αυτό που θα στελεχώσει διοικητικά το νοσοκομείο; Ξέρετε τι σημαίνει αυτό λειτουργικά, να μην υπάρχει, με ένα ληγμένο διοικητικό συμβούλιο και χωρίς να υπάρχει υπηρεσιακή διοίκηση στο Νοσοκομείο Φιλιατών;

Πάμε στις μόνιμες προσλήψεις: Δώδεκα άτομα μόνιμες προσλήψεις στις δομές υγείας Θεσπρωτίας. Δεν έχει έρθει να αναλάβει υπηρεσία ιατρών ούτε ένας επί ημερών σας, ενώ οι κρίσεις ήταν προχωρημένες. Τι κάνατε, όμως; Επαναπροκηρύξατε μόνο την τελευταία προκήρυξη που είχαμε τον Μάιο του 2019, που είχε τρία άτομα ιατρούς μόνιμους, οκτώ μήνες μετά, μόλις τον περασμένο Φλεβάρη, με οκτώ μήνες καθυστέρηση. Και γιατί; Και μάλιστα αλλάξατε και τα κριτήρια. Αλλάξατε, δηλαδή, τον βαθμό σε έναν από τους τρεις γιατρούς της πρόσληψης. Μήπως στις προσλήψεις για τον COVID-19 προσλάβατε κανέναν μόνιμο γιατρό; Ούτε. Μόνο διοικητικό και βοηθητικό προσωπικό προσλάβατε.

Να πάμε και στον εξοπλισμό. Φέραμε νέο αξονικό τομογράφο δεκαέξι τομών στο Νοσοκομείο Φιλιατών, με σκοπό ο παλιός αξονικός τομογράφος να μεταφερθεί από το Νοσοκομείο Φιλιατών στο ΤΕΠ Ηγουμενίτσας, ούτως ώστε να μειωθούν οι ουρές εξυπηρέτησης από δύο σημεία και στην πρωτεύουσα του νομού. Ταυτόχρονα είχαμε προκηρύξει και την προμήθεια για πρώτη φορά στον νομό, για να αποφύγουμε καθυστερήσεις, συνωστισμό, ταλαιπωρία των πολιτών, και νέου μαγνητικού τομογράφου και έναν χρόνο τώρα δεν έχετε καταφέρει να ολοκληρώσετε τον διαγωνισμό. Ούτε, λοιπόν, ο μαγνητικός έρχεται ούτε ο παλιός αξονικός έχει τοποθετηθεί στο ΤΕΠ. Και, αλήθεια, γιατί δεν έχει τοποθετηθεί στο ΤΕΠ;

Κλείνω με ένα τελευταίο: Το πρωτοποριακό πρόγραμμα της 6ης Υγειονομικής Περιφέρειας επί των ημερών μας για τέσσερα νοσοκομεία, ένα από αυτά είναι το Νοσοκομείο Φιλιατών, να τοποθετηθεί μονάδα αυτόνομη παραγωγής οξυγόνου. Όταν ξέρετε ότι είναι πάρα πολύ κρίσιμο σε όλο τον πλανήτη να ψάχνουν αναπνευστήρες και οξυγόνο, εμείς είχαμε προνοήσει προ κορωνοϊού να υπάρχει αυτονομία στην παροχή και στην παραγωγή οξυγόνου για το Νοσοκομείο Φιλιατών και η τύχη του αγνοείται. Δώστε, λοιπόν, απαντήσεις, κύριε Υφυπουργέ.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ ευχαριστώ.

Κύριε Υφυπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κυρία Πρόεδρε.

Κύριε Κάτση, πραγματικά έμεινα έκπληκτος διαβάζοντας την ερώτησή σας και οφείλω να σας δώσω απαντήσεις που δεν θα σας αρέσουν. Τολμάτε να λέτε ότι η αναβάθμιση της δημόσιας υγείας στη Θεσπρωτία, που ξεκίνησε η προηγούμενη κυβέρνηση του ΣΥΡΙΖΑ, σταμάτησε από τη Νέα Δημοκρατία. Πολιτικές που φυσικά δεν οδήγησαν στην αναβάθμιση του Εθνικού Συστήματος Υγείας, καταψηφίστηκαν από τον ελληνικό λαό πριν από έναν χρόνο. Δεν σταματήσατε, όμως, εκεί. Συνεχίσατε λέγοντας ότι δεν κάναμε τίποτα για να ενισχύσουμε το δημόσιο σύστημα υγείας στη μάχη της αντιμετώπισης κατά του κορωνοϊού.

Να σας θυμίσω ότι το επικουρικό υγειονομικό προσωπικό που προσελήφθη για την κάλυψη των αναγκών ξεπερνά σήμερα τις έξι χιλιάδες, παρά τον αρχικό προγραμματισμό των δύο χιλιάδων ατόμων. Αυτό δεν συνιστά ενίσχυση του Εθνικού Συστήματος Υγείας; Η επάρκεια σε μέσα ατομικής προστασίας, υγειονομικό υλικό και φάρμακα δεν θωράκισε το σύστημα υγείας στην αντιμετώπιση της πανδημίας; Ο σχεδιασμός και το πλάνο πραγματοποίησης ελέγχου ανίχνευσης του ιού και ελέγχου αντισωμάτων έγινε μόνος του; Πραγματικά απορώ, γιατί, ενώ στον δημόσιο λόγο σας επαίρεστε για τη συνολική σας στάση στη μάχη κατά του κορωνοϊού, λέγοντας μάλιστα ότι στηρίξατε κάθε θετική προσπάθεια της Κυβέρνησης, στην πραγματικότητα στέκεστε απέναντι στα θετικά αποτελέσματα αυτής της προσπάθειας.

Σε ό,τι αφορά τις μόνιμες προσλήψεις στις υγειονομικές δομές της Θεσπρωτίας, η κατάσταση έχει ως εξής: Στις 26 Μαρτίου του 2018 προκηρύχθηκαν δεκάξι θέσεις γιατρών διαφόρων ειδικοτήτων για το Νοσοκομείο Φιλιατών, τις οποίες μας αφήσατε ως εκκρεμότητα που δεν μπορέσατε να ολοκληρώσετε έως τον Ιούλιο του 2019. Δεκαπέντε περίπου μήνες τις είχατε και τις βλέπατε. Τότε ανάγκες δεν υπήρχαν και υπάρχουν τώρα, που είστε Αντιπολίτευση και εμείς Κυβέρνηση; Αυτές, λοιπόν, τις δεκαέξι θέσεις εμείς τις ολοκληρώσαμε. Δέκα θέσεις γιατρών διαφόρων ειδικοτήτων που ολοκληρώθηκε η κρίση τους είναι προς διορισμό στην αρμόδια υπηρεσία του Υπουργείου Υγείας. Πέντε θέσεις στις ειδικότητες Χειρουργικής, Καρδιολογίας, Αναισθησιολογίας, Παθολογοανατομίας και Ακτινοδιαγνωστικής βγήκαν άγονες και μία θέση στην ειδικότητα της Ορθοπεδικής εκκρεμεί η αποστολή της στο Υπουργείο από την 6η Υγειονομική Περιφέρεια, έτσι ώστε να προχωρήσουμε στην έκδοση απόφασης διορισμού.

Στις 27 Μαρτίου 2019 προκηρύχθηκαν δύο θέσεις γιατρών στις ειδικότητες Παιδιατρικής και Ψυχιατρικής για το Νοσοκομείο Φιλιατών, με την πρώτη να είναι σε διαδικασία διορισμού στην αρμόδια υπηρεσία του Υπουργείου και τη δεύτερη, αυτή της Ψυχιατρικής, να έχει βγει άγονη.

Τέλος, τρεις θέσεις στις ειδικότητες Ακτινολογίας, Οφθαλμολογίας και Εσωτερικής Παθολογίας βρίσκονται στα αντίστοιχα συμβούλια κρίσης στη διαδικασία ελέγχου των δικαιολογητικών.

Σε ό,τι αφορά τον αξονικό τομογράφο, να σας πω ότι έχει ήδη εγκατασταθεί από τον περασμένο Νοέμβριο και λειτουργεί κανονικά, εξυπηρετώντας τους πολίτες της Θεσπρωτίας.

Σε ό,τι αφορά, δε, τον μαγνητικό τομογράφο βρίσκεται στο τελικό στάδιο υλοποίησης ο διαγωνισμός για την προμήθεια και, εξ όσων γνωρίζουμε, έχει αποσφραγιστεί η μια προσφορά που κατατέθηκε και θα ακολουθηθεί η διαδικασία της τεχνικής αξιολόγησης του φακέλου.

Τέλος, σε ό,τι αφορά τον διαγωνισμό για την προμήθεια συστήματος γεννητριών παραγωγής οξυγόνου έχει αποσταλεί σχετικό αίτημα στην αρμόδια διαχειριστική αρχή για παράταση ισχύος του προγράμματος, έτσι ώστε να προχωρήσει η διαγωνιστική διαδικασία της εν λόγω προμήθειας.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ ευχαριστώ, κύριε Υπουργέ.

Ορίστε, κύριε συνάδελφε, έχετε τον λόγο για τρία λεπτά.

**ΜΑΡΙΟΣ ΚΑΤΣΗΣ:** Κύριε Υφυπουργέ, πραγματικά αντί να μείνετε εσείς έκπληκτος, εγώ έμεινα έκπληκτος, γιατί μέχρι στιγμής ό,τι διαβάσατε από προκηρύξεις είναι προκηρύξεις του ΣΥΡΙΖΑ. Επιβεβαιώνεται πλήρως αυτό που στην πρώτη μου τοποθέτηση σας ρώτησα.

Έχετε ολοκληρώσει, λοιπόν, αυτές που ήταν σε εξέλιξη, τις προκηρύξεις του ΣΥΡΙΖΑ; Διαβάσατε, λοιπόν, για τον Μάρτη του 2018 και λέτε για τις έντεκα θέσεις που ήταν για το νοσοκομείο και αφορούσαν τον νόμο της παραμεθορίου, οι οποίες είχαν ολοκληρωθεί επί ημερών μας, όχι επί δικών σας ημερών, τις πέντε θέσεις για το ΤΕΠ, για τις οποίες ήταν σε προχωρημένο στάδιο η διαδικασία κρίσης και δεν έχετε κάνει τίποτα έναν χρόνο τώρα: τον Δεκέμβριο του 2018 Ακτινοδιαγνωστικής και Βιοπαθολογίας για το ΤΕΠ Ηγουμενίτσας, τον Μάρτιο του 2019 Παιδιατρικής και Ψυχιατρικής και τον Μάιο του 2019, την οποία την προκηρύξατε οκτώ μήνες μετά, τον Φλεβάρη, δηλαδή του 2020. Με επιβεβαιώνετε πλήρως, κύριε Υφυπουργέ.

Εσείς δικές σας προκηρύξεις, καινούργιες, έχετε βγάλει; Καλά δεν φέρατε τους δικούς μας, καλά τόσο καιρό δεν έχετε κάνει τίποτα να αναλάβει κανένας μόνιμος γιατρός υπηρεσία, έρχεστε τώρα και κάνετε και λαθροχειρία και από πάνω; Και στο κάτω-κάτω αν θέλετε για τη διαχείριση της πανδημίας, όπως είπατε, προσλήψεις ιατρικού και νοσηλευτικού προσωπικού, μόνιμες ήρθαν; Ή προκηρύξατε ξανά το δεύτερο μέρος της προκήρυξης του 2019 επί ΣΥΡΙΖΑ, με οκτώ μήνες καθυστέρηση, εκ των οποίων είναι και οι τρεις της Θεσπρωτίας; Γιατί αυτή είναι η πραγματικότητα. Και μη μου μιλάτε για διαχείριση της πανδημίας, όταν ξέρετε ότι έχετε δύο μέτρα και δύο σταθμά στις πύλες εισόδου της χώρας. Γιατί στο τελωνείο στο Μαυρομάτι, κύριε Υφυπουργέ, στα σύνορα με την Αλβανία, που είναι σε έξαρση η πανδημία, μπαίνουν χίλια άτομα την ημέρα. Αυτή τη στιγμή που μιλάμε από 1η Ιουλίου έχουν μπει πάνω από είκοσι χιλιάδες άτομα και δεν έχει γίνει ούτε ένα τεστ, δεν υπάρχει κλιμάκιο του ΕΟΔΥ στις πύλες της χώρας. Γιατί δεν κάνετε το ίδιο με τον Προμαχώνα; Στη Θεσπρωτία είναι πολίτες δεύτερης κατηγορίας; Γιατί τους αντιμετωπίζετε με δύο μέτρα και δύο σταθμά;

Επίσης, έχετε κάνει αλλαγή και στον τρόπο των κρίσεων. Για παράδειγμα -και γνωρίζετε ότι σας το έχω θέσει και προσωπικά, θα το καταθέσω για τα Πρακτικά- υπάρχει υποψήφιος γιατρός για πρόσληψη στο ΕΣΥ με την προκήρυξη τη δικιά σας, του Φλεβάρη του 2020, όπου η απάντηση στην αίτησή του λέει: «Η ηλεκτρονική σας αίτηση θα ελεγχθεί και θα ενημερωθείτε σύντομα με ηλεκτρονικό μήνυμα για την επιτυχή οριστική καταχώρηση, όπου θα αναφέρεται ο αριθμός πρωτοκόλλου της αίτησης, ή για πιθανές ελλείψεις προς διόρθωση.». Σοβαρά; Πρώτα κάνει αίτηση ο υποψήφιος γιατρός και μετά παίρνει αριθμό πρωτοκόλλου; Πού είμαστε; Μπανανία είμαστε; Είναι αυτό υπόδειγμα αξιοκρατίας και διαφάνειας στις προσλήψεις; Πήγατε κι αλλάξετε τον τρόπο κρίσης και έχετε «παγώσει» όλες τις μόνιμες προκηρύξεις του ΣΥΡΙΖΑ;

Λοιπόν, θέλουμε, κύριε Υφυπουργέ, να προχωρήσετε. Σας το ξαναλέω, οκτώ μήνες έχετε καθυστερήσει με τον μαγνητικό, δεν έχει έρθει, έπρεπε να ήταν ήδη εδώ. Ο αξονικός ο καινούργιος ήρθε επί ημερών μας. Όσον αφορά το σύστημα παραγωγής οξυγόνου, μόνο εξαιτίας της ερώτησης έχετε αντιληφθεί ότι υπήρχε αυτό το πρόγραμμα και δεν έχετε κάνει το παραμικρό, προκειμένου να βγει ο διαγωνισμός και να εγκατασταθεί.

Περιμένουμε, λοιπόν, απαντήσεις. Σταματήστε να καταστρέφετε τον χώρο της υγείας με τη λογική και την πολιτική που ακολουθήσατε και την προηγούμενή σας περίοδο διακυβέρνησης.

Ευχαριστώ.

(Στο σημείο αυτό ο Βουλευτής κ. Μάριος Κάτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ, κύριε συνάδελφε.

Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κυρία Πρόεδρε.

Κύριε Κάτση, να σας διορθώσω. Κατ’ αρχάς αναφέρεστε σε προκηρύξεις το 2019, ενώ έχει γίνει μόνο η κατανομή των θέσεων και αναφέρεστε γενικά, αρκείστε στις προκηρύξεις, ενώ εμείς μιλάμε για συγκεκριμένες προσλήψεις, για ολοκληρωμένες προκηρύξεις. Εσείς είχατε αρκετά πράγματα και τα κοιτάζατε και εμείς προχωράμε με πρόγραμμα, με σχέδιο.

Η κατάσταση την οποία παραλάβαμε τον Ιούλιο του 2019 δεν ήταν η καλύτερη δυνατή. Αυτό το λέω με απόλυτη ακρίβεια και αποτελεί πραγματικότητα. Παραλάβαμε νοσοκομεία και κέντρα υγείας με ελλείψεις και κενά σε ιατρικό, νοσηλευτικό και λοιπό προσωπικό και στην αντιμετώπιση της πανδημίας λογικό ήταν να στραφεί η προσοχή μας και το σύνολο των δυνάμεών μας στην αντιμετώπιση αυτής της κρίσης, έτσι ώστε να έχουμε τα αποτελέσματα που όλοι γνωρίζουμε.

Σκοπός μας είναι η ενίσχυση ολόκληρου του Εθνικού Συστήματος Υγείας, τόσο σε προσωπικό όσο και σε υποδομές και ιατροτεχνολογικό εξοπλισμό. Αυτό θα το πετύχουμε με στοχευμένες προσλήψεις μόνιμου προσωπικού, ιατρικού και νοσηλευτικού, όπου υπάρχουν ελλείψεις και κενά, με την αναδιοργάνωση και αναβάθμιση της πρωτοβάθμιας φροντίδας υγείας.

Για όλα αυτά που θα κάνουμε, αλλά και όσα δεν θα κάνουμε, θα κριθούμε στο τέλος της τετραετίας από τους πολίτες. Άλλωστε, όλοι εκ του αποτελέσματος κρίνονται.

Βεβαίως, σε ό,τι αφορά τον αξονικό, τον μαγνητικό και το σύστημα παραγωγής οξυγόνου, νομίζω ότι ήμουν σαφής. Τον αξονικό μπορείτε να πάτε να τον δείτε ότι λειτουργεί από τον Νοέμβριο.

**ΜΑΡΙΟΣ ΚΑΤΣΗΣ:** Ο παλιός;

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Συνεχίζουμε με περισσότερες προσλήψεις, όχι μόνο στα νοσοκομεία, αλλά και στα κέντρα υγείας. Υπάρχουν πιστώσεις από προηγούμενες προκηρύξεις θέσεων οι οποίες βγήκαν άγονες και είμαστε σε στάδιο ολοκλήρωσης επεξεργασίας των θέσεων αυτών, προκειμένου να τις προκηρύξουμε άμεσα. Και βεβαίως, είμαστε σε φάση ενίσχυσης, κατ’ αρχάς με επικουρικό προσωπικό, των υγειονομικών δομών της Θεσπρωτίας.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κύριε Υφυπουργέ.

Τη δεύτερη με αριθμό 926/13-7-2020 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Υγείας, με θέμα: «Άμεσα μέτρα για τη στελέχωση και τον εξοπλισμό του Γενικού Νοσοκομείου Ξάνθης» θα απαντήσει ο Υφυπουργός Υγείας κ. Κοντοζαμάνης.

Κύριε συνάδελφε, έχετε τον λόγο.

**ΙΩΑΝΝΗΣ ΔΕΛΗΣ:** Για να δούμε λιγάκι, κύριε Υφυπουργέ, τι γίνεται στην Ξάνθη, σε μια περιοχή όπου από την αρχή της πανδημίας τα κρούσματα του κορωνοϊού είναι επαναλαμβανόμενα, συνεχόμενα και αρκετά.

Θα περίμενε κανείς ότι σε μια τέτοια περιοχή, με τόσα πολλά συνεχόμενα κρούσματα, το δημόσιο σύστημα υγείας, το νοσοκομείο της πόλης, θα είχε πια εξοπλιστεί μετά από τέσσερις περίπου μήνες έναρξης αυτής της πανδημίας. Κι όμως, τίποτα δεν έχει γίνει, ούτε ως προς τον εξοπλισμό του νοσοκομείου ούτε ως προς τη στελέχωσή του.

Θα μείνω στον εξοπλισμό του νοσοκομείου, γιατί με την ερώτησή μας φέρνουμε στη Βουλή για συζήτηση ένα αίτημα της Ένωσης Γιατρών της Ξάνθης σχετικά με την ανάγκη του άμεσου εξοπλισμού του νοσοκομείου με ένα μηχάνημα μοριακής ανάλυσης εξετάσεων για τον κορωνοϊό, το λεγόμενο PCR. Το αίτημα αυτό το έχουν υποβάλει οι γιατροί του νοσοκομείου από τα μέσα του Απρίλη. Βρισκόμαστε στα μέσα του Ιούλη, έχουν περάσει τρεις μήνες και δεν έχει γίνει απολύτως τίποτα.

Πώς αντιμετωπίζονται όλα αυτά τα συνεχόμενα κρούσματα; Με το να στέλνονται τα δείγματα είτε στην Αλεξανδρούπολη είτε στη Θεσσαλονίκη και φυσικά τα αποτελέσματά τους να έρχονται είτε την άλλη μέρα είτε μετά από δυο-τρεις μέρες. Ταυτόχρονα, μέσα στην Ξάνθη λειτουργεί ένα ιδιωτικό εργαστήριο που διαθέτει τέτοιο μηχάνημα, του οποίου τα αποτελέσματα, βεβαίως, εκδίδονται αυθημερόν.

Είναι τυχαίο το να μην έχει το δημόσιο Νοσοκομείο της Ξάνθης και να υπάρχει ένα ιδιωτικό εργαστήριο, το οποίο, βεβαίως, να βγάζει αρκετά χρήματα, κέρδη, από αυτή την υπόθεση; Δεν νομίζω.

Εν πάση περιπτώσει, αυτό που θέλουμε να σας πούμε και αυτό που ζητάνε και οι γιατροί, αυτό που ζητάει και ο λαός της Ξάνθης, αυτό που ζητάει και η περίσταση, κύριε Υφυπουργέ, είναι ότι θα πρέπει άμεσα -χθες θα έπρεπε- να εφοδιαστεί το Νοσοκομείο της Ξάνθης με αυτό το μηχάνημα επιτέλους, μαζί βεβαίως με όλα τα άλλα αιτήματα που σταθερά βάζουμε εμείς για τη στελέχωση των νοσοκομείων, για την αύξηση της κρατικής χρηματοδότησης και για εκείνο τον συντονισμό, κύριε Υφυπουργέ -μέσα από την επίταξη που λέγαμε και εξακολουθούμε να λέμε-, όλων των δομών υγείας και των δημόσιων και των ιδιωτικών, έτσι ώστε να μπορέσουν να μπούνε στο παιχνίδι της αντιμετώπισης αυτής της πανδημίας, που απ’ ό,τι φαίνεται δεν έχει τελειώσει ακόμα.

Περιμένουμε με αγωνία την απάντησή σας, όπως περιμένει κι ο κόσμος στην Ξάνθη, να ανακοινώσετε την ημερομηνία που θα σταλεί αυτό το μηχάνημα στο Νοσοκομείο της Ξάνθης.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υφυπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κυρία Πρόεδρε.

Όντως, κύριε Δελή, το Νοσοκομείο Ξάνθης έστειλε δείγματα προς εξέταση στη Θεσσαλονίκη, στο ΑΧΕΠΑ και στο Πανεπιστημιακό Νοσοκομείο Αλεξανδρούπολης και η εξαγωγή των αποτελεσμάτων γινόταν εντός της ίδιας ημέρας. Παρά ταύτα, φροντίσαμε, για να διευκολύνουμε τη λειτουργία του νοσοκομείου στην εξέταση δειγμάτων, να είμαστε σε θέση τις επόμενες ημέρες να λειτουργήσουμε μοριακό αναλυτή με δυνατότητα εξέτασης ογδόντα δειγμάτων ανά τεσσερισήμισι ώρες, ο οποίος μεταφέρεται και διατίθεται από το Γενικό Νοσοκομείο Θεσσαλονίκης «ΙΠΠΟΚΡΑΤΕΙΟ». Επομένως και μηχάνημα θα έχει η Ξάνθη και την παραγωγική ικανότητα θα έχει το μηχάνημα αυτό, προκειμένου να διασφαλιστεί η επαρκής εξαγωγή αποτελεσμάτων ημερησίως, ώστε να καλυφθούν οι ανάγκες της περιοχής.

Μεταξύ των άλλων, στην ερώτησή σας αναφέρεστε στη στελέχωση με προσωπικό στο Γενικό Νοσοκομείο Ξάνθης. Να σας θυμίσω ότι βρίσκονται στη διαδικασία ολοκλήρωσης τα αρμόδια συμβούλια κρίσης και επιλογής γιατρών: Οκτώ θέσεις μόνιμων γιατρών διαφόρων ειδικοτήτων, μία θέση Ουρολογίας, μία θέση Εσωτερικής Παθολογίας, μία θέση Καρδιολογίας, δύο θέσεις Αναισθησιολογίας, μία θέση Οφθαλμολογίας, μία θέση Μαιευτικής - Γυναικολογίας και μία θέση Ορθοπαιδικής και Τραυματολογίας. Αυτές τις μόνιμες προσλήψεις θα τις δούμε να δρομολογούνται στο Νοσοκομείο Ξάνθης στις αρχές Σεπτεμβρίου.

Επιπρόσθετα, από τις αρχές Μαρτίου μέχρι σήμερα, έχει προσληφθεί και έχει αναλάβει υπηρεσία, για χρονική διάρκεια τριάντα έξι μηνών, επικουρικό προσωπικό, τόσο ιατρικό όσο και νοσηλευτικό και λοιπό προσωπικό, καλύπτοντας συνολικά σαράντα τρεις θέσεις στο νοσοκομείο. Όπου συνεχίζουν να υφίστανται ανάγκες οι οποίες δεν μπορούν να καλυφθούν με επικουρικό προσωπικό, προχωρούμε σε μετακινήσεις προσωπικού από τις πλησιέστερες υγειονομικές δομές.

Αναφέρεστε στην επίταξη του ιδιωτικού τομέα υγείας. Να σας υπενθυμίσω -γιατί το κόμμα σας έχει κάνει ανάλογες ερωτήσεις στο πλαίσιο του κοινοβουλευτικού ελέγχου και στο παρελθόν- ότι αυτή τη στιγμή δεν είναι στο πλάνο μας, ενώ είχε προγραμματιστεί, για τη διαχείριση της πανδημίας και η ενίσχυση του δημόσιου συστήματος υγείας με υπηρεσίες από τον ιδιωτικό τομέα.

Πρώτον, αυτή τη στιγμή δεν υπάρχει η ανάγκη και η κατάσταση βρίσκεται υπό έλεγχο και δεν απαιτούνται ακραίες λύσεις, όπως αυτές της επίταξης, η οποία -να σας θυμίσω- επίταξη προβλέπεται στις πράξεις νομοθετικού περιεχομένου, τις οποίες είχαμε φέρει στη Βουλή. Δεύτερον, υπάρχουν άλλοι τρόποι συνεργασίας, οι οποίοι αποδεικνύονται αποδοτικότεροι.

Επίσης, αναφέρεστε στην ερώτησή σας στην πλήρη χρηματοδότηση του δημόσιου συστήματος υγείας. Θα ήθελα να σχολιάσω ότι υπάρχει επαρκής χρηματοδότηση για το σύνολο των φορέων και των υγειονομικών δομών του Εθνικού Συστήματος Υγείας από τον κρατικό προϋπολογισμό. Όμως, υπάρχουν και άλλες πηγές τις οποίες οφείλουμε να αξιοποιήσουμε για περαιτέρω χρηματοδοτική ενίσχυση του συστήματος, όπως είναι οι ευρωπαϊκοί πόροι, που είναι μια σημαντική πηγή χρηματοδότησης, από την οποία σε αυτή τη φάση καλύπτονται διάφορες ανάγκες του Εθνικού Συστήματος Υγείας.

Τελειώνοντας να επισημάνω για μια ακόμη φορά, κύριε Δελή, ότι σε λίγες ημέρες θα λειτουργήσει στην Ξάνθη μηχάνημα μοριακού ελέγχου για τον κορωνοϊό.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ, κύριε Υπουργέ.

Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Να ξεκινήσω από αυτό που είπατε στο τέλος, γιατί το είπατε και στην αρχή, για το μηχάνημα μοριακού ελέγχου.

Κατ’ αρχάς, τα αποτελέσματα που στέλνονται μέχρι τώρα που μιλάμε είτε στη Θεσσαλονίκη είτε στην Αλεξανδρούπολη, δηλαδή τα δείγματα από την Ξάνθη, ποτέ δεν έρχονται αυθημερόν, κύριε Υπουργέ. Αυτό το λένε οι γιατροί, δεν το λέμε εμείς. Έρχονται μετά από μία-δύο ημέρες, ενώ από το ιδιωτικό της Ξάνθης βγαίνουν αυθημερόν.

Τώρα για το μηχάνημα αυτό. Αν κατάλαβα καλά από ό,τι άκουσα από αυτά που είπατε, λέτε ότι θα πάρετε το μηχάνημα του μοριακού ελέγχου από το «ΙΠΠΟΚΡΑΤΕΙΟ» Γενικό Νοσοκομείο Θεσσαλονίκης για να το μεταφέρετε στην Ξάνθη. Σωστά;

Αυτό το λέτε εσείς «αντιμετώπιση των ελλείψεων του Νοσοκομείου της Ξάνθης»; Δηλαδή, θα καλύψουμε τις ανάγκες στην Ξάνθη και θα αφήσουμε το «ΙΠΠΟΚΡΑΤΕΙΟ» Νοσοκομείο της Θεσσαλονίκης χωρίς μηχάνημα μοριακού ελέγχου; Δηλαδή, ό,τι κάνετε με το προσωπικό, που παίρνετε γιατρούς και νοσηλευτικό προσωπικό από τα κέντρα υγείας και τα περιφερειακά ιατρεία για να στελεχώσετε τα νοσοκομεία, θα το κάνετε και με τα μηχανήματα τώρα; Και αυτό το λέτε σοβαρή και έγκαιρη αντιμετώπιση της πανδημίας;

Στην ερώτησή μας, σας είπαμε και σήμερα να ανακοινώσετε μία ημερομηνία. Είπατε για τις επόμενες ημέρες. Δεν ξέρω ποιες θα είναι αυτές οι επόμενες ημέρες και φυσικά το κενό που θα δημιουργηθεί, όπως είπαμε πριν από λίγο, για το «ΙΠΠΟΚΡΑΤΕΙΟ».

Απαντήσατε και στο κομμάτι εκείνο της ερώτησης για τη στελέχωση για τις ελλείψεις προσωπικού. Κατ’ αρχάς, έχουμε επισκεφθεί με την οργάνωση του κόμματος την Ξάνθη, το νοσοκομείο –στις αρχές ακόμα της πανδημίας- και οι ελλείψεις σε ιατρικό προσωπικό ήταν πάρα πολύ μεγάλες. Ήταν γύρω στο 40%. Δεν έχει γίνει ούτε μία πρόσληψη μόνιμου προσωπικού. Τώρα το ότι δρομολογούνται οκτώ θέσεις γιατρών, αυτή η δρομολόγηση κρατάει χρόνια. Χρόνια δρομολογούνται. Δεν ξέρω από πού έχουν ξεκινήσει όλοι αυτοί, αλλά δεν έχουν φτάσει, χωρίς, βεβαίως, δική τους ευθύνη, με ευθύνη των κυβερνήσεων.

Εν πάση περιπτώσει, δεν μπορεί κανείς να υποστηρίξει –ούτε εσείς, βεβαίως- ότι έχετε έγκαιρα και σωστά αντιμετωπίσει τα ζητήματα που προέκυψαν από την πανδημία του κορωνοϊού. Αφ’ ενός, γιατί τελικά το δημόσιο σύστημα υγείας το μετατρέψατε όλο το προηγούμενο διάστημα σε ένα δημόσιο σύστημα υγείας της μίας νόσου, παραμερίζοντας τις υπόλοιπες ανάγκες υγείας του λαού μας, και όταν εμείς σας μιλάμε για την επίταξη των ιδιωτικών δομών υγείας, σας το ξαναλέμε, εννοούμε το να υπαχθούν κάτω από δημόσιο έλεγχο, κάτω από δημόσιο συντονισμό και σχεδιασμό, έτσι ώστε να ανταποκριθούν συνολικά στις ανάγκες που υπάρχουν και όχι να παροπλίζονται, όπως έγινε, μέχρι πριν από λίγο καιρό, όταν χρειαζόταν.

Και ό,τι κερδήθηκε μέχρι τώρα από την πολύ μεγάλη προσπάθεια του λαού -γιατί αυτή ήταν ουσιαστικά η μόνη έγκαιρη αντιμετώπιση που κάνατε σε σχέση με την πανδημία, τον έγκαιρο εγκλεισμό, δηλαδή, του λαού στα σπίτια- φοβάμαι ότι το παίζει η Κυβέρνησή σας τώρα στη ρουλέτα των κερδών του τουρισμού και των μεταφορών. Και ξέρετε, αυτό μπορεί να αποβεί πάρα πολύ επικίνδυνο.

Εν πάση περιπτώσει, υπάρχουν πολύ μεγάλες ανάγκες και πολύ μεγάλες ελλείψεις στην υγεία, κύριε Υπουργέ. Τέσσερις μήνες η Κυβέρνησή σας δεν έχει κάνει απολύτως τίποτα για να καλύψει αυτές τις ελλείψεις. Είναι χαρακτηριστικό ότι οι μονάδες εντατικής θεραπείας, οι τόσο απαραίτητες γι’ αυτή την πανδημία, ελάχιστα αυξήθηκαν. Την ώρα που θα έπρεπε, σύμφωνα με τον Παγκόσμιο Οργανισμό Υγείας, η χώρα μας να έχει τρεισήμισι χιλιάδες, ξέρετε πόσες έχει; Εξακόσιες ογδόντα πέντε. Στο 1/6, δηλαδή και εσείς μιλάτε για την έγκαιρη και αποτελεσματική αντιμετώπιση και με ένα πιθανό κύμα έξαρσης της πανδημίας από το φθινόπωρο; Πώς θα γίνει αυτό; Ξανά με τον εγκλεισμό στα σπίτια;

Επειδή, απ’ ό,τι φαίνεται, η Κυβέρνησή σας δεν παίρνει από λόγια εδώ στη Βουλή, ο λόγος τώρα πια είναι στον λαό, στο κίνημά του να τα διεκδικήσει όλα αυτά. Ο λαός της Ξάνθης, ο λαός της Θεσσαλονίκης. Δεν μπορεί το μηχάνημα από τη Θεσσαλονίκη να πηγαίνει στην Ξάνθη. Δεν γίνεται να το χάνει μία περιοχή, για να το παίρνει μία άλλη. Δεν θα τα βάλουμε τα νοσοκομεία να μαλώσουν κιόλας.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε πολύ, κύριε συνάδελφε.

Ο κύριος Υπουργός έχει τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κυρία Πρόεδρε.

Κύριε Δελή, το ότι ένα μηχάνημα φεύγει από μία περιοχή και πάει σε κάποια άλλη, δεν σημαίνει ότι η περιοχή από την οποία φεύγει θα έχει πρόβλημα. Υπάρχει ένας σχεδιασμός και ένας προγραμματισμός. Η Θεσσαλονίκη καλύπτεται επαρκώς και μάλιστα υπάρχει και επιπλέον εξοπλισμός. Το στέλνουμε στην Ξάνθη –και επειδή μιλάτε για ημερομηνίες, την Τετάρτη θα είναι εγκατεστημένο το μηχάνημα-, προκειμένου να διευκολύνουμε εκεί μία κατάσταση. Και όσο δεν υπήρχε μηχάνημα στην Ξάνθη, δεν νομίζω ότι στερήθηκε κανείς έλεγχο διαγνωστικό για τον κορωνοϊό και εγκαίρως. Διότι το εικοσιτετράωρο -ακόμα και το σαρανταοκτάωρο, αν θέλετε- είναι έγκαιρος χρόνος, προκειμένου να έχουμε το αποτέλεσμα.

Δείτε τι γίνεται σε άλλες χώρες. Στο Ηνωμένο Βασίλειο χρειάζονται τουλάχιστον εβδομήντα δύο ώρες, για να βγει ένα αποτέλεσμα.

**ΙΩΑΝΝΗΣ ΔΕΛΗΣ:** Μη φέρνετε ως παράδειγμα το Ηνωμένο Βασίλειο ειδικά στο θέμα του κορωνοϊού. Αφήστε το καλύτερα.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Όχι, δεν το έχουμε ως παράδειγμα. Παράδειγμα έχει όλος ο πλανήτης την Ελλάδα, κύριε Δελή. Είμαστε, ευτυχώς, για πρώτη φορά παράδειγμα σε όλο τον πλανήτη.

Σε καμμία, λοιπόν, περίπτωση δεν παίρνουμε το μηχάνημα από τη Θεσσαλονίκη να το μεταφέρουμε στην Ξάνθη, δημιουργώντας πρόβλημα στη Θεσσαλονίκη.

Αναφερθήκατε, επίσης, πάλι στην επίταξη. Σας είπα ότι στις πράξεις νομοθετικού περιεχομένου έχουμε προβλέψει ότι εφόσον παραστεί ανάγκη, θα επιταχθεί και ο ιδιωτικός τομέας.

Να σας κάνω μία διευκρίνιση εδώ πέρα. Ακόμα και στην επίταξη -γιατί δεν είναι δήμευση, είναι επίταξη- πάλι πληρώνει το κράτος. Το λέω, επειδή έχετε ένα ιδεολογικό ζήτημα σε ό,τι αφορά τη λειτουργία του ιδιωτικού τομέα σ’ ένα δημόσιο σύστημα υγείας. Υπήρχε στον σχεδιασμό μας, υπάρχει, δεν χρειάστηκε να χρησιμοποιήσουμε σε μεγάλο βαθμό τις δομές του ιδιωτικού τομέα και ευτυχώς που δεν χρειάστηκε και ελπίζουμε ότι δεν θα χρειαστεί.

Επίσης, σε ό,τι αφορά τις θέσεις των γιατρών, θέλω να πω ότι τον Μάρτιο έγινε η προκήρυξη και σας είπα ότι στο τέλος Αυγούστου ή στις αρχές Σεπτεμβρίου αυτοί οι γιατροί θα είναι στις θέσεις τους, θα έχουν ολοκληρωθεί οι διαδικασίες σε πολύ σύντομο χρονικό διάστημα.

Τέλος, επειδή αναφερθήκατε στις μονάδες εντατικής θεραπείας, θα σας παρακαλούσα να ανατρέξετε στη βιβλιογραφία και σε αυτά που λέει ο Παγκόσμιος Οργανισμός Υγείας. Δεν είναι τρεισήμισι χιλιάδες οι μονάδες εντατικής θεραπείας που χρειάζεται η χώρα, ο μέσος όρος είναι περίπου χίλιες διακόσιες μονάδες εντατικής θεραπείας.

**ΙΩΑΝΝΗΣ ΔΕΛΗΣ:** Ο μέσος όρος της Ευρωπαϊκής Ένωσης.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ο μέσος όρος σύμφωνα με τον Παγκόσμιο Οργανισμό Υγείας και καταφέραμε σε πολύ μικρό χρονικό διάστημα τις κλίνες, τις οποίες παραλάβαμε, να τις αυξήσουμε. Εν μέσω κορωνοϊού ξεπεράσαμε τις χίλιες κλίνες μαζί με τις κλίνες του ιδιωτικού τομέα, των στρατιωτικών νοσοκομείων και ανοίγοντας νέες κλίνες στο δημόσιο σύστημα υγείας, οι οποίες θα παραμείνουν. Έχουμε τουλάχιστον εκατόν εβδομήντα επτά καινούργιες μονάδες εντατικής θεραπείας συν εκατόν πενήντα πέντε και δεκατέσσερις μονάδες αυξημένης φροντίδας που έρχονται να προστεθούν σύντομα από τη μεγάλη δωρεά του Ιδρύματος «Νιάρχος», συν το πρόγραμμα το οποίο υλοποιούμε προκειμένου να αυξήσουμε αυτές τις μονάδες και σε πολύ σύντομο χρονικό διάστημα θα έχουμε φτάσει αυτόν τον μέσο όρο των χιλίων διακοσίων κλινών σε μονάδες εντατικής θεραπείας που έχει ανάγκη η χώρα μας σύμφωνα με τη διεθνή βιβλιογραφία.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ, κύριε Υφυπουργέ.

Θα συζητηθεί τώρα η τέταρτη με αριθμό 910/10-7-2020 επίκαιρη ερώτηση δεύτερου κύκλου της Βουλευτού Ιωαννίνων του Συνασπισμού Ριζοσπαστικής Αριστεράς κ. Μερόπης Τζούφη προς τον Υπουργό Υγείας, με θέμα: «Διασφάλιση των θέσεων εργασίας του επικουρικού προσωπικού στο ΕΣΥ».

Στην επίκαιρη ερώτηση θα απαντήσει ο Υφυπουργός Υγείας κ. Βασίλειος Κοντοζαμάνης.

Κυρία συνάδελφε, έχετε τον λόγο για δύο λεπτά.

**ΜΕΡΟΠΗ ΤΖΟΥΦΗ:** Κυρία Πρόεδρε, ευχαριστώ.

Κύριε Υπουργέ, δεν υπάρχει καμμία αμφιβολία ότι η πανδημία του κορωνοϊού, έδειξε με τον πιο σαφή τρόπο την ανάγκη της ύπαρξης και της ουσιαστικής στήριξης του δημόσιου συστήματος υγείας και στην έξαρση που περάσαμε, αλλά κατά τη γνώμη μας και διαχρονικά, αφού είναι οι μόνες υπηρεσίες υγείας που παρέχονται απρόσκοπτα και ισότιμα σε όλους ανεξάρτητα από την οικονομική, κοινωνική και επαγγελματική τους κατάσταση.

Το κύριο θέμα που αναδείχθηκε και από τις προηγούμενες ερωτήσεις των άλλων συναδέλφων, είναι εάν υπάρχει επαρκής στελέχωση με προσωπικό.

Αναφέρατε ότι παραλάβατε μια δύσκολη κατάσταση. Θα μου επιτρέψετε εδώ να σας πω ότι με δεδομένους τους μνημονιακούς καταναγκασμούς, είχαμε κάνει μια πολύ σοβαρή προσπάθεια στοιχειώδους στελέχωσης των δομών δημόσιας υγείας. Έγιναν περίπου δέκα χιλιάδες προσλήψεις, οι οποίες έδωσαν και μία δυνατότητα να υπάρχει μια υποδομή, η οποία κατάφερε να αντιμετωπίσει το δύσκολο κομμάτι της διαχείρισης της σοβαρής υγειονομικής κρίσης που πέρασε η χώρα μας και νομίζω ότι αυτό έχει αναγνωριστεί από όλους.

Βεβαίως, δεν φτάνουν τα χειροκροτήματα, πρέπει όλοι να αναγνωρίσουμε ότι η στελέχωση με προσωπικό είναι αναντίστοιχη από τις ανάγκες που υπάρχουν. Θα έλεγα ότι οι διαμαρτυρίες και τα αιτήματα του ιατρικού και του νοσηλευτικού προσωπικού καλό θα είναι να μη βρίσκουν απέναντί τους τα ΜΑΤ, αφού λίγους μήνες πριν μιλούσατε για τους ακούραστους ήρωες.

Επομένως, υπάρχουν απαιτήσεις, υπάρχουν δικαιώματα, διεκδικήσεις και, κυρίως, υπάρχουν πολύ σοβαρές ανάγκες.

Έρχομαι στο καθαυτό μέρος της ερώτησής μου. Τα τελευταία χρόνια έχουμε περίπου δεκαέξι χιλιάδες συμβασιούχους που έχουν προσληφθεί στο ΕΣΥ με διάφορες σχέσεις εργασίας.

Στα νοσοκομεία των Ιωαννίνων, την περιοχή από την οποία προέρχομαι, υπηρετούν αυτή τη στιγμή στο πανεπιστημιακό νοσοκομείο πεντακόσιοι επτά εργαζόμενοι, στο Νοσοκομείο «Χατζηκώστα» εκατόν είκοσι τρεις, σύνολο δηλαδή εξακόσιοι τριάντα. Είναι άνθρωποι οι οποίοι εργάζονται αδιάκοπα για επτά και συνεχή έτη, καλύπτοντας πάγιες και διαρκείς ανάγκες.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Το τελευταίο χρονικό διάστημα -ένα λεπτό, κυρία Πρόεδρε- έχετε στείλει επ’ αφορμή της πανδημίας του COVID-19, άλλους εκατόν δέκα επιπλέον εργαζόμενους και δεκαπέντε επικουρικούς γιατρούς. Το πρόβλημα, όμως, παραμένει, διότι ήδη έχουν αποχωρήσει από τα νοσοκομεία περίπου διακόσιοι νοσηλευτές και λοιπές ειδικότητες.

Τα ερωτήματα τα οποία θέλω να σας θέσω είναι τα εξής:

Προτίθεστε να διασφαλίσετε τις θέσεις εργασίας του επικουρικού προσωπικού που είτε λήγουν οι συμβάσεις του είτε δεν θα προσληφθούν μέσω της προκήρυξης 2K/2019 του ΑΣΕΠ, τουλάχιστον για όσο διαρκεί η πανδημία του κορωνοϊού;

Σχεδιάζετε να προκηρύξετε μόνιμες θέσεις προσωπικού με ειδική μοριοδότηση για τους ήδη υπηρετούντες συμβασιούχους, στους οποίους αναφέρθηκα, στο σύνολό τους -και τους παλαιότερους και τους νέους-, όπως είχε πράξει στο παρελθόν η κυβέρνηση του ΣΥΡΙΖΑ;

Θα προχωρήσετε σε άμεση επαναπροκήρυξη όλων των θέσεων όσων αφυπηρετούν -αναφέρθηκα στα συγκεκριμένα νούμερα από το ΕΣΥ- με βάση τον κανόνα του 1:1 και, βεβαίως, βάσει του γεγονότος ότι υπάρχει προσωρινή παύση του συμφώνου δημοσιονομικής σταθερότητας, θέμα που είχαμε εμείς στο παρελθόν λόγω της πανδημίας του κορωνοϊού;

Τέλος, πότε θα ξεπαγώσετε τις χίλιες πεντακόσιες μόνιμες θέσεις που είχαν πάρει ήδη έγκριση από το 2019 για προκήρυξη;

Περιμένω τις απαντήσεις σας.

**ΠΡΟΕΔΡΕΥΩΝ (Σοφία Σακοράφα):** Κύριε Υφυπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κυρία Πρόεδρε.

Κυρία Τζούφη, το έχουμε πει πολλές φορές. Ο βασικός λόγος που το Εθνικό Σύστημα Υγείας στάθηκε στο ύψος του και αντιμετώπισε με επάρκεια την πανδημία του κορωνοϊού ήταν το ανθρώπινο δυναμικό του, από τον γιατρό και τη νοσηλεύτρια έως την καθαρίστρια και τον εργάτη, οι οποίοι δεν πρέπει να διαχωρίζονται σε μόνιμους και συμβασιούχους.

Εσείς, βέβαια, το γνωρίζετε καλά αυτό, γιατί ήσασταν οι πρωταθλητές την περίοδο της διακυβέρνησης του ΣΥΡΙΖΑ σε ό,τι αφορά τις συμβάσεις. Εσείς ξεκινήσατε τον θεσμό των επικουρικών γιατρών. Είναι ένα χρήσιμο εργαλείο, αλλά σίγουρα πρέπει να υπάρχουν μόνιμες λύσεις στο σύστημα υγείας. Έχουμε επανειλημμένως τονίσει τόσο στο πλαίσιο του κοινοβουλευτικού ελέγχου, όσο και καθημερινά με τις δηλώσεις μας ότι επιδιώκουμε, επιζητούμε μόνιμες λύσεις στο Εθνικό Σύστημα Υγείας.

Επιτρέψτε μου να σας διορθώσω. Έχουμε έναν χρόνο στη διακυβέρνηση της χώρας. Δέκα χιλιάδες προσλήψεις δεν παραλάβαμε από τη δική σας διακυβέρνηση.

Σε αυτούς, λοιπόν, τους εργαζόμενους και, κυρίως, το επικουρικό προσωπικό που αναφέρετε στην ερώτηση σας, που ήδη υπηρετούσε, αλλά και εκείνο που προσλήφθηκε για τις ανάγκες αντιμετώπισης του κορωνοϊού, οι οποίοι δεν αποτελούν μόνιμο προσωπικό αλλά καλύπτουν πάγιες και διαρκείς ανάγκες, οφείλουμε να είμαστε ειλικρινείς. Το έχουμε πει, άλλωστε, πολλές φορές: Έχουμε την ξεκάθαρη πολιτική βούληση να καλύψουμε κενές οργανικές θέσεις των υγειονομικών δομών. Ο ίδιος ο Πρωθυπουργός έχει τονίσει επανειλημμένως ότι το επικουρικό νοσηλευτικό προσωπικό θα μονιμοποιηθεί στο Εθνικό Σύστημα Υγείας. Έχουμε αναφερθεί εκτενώς στις διαδικασίες που θα ακολουθήσουμε, προκειμένου οι θέσεις του επικουρικού ιατρικού προσωπικού να μετατραπούν σε θέσεις Επιμελητών Β΄, έτσι ώστε να έχουμε μόνιμες θέσεις στο Εθνικό Σύστημα Υγείας. Και βεβαίως, σε κάθε άλλη περίπτωση όπου υπάρχει κάποιου είδους συμβατική σχέση εργασίας με το Εθνικό Σύστημα Υγείας, προσπαθούμε να βρούμε τρόπο επίλυσης του όλου ζητήματος, όπως είναι και οι τέσσερις χιλιάδες εργαζόμενοι του ΟΑΕΔ. Είναι γεγονός ότι το νούμερο αυτό είναι μεγάλο και θα πρέπει να μπουν προτεραιότητες.

Η επίλυση του όλου αυτού ζητήματος καταλαβαίνετε ότι δεν είναι καθόλου εύκολη και απλή. Χρειάζεται σωστός σχεδιασμός και εύρος χρόνου υλοποίησης. Αυτό που δεν χρειάζεται είναι μικροπολιτικές σκοπιμότητες και είμαι βέβαιος ότι γίνομαι απολύτως αντιληπτός και κατανοητός στο ζήτημα αυτό. Θα χαιρόμουν πάρα πολύ εφόσον στηρίξετε τις πρωτοβουλίες τις οποίες θα πάρουμε, προκειμένου να επιλύσουμε τα χρόνια αυτά ζητήματα του Εθνικού Συστήματος Υγείας. Την πλειονότητα των ζητημάτων αυτών εσείς μας την κληροδοτήσατε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Με την προκήρυξη 2Κ/2019 θα διοριστούν στα νοσοκομεία και στα κέντρα υγείας χίλια διακόσια εννιά άτομα διαφόρων κλάδων και ειδικοτήτων, η πλειονότητα των οποίων είναι σήμερα συμβασιούχοι. Όταν τα οριστικά αποτελέσματα ανακοινωθούν, θα μπορούμε με ακρίβεια να μιλήσουμε για τον αριθμό των συμβασιούχων που μονιμοποιήθηκαν, διότι πράγματι στα προσωρινά αποτελέσματα φαίνεται ότι κάποιοι συμβασιούχοι που έλαβαν μέρος και στην 2Κ/2019 με την επιπλέον μοριοδότηση μένουν εκτός της προκήρυξης.

Μας απασχολεί το γεγονός αυτό ότι κάποιοι -δεν γνωρίζουμε ακριβώς τον τελικό αριθμό- θα μείνουν εκτός. Δεν είμαι σε θέση αυτή τη στιγμή να σας πω κάτι συγκεκριμένο. Κοιτάζουμε το θέμα. Μας απασχολεί και πιστεύω ότι θα βρούμε τη βέλτιστη δυνατή λύση.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Κυρία συνάδελφε, έχετε τον λόγο.

**ΜΕΡΟΠΗ ΤΖΟΥΦΗ:** Θα τελειώσω, όταν ολοκληρωθεί η δευτερομιλία μου, λέγοντας σας και δίνοντας τα στοιχεία γιατί αμφισβητήσατε το νούμερο των δέκα χιλιάδων. Υπάρχει και έχει κατατεθεί επανειλημμένα ο αριθμός των προσλήψεων που έγιναν, όπως είπα πριν, σε δύσκολους μνημονιακούς χρόνους από την διακυβέρνηση του ΣΥΡΙΖΑ. Βεβαίως πήραμε κόσμο, με όλες τις εργασιακές σχέσεις, με κάθε δυνατότητα που υπήρχε και με προτεραιοποίηση των πολύ μεγάλων αναγκών και αυτό σε όλο το φάσμα των δομών της δημόσιας υγείας.

Παρ’ όλα αυτά, αφήσαμε σε εσάς και μόνιμες προκηρύξεις. Αναφερθήκατε ήδη στην προκήρυξη 2Κ/2019. Εγώ έκανα αυτό το ερώτημα και σας προτρέπω τους ανθρώπους που δεν έχουν συμπεριληφθεί στα αποτελέσματα αυτής της προκήρυξης ως επιλέξιμοι, επειδή είναι άνθρωποι που, όπως είπα πριν, υπηρετούν πολλά χρόνια το σύστημα και σε δύσκολες συνθήκες, να βρεθεί εκείνος ο τρόπος διότι οι ανάγκες του συστήματος είναι εκεί, είναι υπαρκτές και το ξέρετε και εσείς. Βεβαίως ένα τέτοιο προσωπικό μοριοδοτούμενο και με διαδικασίες ΑΣΕΠ, θα είναι πολύτιμο για το Εθνικό Σύστημα Υγείας.

Εκείνο που θέλω να σας πω είναι ότι το ζήτημα των μόνιμων διορισμών σε αυτές τις συνθήκες αλλά και της αύξησης των αποδοχών του προσωπικού, είναι κάτι που άλλες χώρες το έχουν πράξει. Υπάρχουν εδώ τα παραδείγματα της Ιταλίας και της Γαλλίας. Θα έλεγα ότι προς αυτή την κατεύθυνση θα έπρεπε να κινηθείτε και εσείς.

Από την άλλη μεριά, έχω και ορισμένα ερωτήματα, διότι δεν απαντήσατε σε μια παλαιότερη ερώτησή μου, η οποία έγινε εδώ και τρεις μήνες, που αφορούσε τον τρόπο που επιλέγεται η κάλυψη του επικουρικού προσωπικού. Για παράδειγμα, με βάση αυτή την ερώτηση προέκυπτε ότι η περιοχή της Ηπείρου είχε πολύ λιγότερους επικουρικούς στο σύνολό τους από ό,τι άλλες περιοχές της 6ης ΥΠΕ και μάλιστα χαμηλού επιπολασμού της νόσου, όπως για παράδειγμα η Μεσσηνία. Κυρίως υπολειπόταν ο αριθμός του επικουρικού προσωπικού στο Πανεπιστημιακό Νοσοκομείο των Ιωαννίνων, που ξέρετε πολύ καλά ότι είναι μονάδα αναφοράς για όλη τη βορειοδυτική Ελλάδα, για τη Λευκάδα, για την Κέρκυρα, όχι μόνο για την αντιμετώπιση του κορωνοϊού που στήθηκε και ειδικό εργαστήριο ελέγχου αλλά συνολικά ως ένα πολύ σοβαρό τριτοβάθμιο νοσηλευτικό ίδρυμα το πρώτο σε επισκεψιμότητα στην Ελλάδα.

Θα τελειώσω με κάτι που μου έκανε πολύ μεγάλη εντύπωση στην πρόσφατη προκήρυξη θέσεων ειδικευμένων γιατρών κλάδου ΕΣΥ στις 13-7-2020, σε σύνολο ογδόντα μίας θέσεων γιατρών ΕΣΥ, μόνο δύο δώσατε στα νοσοκομεία της Ηπείρου, Πρέβεζα και Φιλιάτες και καμμία στα νοσοκομεία των Ιωαννίνων.

Επιπλέον, βλέπω μια περίεργη κατανομή σε άλλη απόφασή σας με έναν πολύ μεγάλο αριθμό δίμηνων συμβάσεων, αυτές που λέτε δύο συν δύο, με ιδιώτες γιατρούς με μπλοκάκι στην 6η ΥΠΕ. Είναι εκατόν τριάντα τρεις, διπλάσιος έως και δεκαπλάσιος αριθμός συγκριτικά με άλλες περιφέρειες, χωρίς βεβαίως να γνωρίζω τι αναλογεί στα νοσοκομεία των Ιωαννίνων.

Επίσης, να σας πω ότι στο παρελθόν εμείς είχαμε δώσει κι έναν σημαντικό αριθμό θέσεων, δηλαδή το Υπουργείο Υγείας, στις ιατρικές σχολές, που όλες προκηρύχθηκαν και καταλήφθηκαν από μέλη ΔΕΠ τα οποία πρωταγωνίστησαν στον ρόλο που έδωσαν οι ιατρικές σχολές απέναντι στη δύσκολη μάχη του κορωνοϊού.

Βεβαίως και εκεί υπάρχει η δυνατότητα της επαναφοράς του κανόνα ένα προς ένα -που σε συνεργασία με το Υπουργείο Παιδείας το οποίο περιέργως έχει παγώσει αυτή την διαδικασία- θα έδινε τη δυνατότητα στελέχωσης τέτοιων νοσοκομείων, όχι μόνο με γιατρούς του ΕΣΥ που τους έχουμε ανάγκη αλλά και με πανεπιστημιακούς υψηλών προσόντων, που μπορούν να έρθουν και να δώσουν σοβαρότατα τη μάχη κατά του κορωνοϊού, μιας και είναι μπροστά μας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΟΥΣΑ (Σοφία Σακοράφα):** Κυρία συνάδελφε, συντομεύετε σας παρακαλώ.

**ΜΕΡΟΠΗ ΤΖΟΥΦΗ:** Τελειώνω, κυρία Πρόεδρε.

Και αν νομίζετε ότι είναι τοπικιστικού χαρακτήρα η ερώτηση που σας καταθέτω, ακούστε την κραυγή αγωνίας που δημοσιεύθηκε από την αναπληρώτρια καθηγήτρια της μονάδας εντατικής θεραπείας του Νοσοκομείου του Ρίου, της κ. Φωτεινής Φλίγκου, που λέει ότι και εκεί δεν πήραν κανέναν γιατρό στην προκήρυξη που έχετε κάνει σε ένα άλλο νοσοκομείο αναφοράς, που αφορά όλη την Πελοπόννησο και τη δυτική Ελλάδα.

Ελπίζω σε θετικές απαντήσεις.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κυρία Πρόεδρε.

Κυρία Τζούφη, μου θέσατε και άλλα ερωτήματα στη δευτερολογία σας, που δεν έχουν σχέση με την ερώτηση. Θα απαντήσω, όμως.

**ΜΕΡΟΠΗ ΤΖΟΥΦΗ:** Να απαντήσετε, όμως.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Επιτρέψτε μου να πω για τις δέκα χιλιάδες προσλήψεις που αναφέρεστε επί διακυβερνήσεως ΣΥΡΙΖΑ. Προφανώς αναφέρεστε και στις συμβάσεις που κάνατε για τη σίτιση, φύλαξη και καθαριότητα, γιατί έγιναν αρκετές χιλιάδες συμβάσεις την περίοδο εκείνη και, βεβαίως, και εσείς το 2015 παραλάβατε πιστώσεις εγκεκριμένες για θέσεις μονίμων γιατρών, τις οποίες προχωρήσατε σε προκήρυξη.

Εμείς έχουμε αποδείξει στον έναν χρόνο της διακυβέρνησης, τη μεγάλη σημασία που δίνουμε στο ανθρώπινο δυναμικό. Είπα ότι, ενώ ο αρχικός σχεδιασμός μας ήταν οι δύο χιλιάδες προσλήψεις επικουρικού προσωπικού για τη διαχείριση της πανδημίας, έχουμε ξεπεράσει τις έξι χιλιάδες προσλήψεις αυτή τη στιγμή. Επίσης, η Κυβέρνηση αυτή, η πολιτική ηγεσία του Υπουργείου Υγείας με επιτυχία διαχειρίστηκε το ζήτημα των τεσσάρων χιλιάδων συμβασιούχων του ΟΑΕΔ, δίνοντας παράταση στις συμβάσεις τους για ένα επιπλέον έτος. Κάνουμε πράξη, δεν μένουμε στα λόγια, τις δεσμεύσεις μας για ενίσχυση στο απαραίτητο προσωπικό στο Εθνικό Σύστημα Υγείας.

Επειδή αναφερθήκατε και στο επικουρικό προσωπικό και στην κατανομή του επικουρικού προσωπικού, να σας θυμίσω ότι η διαδικασία την οποία ακολουθούμε, είναι αυτή που η κυβέρνηση του ΣΥΡΙΖΑ πρωτοεφάρμοσε. Είναι μια σωστή -το έχουμε πει πολλές φορές- διαδικασία σε ό,τι αφορά το επικουρικό προσωπικό και, βεβαίως, η κάλυψη των αναγκών σε επικουρικό προσωπικό γίνεται κατόπιν αιτήματος των νοσοκομείων. Γνωρίζετε πολύ καλά ότι σε αρκετές περιπτώσεις, κυρίως σε ό,τι αφορά το ιατρικό προσωπικό, οι θέσεις αυτές είναι άγονες. Δεν υπάρχει καν επικουρικό ιατρικό προσωπικό να καλύψει τις θέσεις αυτές, και γι’ αυτό βλέπετε ότι προσπαθούμε να καλύψουμε τις ανάγκες αυτές με τα μπλοκάκια στα οποία αναφερθήκατε. Είναι σημαντικό το ότι δίνουμε τη δυνατότητα σύναψης μιας τέτοιου είδους σύμβασης στις περιοχές αυτές γιατί υπάρχουν αυξημένες ανάγκες.

Αναφερθήκατε, επίσης, και στις ογδόντα μία θέσεις που πριν λίγες ημέρες προκηρύξαμε στο Υπουργείο Υγείας. Οι θέσεις αυτές προέρχονται από προηγούμενες προκηρύξεις οι οποίες βγήκαν στην πλειονότητά τους άγονες και θέλαμε με τις θέσεις αυτές να καλύψουμε, κυρίως, τις νησιωτικές περιοχές της χώρας και κάποιες άλλες επείγουσες και έκτακτες ανάγκες στην υπόλοιπη περιοχή.

Ο αριθμός ογδόντα ένα, οι θέσεις που προκηρύξαμε, είναι πολύ μικρός μπροστά στις ανάγκες που έχει το Εθνικό Σύστημα Υγείας. Έχουμε πει ότι συνεχίζουμε την προετοιμασία, προκειμένου να προκηρύξουμε στο αμέσως επόμενο χρονικό διάστημα επιπλέον θέσεις από προηγούμενες προκηρύξεις που αφορούν τόσο τα νοσοκομεία όσο και την πρωτοβάθμια φροντίδα υγείας. Και, βεβαίως, προχωρά ο προγραμματισμός μας, έτσι ώστε να καλύψουμε τις ανάγκες σε ιατρικό προσωπικό τα επόμενα έτη, την επόμενη τριετία σε συνεργασία με το Υπουργείο Εσωτερικών, και είμαστε βέβαιοι ότι θα μπορέσουμε να καλύψουμε τα περισσότερα κενά τα οποία εμφανίζονται στο Εθνικό Σύστημα Υγείας και να είμαστε σε θέση να εφαρμόσουμε, επιτέλους, τον νόμο που προβλέπει ότι η θέση θα προκηρύσσεται έξι μήνες πριν κάποιος βγει στη σύνταξη, έτσι ώστε να ολοκληρώνεται η διαδικασία κρίσης κατά τη στιγμή που κάποιος αποχωρεί από το Εθνικό Σύστημα Υγείας, για να μη δημιουργούνται κενά στο σύστημα.

Ευχαριστώ πολύ.

**ΜΕΡΟΠΗ ΤΖΟΥΦΗ:** Ισχύει, κύριε Υπουργέ, αλλά έχει παγώσει.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Προχωρούμε τώρα στην πρώτη με αριθμό 6743/22-5-2020 ερώτηση του κύκλου αναφορών-ερωτήσεων του Βουλευτή Ρεθύμνου του Συνασπισμού Ριζοσπαστικής Αριστεράς κ. Ανδρέα Ξανθού προς τον Υπουργό Υγείας, με θέμα: «Σοβαρά λειτουργικά προβλήματα στο Νοσοκομείο Ρεθύμνου λόγω ανεπαρκούς στελέχωσης, κυρίως, του αναισθησιολογικού τμήματος και της παθολογικής κλινικής».

Στην ερώτηση θα απαντήσει, επίσης, ο Υφυπουργός Υγείας κ. Βασίλειος Κοντοζαμάνης.

Ορίστε, κύριε συνάδελφε, έχετε τον λόγο.

**ΑΝΔΡΕΑΣ ΞΑΝΘΟΣ:** Κύριε Υπουργέ, προχώρησα στην υποβολή αυτής της ερώτησης διότι εδώ και δυο μήνες είχε υποβληθεί μια γραπτή ερώτηση ακριβώς με αυτό το περιεχόμενο που δεν απαντήθηκε, αλλά το κυριότερο είναι ότι σε αυτό το διάστημα αυτή η δυσκολία η οποία έχει δημιουργηθεί τους τελευταίους μήνες σε δυο κρίσιμα τμήματα του νοσοκομείου που επηρεάζουν τη συνολική του λειτουργία, όπως είναι το αναισθησιολογικό και η παθολογική κλινική, αντί να βελτιώνεται, δυστυχώς, επιδεινώνεται.

Και το πιο απογοητευτικό -θα έλεγα- ήταν ότι πριν από λίγο καιρό ήρθε ο ίδιος ο Υπουργός, ο κ. Κικίλιας, στο νοσοκομείο, συνομίλησε με τους εργαζόμενους, με τους γιατρούς, με τη διοίκηση, με τους θεσμικούς φορείς του νοσοκομείου. Νομίζω ότι είχε μια αναλυτική ενημέρωση της κατάστασης, αλλά δυστυχώς η επίσκεψη αυτή δεν συνοδεύτηκε από καμμία κίνηση εκτόνωσης της σημερινής κρίσης, γιατί σήμερα το νοσοκομείο βρίσκεται σε κρίση.

Μόνο ένα απλό παράδειγμα θέλω να σας πω: Σχεδόν από την αρχή του χρόνου δεν γίνονται τακτικά χειρουργεία στο νοσοκομείο, γίνονται μόνο έκτακτα περιστατικά, έχει ανασταλεί όλη η τακτική δραστηριότητα του χειρουργικού τομέα, συχνά διακομίζονται σε γειτονικούς νομούς ακόμα και απλά χειρουργικά περιστατικά και κατάγματα.

Αντιλαμβάνεστε -εμένα δεν μου αρέσει να διεκτραγωδώ τα πράγματα ούτε να κινδυνολογώ- ότι, πραγματικά, τώρα το νοσοκομείο έχει μετατραπεί σε ένα εφημεριακό κέντρο και δεν μπορεί να καλύψει στοιχειώδεις λειτουργίες δευτεροβάθμιας περίθαλψης. Νομίζω ότι αυτό είναι μια πολύ μεγάλη υποβάθμιση, σε έναν νομό ο όποιος δεν έχει άλλη δημόσια δομή, δεν έχει καν ιδιωτική δομή υγείας και αυτή την περίοδο και λόγω του τουρισμού και λόγω της αυξημένης εγρήγορσης για την πανδημία καλείται να αντιμετωπίσει επιπλέον ανάγκες.

Νομίζω, λοιπόν, ότι ήταν απολύτως απογοητευτική και τελείως εκτός του κλίματος το οποίο είχαν παρουσιάσει. Και οι τοπικοί φορείς ήταν παρόντες στη σύσκεψη με τον Υπουργό, η αντιπεριφερειάρχης, ο δήμαρχος, ο ιατρικός σύλλογος, οι πάντες. Ο Υπουργός όχι μόνο δεν δεσμεύτηκε για κάποια κίνηση εκτόνωσης της κρίσης, αλλά πραγματικά έρχεται και αυτή η προκήρυξη των ογδόντα μία, ογδόντα δύο θέσεων -εκτάκτων θέσεων- που προκηρύξατε, όπου υπάρχουν έξι θέσεις στην 7η ΥΠΕ, πέντε στο Ηράκλειο και μία στα Χανιά, καμμία για τον Νομό Ρεθύμνου, ενώ το κυρίαρχο αίτημα ήταν ακριβώς να υπάρξει μια συμπληρωματική δέσμη, η οποία να δώσει το σήμα ότι το νοσοκομείο αυτό θα ενισχυθεί, θα καλυφθούν έστω σε βάθος χρόνου με μόνιμο και σταθερό τρόπο οι ανάγκες του και άρα, θα σταματήσει αυτή η σημερινή απογοήτευση και μιζέρια η οποία παρατηρείται.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, ολοκληρώστε.

**ΑΝΔΡΕΑΣ ΞΑΝΘΟΣ:** Τελειώνω, κυρία Πρόεδρε.

Θεωρώ, λοιπόν, ότι οφείλει σήμερα η Κυβέρνηση σε μια επόμενη δέσμη θέσεων, να δεσμευτεί ότι θα υπάρξει η αντίστοιχη και η προτεινόμενη στήριξη. Έχουν προταθεί επτά συγκεκριμένες θέσεις, τέσσερις για το ΤΕΠ. Υπήρχαν δύο άγονες θέσεις στο ΤΕΠ τις οποίες δεν τις επαναπροκηρύξατε, όπως είπατε προηγουμένως. Γιατί δεν επαναπροκηρύχθηκαν αυτές; Ήταν άγονες.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ.

**ΑΝΔΡΕΑΣ ΞΑΝΘΟΣ:** Οι επτά θέσεις, λοιπόν, αυτές είναι κρίσιμη προϋπόθεση και βεβαίως, νομίζω ότι εδώ υπάρχει και ένα μεγάλο θέμα που πρέπει να ανοίξει, πώς αντιμετωπίζουμε ανάγκες σε υποστελεχωμένα τμήματα των επαρχιακών νοσοκομείων και μάλιστα σε ειδικότητες όπου φαίνεται ότι οριζόντια στο σύστημα υγείας υπάρχει δυσκολία σήμερα, όπως είναι οι αναισθησιολόγοι.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ.

Ορίστε, κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κυρία Πρόεδρε.

Κύριε Ξανθέ, ως γιατρός και ως Υπουργός Υγείας την περίοδο 2015 - 2019 γνωρίζετε καλύτερα από τον καθέναν στην Αίθουσα αυτή το Εθνικό Σύστημα Υγείας, τις διαδικασίες, τις ελλείψεις και τα κενά που προκύπτουν στο υγειονομικό προσωπικό. Τα έχετε αντιμετωπίσει και εσείς, άλλωστε, στο παρελθόν. Κάθε χρόνο συνταξιοδοτούνται αλλά και αποχωρούν γιατροί. Κανένας δεν μπορεί να αποτρέψει αυτό το φαινόμενο. Αυτό που μπορεί να γίνει και κάνουμε εμείς είναι ο προγραμματισμός, δηλαδή βλέπουμε πόσοι συνταξιοδοτούνται, τι κενά προκύπτουν, τι ανάγκες υπάρχουν και με ποιον τρόπο θα καλυφθούν. Αυτός, λοιπόν, είναι ο προγραμματισμός που κάνουμε ως ηγεσία του Υπουργείου Υγείας και αυτόν τον προγραμματισμό υλοποιούμε.

Γνωρίζετε, επίσης, πολύ καλά ότι τα λειτουργικά προβλήματα των νοσοκομείων δεν δημιουργήθηκαν από τη μία μέρα στην άλλη και σίγουρα δεν δημιουργήθηκαν μέσα στους δώδεκα μήνες της διακυβέρνησής μας. Προϋπήρχαν. Εμείς τα βρήκαμε τον Ιούλιο του 2019, όπως εσείς τον Ιανουάριο του 2015 ή μπορεί να είχατε βρει άλλα παρόμοια.

Και για να γίνω πιο συγκεκριμένος, όσον αφορά το Νοσοκομείο Ρεθύμνου, στο σημείο αυτό θα ήθελα να αναφερθώ κατ’ αρχάς στο τι παραδώσαμε εμείς τον Ιανουάριο του 2015 και τι εσείς τον Ιούλιο του 2019.

Τον Ιανουάριο του 2015, υπηρετούσαν στο Γενικό Νοσοκομείο Ρεθύμνου δεκαπέντε παθολόγοι. Τον Αύγουστο του 2019 δέκα παθολόγοι.

**ΑΝΔΡΕΑΣ ΞΑΝΘΟΣ:** Ποιος σας τα είπε αυτά, κύριε Υπουργέ; Έλεος!

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, θα έχετε τον χρόνο για να απαντήσετε στη συνέχεια.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Υπήρχαν τριάντα δύο συνολικά γιατροί και είκοσι τέσσερις γιατροί τον Αύγουστο του 2019. Η κατάσταση είναι λίγο καλύτερη σε ό,τι αφορά τους χειρουργούς και τους αναισθησιολόγους. Και οι αριθμοί έχουν ιδιαίτερη αξία, γιατί καταδεικνύουν ποιος ενίσχυσε το νοσοκομείο σε προσωπικό και ποιος όχι. Και, βεβαίως, αυτό που έχει μεγαλύτερη αξία, είναι να βρούμε λύσεις που θα κάνουν το σύστημα υγείας καλύτερο και θα παρέχουν σε κάθε Έλληνα πολίτη ποιοτικές υπηρεσίες υγείας. Τα αποτελέσματα αυτά θα τα δείτε πολύ σύντομα.

Είναι γεγονός, κύριε Ξανθέ, ότι επί υπουργίας σας φροντίσατε ώστε το νοσοκομείο του τόπου καταγωγής σας, να στελεχωθεί με μόνιμο ιατρικό και λοιπό προσωπικό. Προσλάβατε είκοσι έξι γιατρούς διαφόρων ειδικοτήτων σε μόνιμες οργανικές θέσεις. Όμως, έχει ιδιαίτερη αξία να δούμε πότε, σε ποιο δηλαδή χρονικό σημείο της θητείας σας, ολοκληρώσατε αυτές τις προσλήψεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Οι προσλήψεις αυτές, λοιπόν, πραγματοποιήθηκαν τα έτη 2017, 2018 και 2019, δύο χρόνια μετά από την εκλογή σας στη διακυβέρνηση της χώρας. Και έρχεστε σήμερα και μας εγκαλείτε, γιατί στο πρώτο έτος της θητείας μας με όλα όσα έχουν συμβεί, κυρίως, λόγω του κορωνοϊού, δεν έχουμε διορίσει μόνιμο ιατρικό προσωπικό.

Σας πληροφορώ ότι ήδη τα πρώτα αποτελέσματα από τα συμβούλια κρίσης ιατρικού προσωπικού στα νοσοκομεία των επτά υγειονομικών περιφερειών ολοκληρώνονται και έχουν αρχίσει και παραλαμβάνονται από τις υπηρεσίες του Υπουργείου Υγείας, για να προχωρήσουμε στους αντίστοιχους διορισμούς. Η διαδικασία αυτή θα έχει ολοκληρωθεί στο σύνολό της εντός του προσεχούς Σεπτεμβρίου, που η Κυβέρνηση της Νέας Δημοκρατίας θα έχει διανύσει μόλις δεκαπέντε μήνες στη διακυβέρνηση της χώρας.

Το Γενικό Νοσοκομείο Ρεθύμνου θέλει σημαντική ενίσχυση, η οποία δρομολογείται τόσο βραχυπρόθεσμα, άμεσα δηλαδή, όσο και μακροπρόθεσμα με μόνιμες προσλήψεις. Λαμβάνουμε όλα τα αναγκαία μέτρα για τη διασφάλιση της ομαλής λειτουργίας του νοσοκομείου. Οι ογδόντα μία θέσεις στις οποίες αναφερθήκατε και εσείς δεν είναι το τέλος των προσλήψεων αλλά η αρχή. Θα συνεχίσουμε με περισσότερες προσλήψεις, καλύπτοντας τις ανάγκες σε όλη την επικράτεια.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Στο πλαίσιο αυτό, λοιπόν, έχουμε προχωρήσει σε προσλήψεις επικουρικού προσωπικού, εννέα γιατρών διαφόρων ειδικοτήτων και στην πρόσληψη ενός ιδιώτη γιατρού με μπλοκάκι ειδικότητας αναισθησιολογίας. Επίσης, στις περιπτώσεις που δεν βρίσκουμε είτε επικουρικούς είτε ιδιώτες, προχωρούμε στην υλοποίηση σχεδίου μετακινήσεων και αποσπάσεων από κοντινές υγειονομικές δομές. Μιλάμε για ένα σύνολο είκοσι επτά ατόμων.

Παράλληλα, επιταχύνουμε τις διαδικασίες της κρίσεως, όπως είπα, προκειμένου να έχουμε μόνιμες προσλήψεις. Σας ενημερώνω ότι οι δεκατέσσερις θέσεις, που βρίσκονται προς κρίση στα αντίστοιχα συμβούλια κρίσεων της 7ης Υγειονομικής Περιφέρειας είναι δύο θέσεις αναισθησιολογίας, δύο θέσεις παθολογίας, δύο θέσεις ορθοπεδικής-τραυματολογίας, μία θέση χειρουργικής, μίας ορολογίας, μία πνευμονολογίας, μία μαιευτικής-γυναικολογίας, μία καρδιολογίας, μία ακτινολογίας, μία οφθαλμολογίας και μία νευρολογίας.

Για την προκήρυξη επτά κενών οργανικών θέσεων ιατρών ΕΣΥ, που έχουν προταθεί, όπως λέτε και εσείς, από τα επιστημονικά και συνδικαλιστικά όργανα του νοσοκομείου, δεν γνωρίζω κάτι. Αυτό, όμως, που ξέρω είναι ότι το διοικητικό συμβούλιο του νοσοκομείου, με απόφασή του στις 28 Μαΐου του 2010, απέστειλε αίτημα έγκρισης προκήρυξης δεκατεσσάρων θέσεων ιατρών διαφόρων ειδικοτήτων για την κάλυψη των αναγκών του νοσοκομείου.

Επιπλέον, επειδή αναφερθήκατε στην επικαιροποίηση του οργανισμού του νοσοκομείου, είναι γεγονός ότι οι οργανισμοί των νοσοκομείων χρήζουν σημαντικών παρεμβάσεων και αλλαγών, προκειμένου να εκσυγχρονιστούν. Αυτό θα γίνει και με τον Οργανισμό του Γενικού Νοσοκομείου Ρεθύμνου και με συγκεκριμένα κριτήρια, για να μπορούν οι υγειονομικές μονάδες να παρέχουν ποιοτικές και αποτελεσματικές υπηρεσίες υγείας και να καλύπτουν όλες τις ανάγκες.

Το πρώτο βήμα έχει ήδη γίνει προς αυτήν την κατεύθυνση, με νομοθετική πρωτοβουλία, που έχουμε ψηφίσει πρόσφατα και μας δίνει τη δυνατότητα αλλαγής των οργανισμών των νοσοκομείων με υπουργική απόφαση, παρακάμπτοντας τις χρονοβόρες διαδικασίες που προβλέπονται με προεδρικά διατάγματα.

Για τις ειδικότητες των γιατρών, όπου υπάρχουν ελλείψεις και δυσκολία στην κάλυψή τους, έχουμε πει πολλές φορές ότι απαιτείται να δοθούν συγκεκριμένα κίνητρα, οικονομικά, επιστημονικά και κίνητρα επαγγελματικής εξέλιξης. Έχουμε πει κατ’ επανάληψη στην Αίθουσα αυτή ότι το πλαίσιο αυτό –έχουμε αναφέρει κάποια κίνητρα- θα είμαστε πολύ σύντομα σε θέση να σας το παρουσιάσουμε, να το συζητήσουμε και τελικά να το νομοθετήσουμε. Πιστεύουμε ότι θα βρούμε όλες τις πτέρυγες της Εθνικής Αντιπροσωπείας στο πλευρό μας, προκειμένου να δώσουμε λύση στο ζήτημα αυτό που ταλανίζει το Εθνικό Σύστημα Υγείας.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υπουργέ.

Καλησπέρα σας και καλή εβδομάδα!

Ορίστε, κύριε Ξανθέ, έχετε τρία λεπτά στη διάθεσή σας.

**ΑΝΔΡΕΑΣ ΞΑΝΘΟΣ:** Ευχαριστώ, κύριε Πρόεδρε.

 Κύριε Υπουργέ, νομίζω ότι πραγματικά οι απαντήσεις που δίνετε περισσότερη ανησυχία δημιουργούν, παρά μία προοπτική βελτίωσης της κατάστασης.

Κατ’ αρχάς, η εικόνα που σας δίνουν οι υπηρεσίες σας -δεν ξέρω ποιος τα δίνει αυτά- είναι εντελώς εκτός πραγματικότητας. Το νοσοκομείο έχει έξι ή επτά -αν δεν κάνω λάθος- οργανικές θέσεις παθολόγων. Αυτά που είπατε τώρα για δεκαπέντε θέσεις είναι εκτός πραγματικότητας.

Ακούστε. Τον Απρίλιο του 2020 υπηρετούσαν στο Νοσοκομείο Ρεθύμνου πέντε παθολόγοι και πέντε αναισθησιολόγοι. Για διάφορους λόγους –εγώ δεν λέω ότι φταίτε εσείς γι’ αυτό- έμειναν δύο παθολόγοι, προστέθηκε με μετακίνηση ένας τρίτος και δύο αναισθησιολόγοι. Υπάρχει σοβαρή κρίση και έρχεται και καλοκαίρι.

Βγάζετε μία εγκύκλιο πριν από λίγες μέρες, κύριε Κοντοζαμάνη, και λέτε ότι οι γιατροί των νοσοκομείων έχουν και την ευθύνη ασθενών που είναι σε ξενοδοχεία καραντίνας. Αυτό είναι ανήκουστο. Δεν έχει ξανασυμβεί στο σύστημα υγείας, γιατροί του ΕΣΥ να έχουν την ευθύνη ασθενών, που δεν εξέτασαν, που δεν νοσήλευσαν, που δεν πήγαν καθόλου στο νοσοκομείο και είναι σε έναν ιδιωτικό χώρο! Αυτό θα έπρεπε να είναι αποκλειστική αρμοδιότητα των συμβεβλημένων ιδιωτών γιατρών με αυτά τα ξενοδοχεία. Δεν μπορεί να επιβαρύνεται το ΕΣΥ και με αυτή τη λειτουργία εν μέσω πανδημίας.

Όταν πηγαίνει, λοιπόν, ένας Υπουργός, κύριε Κοντοζαμάνη, σε μία δομή που έχει πρόβλημα, συνήθως κάνει μία κίνηση στήριξης, βελτίωσης, αναβάθμισης, εκτόνωσης μίας κρίσης. Εδώ δεν έγινε τίποτα. Δεν έγινε ούτε το στοιχειώδες. Δεν υπήρχε η πρόνοια σε μία προκήρυξη έκτακτων θέσεων να συμπεριληφθούν -για τα μάτια του κόσμου, λέω εγώ- μία, δύο θέσεις από τις πιο επείγουσες, να δοθεί ένα σήμα ότι αυτές οι ανάγκες θα καλυφθούν με μόνιμο τρόπο και όχι με μετακινήσεις από τους γειτονικούς νομούς.

Υπάρχει burn-out στο προσωπικό. Κινδυνεύουμε με επιπλέον κύμα παραιτήσεων. Κινδυνεύει με αποδιοργάνωση συνολικά το σύστημα. Είναι έκκληση, πραγματικά, να κάνετε τις παρεμβάσεις, που πρέπει, εσείς ως Υπουργείο και να κάνει τις αντίστοιχες παρεμβάσεις η Υγειονομική Περιφέρεια, για να δοθεί ένα μήνυμα και στην τοπική κοινωνία και στους εργαζόμενους του νοσοκομείου ότι δεν θα ανακυκλώνεται αυτή η μιζέρια και ότι σιγά-σιγά θα υπάρχει μία προοπτική βελτίωσης.

Η συμπληρωματική προκήρυξη είναι στοιχειώδης και βεβαίως, πρέπει να συμπληρωθούν αυτές οι παρεμβάσεις με νομοθετικές αλλαγές. Για παράδειγμα, τώρα, μετά το «ένα προς ένα», που διασφαλίσαμε από το 2019 και μετά, μπορούμε να νομοθετήσουμε ότι για κάθε κενούμενη θέση στο δημόσιο σύστημα υγείας είτε ιατρικού είτε λοιπού προσωπικού θα προκηρύσσεται αυτόματα χωρίς πράξη Υπουργικού Συμβουλίου. Πάρτε αυτήν τη νομοθετική πρωτοβουλία. Είναι μεγάλη κίνηση ασφάλειας αυτή για το σύστημα. Δεν μπορούμε να εξαρτιόμαστε συνεχώς και να κάνουμε αυτήν την ισορροπία του τρόμου ανάμεσα στις αποχωρήσεις και στις προσλήψεις.

Όσον αφορά τις θέσεις που βγαίνουν άγονες, μετά από μία κρίση άγονη, δύο κρίσεις άγονες, να υπάρχει αυτόματη μετάπτωση σε καθεστώς ειδικών κινήτρων, να προκηρύσσεται στον αμέσως επόμενο βαθμό, να υπάρχουν ενδεχομένως τα μπόνους, που έχει το «άγονο τύπου Α». Είναι σημαντικές κινήσεις αυτές, οι οποίες πρέπει να γίνουν. Επίσης, σε ορισμένες άγονες ειδικότητες, όπως είναι η αναισθησιολογία, που δυστυχώς είναι μια ειδικότητα σε έλλειψη σήμερα, συνολικά στο σύστημα υγείας, πρέπει να υπάρξουν μέριμνες ειδικού τύπου, όπως υπήρχαν στο παρελθόν, απαλλαγής από την υπηρεσία υπαίθρου, διευκόλυνση στην ειδικότητα κ.λπ..

Αυτή είναι μια δέσμη παρεμβάσεων, που σας προτείνουμε, πραγματικά καλή τη πίστει, με καλή διάθεση, να νομοθετήσετε. Δώστε, όμως, ένα σήμα ότι το πράγμα θα αρχίσει να βελτιώνεται και δεν θα ανακυκλώνουμε την ίδια μιζέρια.

Πραγματικά, όσον αφορά τη μέχρι τώρα αντιμετώπιση της δυσκολίας αυτής του νοσοκομείου -έχουμε ακούσει μεγάλα λόγια, ωραία λόγια και από την ΥΠΕ και από τον Υπουργό- αυτή δεν μεταφράζεται σε έμπρακτη στήριξη και αυτό δίνει μια αίσθηση απογοήτευσης και θα έλεγα και κοροϊδίας, την οποία εισπράττουν ιδιαίτερα οι γιατροί αυτών των κρίσιμων τμημάτων. Νομίζω ότι αυτό έχετε υποχρέωση να το αποκαταστήσετε μέσα από αυτές τις παρεμβάσεις, που σας είπα πριν.

Βεβαίως θέλω να θυμίσω -γιατί είπατε κάποια γενικά πράγματα- ότι εμείς παραλάβαμε έναν κανόνα «ένα προς πέντε», που ούτε αυτός εφαρμοζόταν. Είχαν παγώσει επί μια πενταετία οι μόνιμες προσλήψεις στο δημόσιο σύστημα και βεβαίως επιλέξαμε και επιταχύναμε και κάναμε πολύ πιο ευέλικτο αυτόν τον μηχανισμό πρόσληψης επικουρικών γιατρών και λοιπού επικουρικού προσωπικού και έτσι μπορέσαμε και πήραμε τρεις χιλιάδες επικουρικούς γιατρούς και διασφαλίσαμε την επιβίωση του ΕΣΥ.

Επαίρεστε ότι διορίσατε πέντε χιλιάδες γιατρούς στο τετράμηνο της πανδημίας. Εγώ σας λέω, λοιπόν, ότι μέσα σε λίγες μέρες τον Φλεβάρη του 2017 διορίσαμε τέσσερις χιλιάδες ανθρώπους στο σύστημα, με τους συμβασιούχους του ΟΑΕΔ.

Η κατάσταση είναι δύσκολη. Έχουμε τις συνήθεις ανάγκες νοσηρότητας του ΕΣΥ και των τοπικών κοινωνιών, έχουμε και την πανδημία. Χρειάζεται ειδικού τύπου παρέμβαση και ενίσχυση. Παρακαλώ, ειδικά αυτή την εγκύκλιο, αυτή την υποχρέωση των γιατρών του ΕΣΥ, να την πάρετε πίσω. Δεν είναι δυνατόν να επιβαρύνονται οι γιατροί του ΕΣΥ με αυτήν την υποχρέωση. Είπατε ότι θα υπάρχουν συμβάσεις με ιδιώτες γιατρούς, να αναλάβουν αυτοί την παρακολούθηση των ασθενών που είναι σε καραντίνα στα ξενοδοχεία καραντίνας.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κύριε Υπουργέ, έχετε τον λόγο για τρία λεπτά. Μην πάτε πάλι στα επτά.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κύριε Ξανθέ, η διάταξη ότι έξι μήνες πριν τη συνταξιοδότηση κάποιου γιατρού προκηρύσσεται η θέση, έτσι ώστε τη στιγμή που αποχωρεί από το σύστημα να έχει καλυφθεί, υπάρχει. Δεν χρειάζεται να νομοθετήσουμε. Επομένως πρέπει να την υλοποιήσουμε στο έπακρο

**ΑΝΔΡΕΑΣ ΞΑΝΘΟΣ:** Μπορεί να...

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Αυτό είναι, λοιπόν, το στοίχημα που σας είπα, ότι θέλουμε να είμαστε σε θέση να προκηρύσσουμε τη θέση αυτή, έξι μήνες πριν κάποιος αποχωρήσει από το σύστημα υγείας.

Αναφερθήκατε στις άγονες θέσεις και στα κίνητρα που πρέπει να δοθούν. Χαίρομαι, γιατί ταυτίζονται πολλές από τις απόψεις μας και μακάρι, όπως είπα, να συμβεί, όταν έρθουμε να νομοθετήσουμε το σχέδιό μας για την κάλυψη των αγροτικών θέσεων, με τα κίνητρα που πρέπει να δοθούν προκειμένου να προκηρυχτούν αυτές οι θέσεις και να καλυφθούν. Διότι σημασία δεν έχει να προκηρύσσουμε θέσεις. Θα μπορούσαμε να λαϊκίσουμε -αν το θέλετε- και να προκηρύξουμε όσες θέσεις ζητούν τα νοσοκομεία και οι υγειονομικές περιφέρειες. Το θέμα είναι, οι θέσεις αυτές να πληρωθούν, να υπάρξουν οι γιατροί να πάνε σε αυτές τις θέσεις. Άρα, πρέπει να δώσουμε κίνητρα προκειμένου να καλυφθούν αυτές οι θέσεις.

Ναι, ακούμε τις προτάσεις σας για τις άγονες και τις απομακρυσμένες θέσεις και θα έλεγα ότι δεν απέχουμε πολύ. Έχουμε και κάποιες ακόμα προτάσεις και σας είπα ότι μακάρι να μπορέσουμε να έχουμε ομοφωνία και συναίνεση, όταν ψηφίσουμε το σύστημα κινήτρων, που θέλουμε να δώσουμε, προκειμένου να καλυφθούν οι περιοχές αυτές.

Σας είπα, επίσης, ότι οι ανάγκες σε κάθε υγειονομική δομή είναι πάρα πολλές και με μπαλώματα δεν δίνουμε μόνιμες λύσεις. Επανειλημμένως έχουμε τονίσει ότι το σύστημα των επικουρικών γιατρών, που εσείς νομοθετήσατε και πρώτη φορά χρησιμοποιήσατε, ναι, βοηθάει, έτσι ώστε να δώσουμε προσωρινές λύσεις στο σύστημα. Πράγματι, φάνηκε κι αυτό. Και εσείς το χρησιμοποιήσατε με επάρκεια και αποτελεσματικότητα και εμείς την περίοδο αυτή της πανδημίας. Μέσα σε πολύ σύντομο χρονικό διάστημα, καλύψαμε έξι χιλιάδες θέσεις απαραίτητες με επικουρικό προσωπικό. ΄Εχουμε πει ότι σχεδιάζουμε με τέτοιο τρόπο, έτσι ώστε την πλειονότητα των θέσεων αυτών να μπορέσουμε να τις μετατρέψουμε σε μόνιμες θέσεις στο Εθνικό Σύστημα Υγείας.

Σας είπα ότι το ίδιο το Νοσοκομείο Ρεθύμνου μάς έκανε αίτημα για προκήρυξη δεκατεσσάρων θέσεων και όχι επτά, που αναφέρετε στην ερώτησή σας, προκειμένου να καλύψει τις ανάγκες του και σας είπα ότι ογδόντα μία θέσεις, που προκηρύχθηκαν τις προηγούμενες ημέρες δεν είναι το τέλος. Είναι η αρχή ενός συγκεκριμένου και ολοκληρωμένου προγραμματισμού, προκειμένου να καλύψουμε τις ανάγκες του Εθνικού Συστήματος Υγείας.

Τέλος, επειδή αναφερθήκατε στα νοσοκομεία καραντίνας και στη διαχείριση περιστατικών από τις πλησιέστερες υγειονομικές μονάδες, νομίζω ότι παρεξηγήσατε, δεν καταλάβατε καλά την εγκύκλιο την οποία εξεδώσαμε. Τι θέλετε να κάνουμε, δηλαδή; Εάν έχει επιβαρυνθεί η υγεία κάποιου σε νοσοκομείο καραντίνας, θα τον αφήσουμε στο δρόμο; Δεν θα πρέπει να τον δει κάποιος, να τον περιθάλψει ή εάν χρειαστεί, να διακομιστεί σε νοσοκομείο αναφοράς ή σε νοσοκομείο…

**ΑΝΔΡΕΑΣ ΞΑΝΘΟΣ:** Στο νοσοκομείο…

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ! Αφήστε τον! Θα κρίνει ο κόσμος.

(Θόρυβος από την πτέρυγα του ΣΥΡΙΖΑ)

Κύριε Ξανθέ, αφήστε τον. Δεν σας διέκοψε.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Κάποιος δεν πρέπει να έχει αυτή την ευθύνη; Τι είναι; Πολίτες δεύτερης κατηγορίας;

Εννοείται ότι θα υπάρχει μια παρακολούθηση από τους γιατρούς που είναι συμβεβλημένοι, αλλά δεν τους παρατάμε στο έλεος του Θεού σε ένα νοσοκομείο καραντίνας. Πρέπει να παρακολουθούμε τι γίνεται με την εξέλιξη της υγείας τους και εφόσον υπάρχει ανάγκη, να παρέμβουμε.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Κοντοζαμάνη.

Προχωρούμε στη συζήτηση της τρίτης με αριθμό 919/13-7-2020 επίκαιρης ερώτησης πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα-Ηλία Αρσένη προς τον Υπουργό Περιβάλλοντος και Ενέργειας, με θέμα: «Δημόσιος κίνδυνος η απόφαση Χατζηδάκη για αναβολή επ’ αόριστο της ολοκλήρωσης των δασικών χαρτών».

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Περιβάλλοντος και Ενέργειας):** Μπορώ να πω κάτι διαδικαστικό, κύριε Πρόεδρε;

**ΠΡΟΕΔΡΕΥΩΝ (Απόστολος Αβδελάς):** Αν θέλετε να πείτε για από κοινού συζήτηση με την ερώτηση του κ. Φάμελλου, δεν συμφώνησαν. Τους το προτείναμε.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Περιβάλλοντος και Ενέργειας):** Εγώ δύο φορές τα ίδια πράγματα θα πω.

**ΠΡΟΕΔΡΕΥΩΝ (Απόστολος Αβδελάς):** Τι να κάνουμε; Εγώ είμαι υποχρεωμένος να πειθαρχήσω σε αυτό που θέλουν οι κύριοι Βουλευτές.

Κύριε Αρσένη, καλησπέρα σας, καλή εβδομάδα και χρόνια πολλά για το Ηλίας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πάρα πολύ, κύριε Πρόεδρε:

**ΠΡΟΕΔΡΕΥΩΝ (Απόστολος Αβδελάς):** Ό,τι επιθυμείτε! Έχετε δύο λεπτά στη διάθεσή σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ.

Κύριε Υπουργέ, σας διαβάζω το δημοσίευμα της εφημερίδας «ΚΑΘΗΜΕΡΙΝΗ»: «Στο σημείο μηδέν επιστρέφουν οι δασικοί χάρτες. Με μια απόφαση του Υπουργού Περιβάλλοντος πολλαπλασιάζονται οι περιπτώσεις αποχαρακτηρισμού δασών και δασικών εκτάσεων». Οι δασικοί χάρτες, ακόμη και αυτοί που έχουν κυρωθεί -το 55% της χώρας έχει κυρωθεί- θα πρέπει να αναρτηθούν από την αρχή.

Συνεχίζει η εφημερίδα «ΚΑΘΗΜΕΡΙΝΗ»: «Υψηλού ρίσκου και αγνώστων συνεπειών απόφαση, όχι μόνο κάνει αδύνατη την ολοκλήρωση του έργου μέχρι το 2021, όπως είναι οι διεθνείς δεσμεύσεις της χώρας, αλλά πιθανότατα θα οδηγήσει ολόκληρο το έργο στις ελληνικές καλένδες, ακυρώνοντας την επίμονη προσπάθεια που καταβλήθηκε την τελευταία δεκαετία».

Οι λόγοι αποχαρακτηρισμού, που έχετε εισάγει, είναι ότι αποχαρακτηρίζονται αυτόματα όλες οι εκτάσεις, που είναι δηλωμένες στις επιδοτήσεις ή στα αγροτικά μητρώα -αμπελουργικό και ελαιουργικό- χωρίς να εξετάζετε αν οι εκτάσεις έχουν εκχερσωθεί παράνομα, οπότε επιβραβεύονται όσοι στην ουσία καταπατούσαν τα δάση, όπως επίσης όσες εκτάσεις έχουν άδειες εγκατάστασης βιομηχανικών και τουριστικών μονάδων, ανεξαρτήτως σε ποιο στάδιο αδειοδότησης βρίσκονται και από ποιον εκδόθηκαν. Δηλαδή, αν κάποια τουριστική μονάδα εγκριθεί από το Υπουργείο Τουρισμού, δεν χρειάζεται να ελεγχθεί, όπως λέει και η «ΚΑΘΗΜΕΡΙΝΗ», από το δασαρχείο, ακόμα και αν περιλαμβάνει δασικά κομμάτια.

Επίσης, γίνονται αποδεκτές βεβαιώσεις ή πληροφοριακού χαρακτήρα έγγραφα του δασαρχείου, παρ’όλο που το Συμβούλιο της Επικρατείας έχει βγάλει νομολογία ξεκάθαρη που λέει ότι αυτό είναι παράνομο.

Εξαιρούνται από τους δασικούς χάρτες οι οικοδομικές άδειες που δεν έχουν ακόμα υλοποιηθεί. Αρκεί μια βεβαίωση μηχανικού ότι τηρούνται τα όρια αρτιότητας -η οποία εκτός απροόπτου δηλαδή δεν θα ελεγχθεί ποτέ- για να εξαιρεθούν από τους δασικούς χάρτες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Παρακαλώ.

**ΚΡΙΤΩΝ - ΗΛΙΑΣ ΑΡΣΕΝΗΣ:** Το ενδιαφέρον -όπως επισημαίνει πάλι η εφημερίδα «ΚΑΘΗΜΕΡΙΝΗ»- είναι μία συμπολιτευόμενη εφημερίδα, ότι ολόκληροι δασικοί χάρτες θα αποσυρθούν, για να μορφοποιηθούν σε όποιο στάδιο κι αν βρίσκονται και αναρτώνται εκ νέου στο σύνολό τους. Επισημαίνει βέβαια, ότι κάτι αντίστοιχο είχε κάνει και η κυβέρνηση του ΣΥΡΙΖΑ για τα χορτολιβαδικά.

Κύριε Υπουργέ, με αυτήν σας την επιλογή -που είναι συνέχεια της επιλογής σας που κάνατε στο «δασοκτόνο» νομοσχέδιο- αυτό που κάνετε είναι ότι δίνετε το πράσινο φως στους εμπρηστές, εν μέσω της αντιπυρικής περιόδου. Η ευθύνη είναι πάρα πολύ σημαντική, όχι απέναντι μόνο στο δάσος και στο φυσικό περιβάλλον, αλλά απέναντι, κύριε Υπουργέ, και στην ιδιωτική περιουσία και στην ανθρώπινη ζωή.

Οι δασικοί χάρτες προστατεύουν τα δάση και τους πολίτες από τους εμπρησμούς. Αυτό κάνουν στο δια ταύτα, πέραν από την ασφάλεια δικαίου που φέρνουν στις επενδύσεις, που κατά τα άλλα κόπτεστε. Γι’ αυτό σας καλώ να αποσύρετε αυτές τις πρωτοβουλίες, να σταματήστε.

Αν θέλετε να κάνετε κάτι, να ενισχύστε την γρήγορη υλοποίηση των δασικών χαρτών, χωρίς να καθυστερείτε -όπως κάνετε με αυτές τις πρωτοβουλίες σας- βάζοντας σε κίνδυνο ανθρώπινες ζωές.

**ΠΡΟΕΔΡΕΥΩΝ (Απόστολος Αβδελάς):** Πριν σας απαντήσει ο κύριος Υπουργός, θα ήθελα να κάνω μια ανακοίνωση προς το Σώμα.

Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Ανάπτυξης και Επενδύσεων: «Διυπηρεσιακή Μονάδα Ελέγχου Αγοράς, ρύθμιση της οικονομικής δραστηριότητας, αντιμετώπιση του παράνομου εμπορίου, πρόστιμα για τη διακίνηση και εμπορία απομιμητικών/παραποιημένων προϊόντων, ρύθμιση θεμάτων για τη βιομηχανία, τις ιδιωτικές επενδύσεις, τις συμπράξεις δημοσίου και ιδιωτικού τομέα, την έρευνα, την καινοτομία και το Οικονομικό Επιμελητήριο Ελλάδος και λοιπές διατάξεις».

Κύριε Αρσένη, θα σας απαντήσει ο Υπουργός Περιβάλλοντος και Ενέργειας κ. Κωνσταντίνος Χατζηδάκης.

Κύριε Χατζηδάκη, έχετε τρία λεπτά στη διάθεσή σας.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Περιβάλλοντος και Ενέργειας):** Κύριε Αρσένη, χρόνια πολλά πρώτα απ’ όλα για το δεύτερό σας όνομα, Ηλίας.

Δεύτερον, να πω ότι χαίρομαι που είστε αναγνώστης της εφημερίδα «ΚΑΘΗΜΕΡΙΝΗ». Είναι μια εφημερίδα, της οποίας κι εγώ είμαι αναγνώστης συνεχώς, πρέπει να πω, από τότε που ήμουν φοιτητής και την οποία θεωρώ εξαιρετικά αντικειμενική.

Απλώς, νομίζω ότι διαβάζετε την «ΚΑΘΗΜΕΡΙΝΗ» κάποιες μέρες της εβδομάδας και κάποιες μέρες δεν την διαβάζετε, διότι αναφερθήκατε στο δημοσίευμα του συντάκτη της για το περιβάλλον, δεν αναφερθήκατε -ή δεν διαβάσατε προφανώς για να μην αναφερθείτε, να μην την λάβετε υπ’ όψιν- στη δική μου απάντηση που έγινε την επομένη ημέρα ακριβώς.

Επειδή, λοιπόν, έχετε γνώση μόνο της κριτικής του συντάκτη και όχι της απάντησής μου, για να έχουμε μία πλήρη εικόνα όσων διημείφθησαν στην «ΚΑΘΗΜΕΡΙΝΗ» και να έχετε και εσείς, θα σας πω τη δική μου θέση.

 Ποια είναι η δική μου θέση; Θεωρώ ότι το συγκεκριμένο άρθρο έβριθε ψεμάτων. Καταλαβαίνω την κριτική, δέχομαι την κριτική και από εσάς και από δημοσιογράφους -αλίμονο!- όσο σκληρή και να είναι. Αυτό, όμως, το οποίο δεν μπορώ να δεχθώ είναι κατά συρροήν ψέματα, γενικώς ψέματα, αλλά ακόμη περισσότερο κατά συρροήν, όπως συνέβαινε στο συγκεκριμένο άρθρο, το οποίο εσείς πήρατε τοις μετρητοίς. Τι εννοώ;

Πρώτο ψέμα: Το μισό έργο των δασικών χαρτών έχει επιτέλους ολοκληρωθεί. Η αλήθεια σ’ αυτό είναι ότι η ανάρτηση των δασικών χαρτών έγινε με μεγάλες ατέλειες, που το Υπουργείο Περιβάλλοντος και επί ΣΥΡΙΖΑ -με σχετική εγκύκλιο του αρμόδιου γενικού διευθυντή το 2017, στην οποία έχω αναφερθεί και όταν συζητούσαμε τον περιβαλλοντικό νόμο- ομολόγησε και δήλωσε ότι θα διορθώσει. Η προχειρότητα, άλλωστε, καθίσταται σαφής και από τις εκατόν εβδομήντα χιλιάδες αντιρρήσεις, οι οποίες έχουν υποβληθεί στη μισή Ελλάδα -γιατί για τη μισή Ελλάδα μιλάμε- και οι οποίες θα εκδικάζονταν σε είκοσι επτά χρόνια, έτσι όπως εξελισσόταν η εκδίκασή τους, για την οποία δεν είδα και πάρα πολλές ενστάσεις και μέσα στη Βουλή, τον τελευταίο χρόνο, που είμαι εγώ Υπουργός Περιβάλλοντος.

Δεύτερο ψέμα: Προστίθενται δήθεν, κατά τη γνώμη του Υπουργείου, διοικητικές αποφάσεις που θα αφαιρέσουν δασικές εκτάσεις από τους χάρτες. Τεράστιο ψέμα. Η αλήθεια είναι ότι η απόφαση εφαρμόζει την πρόβλεψη του ν.4685/2020 για διοικητικές πράξεις προ του ’75, με βάση τις οποίες το ίδιο το ελληνικό δημόσιο αναγνωρίζει ρητώς τον μη δασικό χαρακτήρα. Εφαρμόζουμε, λοιπόν, τον νόμο, ο οποίος -αν θέλετε- εξειδικεύει, προσδιορίζοντας τις πράξεις, προηγούμενο νόμο του ΣΥΡΙΖΑ.

Τρίτο ψέμα: Εξαιρούνται δήθεν από τους δασικούς χάρτες εκτάσεις που παραχωρήθηκαν από το κράτος για καλλιέργεια, ακόμα και αν δεν καλλιεργήθηκαν. Η αλήθεια είναι ότι για πρώτη φορά, προβλέφθηκε στον δικό μας νόμο, τον περιβαλλοντικό νόμο, ότι θεωρούνται αγροτικές εκτάσεις μόνο αυτές που διατηρούν και σήμερα την αγροτική τους χρήση. Ας διαβάσετε όλοι που είστε αντίθετοι στον νόμο τι λέει ο νόμος και ας μην καταλήγετε σε συμπεράσματα, τα οποία απλώς βολεύουν τη δική σας πολιτική ανάλυση της πραγματικότητας, όντας σε πλήρη αντίθεση μ’ αυτή καθ’ αυτή την πραγματικότητα.

Τέταρτο ψέμα: Αποχαρακτηρίζονται τάχα αυτομάτως και θεωρούνται μη δασικές οι εκτάσεις που δηλώνονται στον ΟΠΕΚΕΠΕ από τους αγρότες, ακόμα και όσες έχουν εκχερσωθεί παράνομα. Η αλήθεια είναι ότι λαμβάνονται απλώς υπόψιν ενδεικτικά οι ψηφιακοί χάρτες του ΟΠΕΚΕΠΕ, επειδή περιέχουν τα περιγράμματα διοικητικών πράξεων, που έχουν παραχωρήσει εκτάσεις για καλλιέργεια στους αγρότες. Έτσι όσες εκτάσεις έχουν εκχερσωθεί αυθαίρετα, αποκλείονται από κάθε νομιμοποίηση.

Πέμπτο ψέμα: Αποχαρακτηρίζονται αυτομάτως οι εκτάσεις, που περιλαμβάνονται σε ειδικά αγροτικά μητρώα. Η αλήθεια είναι ότι δεν αποχαρακτηρίζονται αυτομάτως. Αναζητούνται μέσα από τα μητρώα σχετικές διοικητικές πράξεις, που χαρακτηρίζουν την έκταση ως αγροτική.

Έκτο ψέμα: Κάθε έκταση, που έχει άδεια για τουριστική ή βιομηχανική εγκατάσταση, σε όποιο στάδιο και αν βρίσκεται, παύει δήθεν να είναι δασική. Η αλήθεια είναι ότι εξειδικεύεται πρόβλεψη του νόμου για δραστηριότητες που ξεκίνησαν προ του ’75 και λειτουργούν από τότε νομίμως, με βάση άδεια της διοίκησης, δηλαδή του κράτους, το οποίο δεν είναι βιομηχανικό κράτος και δασικό κράτος. Είμαστε ενιαίο κράτος, είμαστε η Ελληνική Δημοκρατία και δεν μπορούμε να εμφανιζόμαστε ως «Ιανός».

Έβδομο ψέμα: Γίνονται αποδεκτά έγγραφα πληροφοριακού χαρακτήρα για τον δασικό ή μη χαρακτήρα μιας έκτασης, παρά την αντίθεση του Συμβουλίου της Επικρατείας. Η αλήθεια είναι ότι γίνεται απολύτως σεβαστή η απόφαση του Συμβουλίου της Επικρατείας, καθώς τα έγγραφα αυτά δεν γίνονται αυτοτελώς δεκτά.

Όγδοο ψέμα: Εξαιρούνται οικοδομικές άδειες που δεν έχουν υλοποιηθεί. Η αλήθεια είναι ότι πρόκειται για διάταξη που θεσπίστηκε επί ΣΥΡΙΖΑ στον ν.4389/2016. Αυτή είναι η απάντησή μου στον συντάκτη, αυτή είναι και η απάντησή μου σε εσάς. Τα ίδια πίστευα και πριν από μερικές μέρες όταν έδωσα αυτήν την απάντηση. Τα ίδια πιστεύω και σήμερα.

Αυτή είναι η πραγματικότητα και παρακαλώ όλους να κάνουμε συζήτηση επί της πραγματικότητας. Θα μου επιτρέψετε να πω, επί της πραγματικής πραγματικότητας και όχι επ’ αυτών που έχει στο μυαλό του ο καθένας, προκειμένου να δικαιολογήσει το δογματισμό του και τις προκαταλήψεις, που έχει απέναντι σε μια κυβέρνηση.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Κύριε Αρσένη, έχετε τον λόγο για τρία λεπτά για τη δευτερολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε και ευχαριστώ για τις ευχές σας, κύριε Υπουργέ.

Κύριε Υπουργέ, δεν μας απαντήσατε στην ουσία. Θα επανακατατεθούν εκ του μηδενός, θα ξεκινήσει δηλαδή ξανά η διαδικασία για το 55% στις περιοχές όπου έχουν οριστικοποιηθεί οι χάρτες; Θα καθυστερήσει η διαδικασία των δασικών χαρτών; Γιατί μας αναφέρετε τις εκατόν εβδομήντα χιλιάδες αντιρρήσεις, αλλά αν υπάρχει πρόβλημα και καθυστέρηση στην εξέταση των ενστάσεων των πολιτών απέναντι στους δασικούς χάρτες, αυτό μπορείτε να το λύσετε με περισσότερο κόσμο να πηγαίνει και να εξετάζει τις ενστάσεις. Το να σταματάτε τη διαδικασία και να θέτετε εν αμφιβόλω κι αυτούς τους χάρτες που έχουν κυρωθεί, προφανώς και οπλίζετε το χέρι του εμπρηστή.

Δεν θα μιλήσω για οικονομικά συμφέροντα. Σας μιλώ για τις ανθρώπινες ζωές και την ιδιωτική περιουσία, πέρα από το περιβάλλον, πέρα από τη ζωή και το δάσος. εσείς, με τις επιλογές σας, πάτε τη διαδικασία πολύ πίσω και δεν την πάτε για να επισπεύσετε τους χάρτες, όπως θέλετε να μας πείτε αναφερόμενος στις αντιρρήσεις, την πάτε γιατί θέλετε να αλλάξετε τους όρους με τους οποίους κυρώνονται οι χάρτες, γιατί θεωρείτε εσείς ότι αδικούν κάποιους ιδιώτες.

Η μεγάλη αδικία, όμως, είναι όταν καίγεται το σπίτι σου, όταν καίγεται ο κήπος σου, όταν καίγονται οι άνθρωποί σου, όταν καίγονται οι καλλιέργειές σου, όταν καίγεται όλο το βιός σου. Εκεί είναι η μεγάλη αδικία και αυτήν την αδικία, όχι μόνο δεν την θεραπεύετε, αλλά κλείνετε το μάτι αυτήν τη στιγμή. Αν είχαμε το 55% της χώρας να ξεφεύγει από το κίνητρο για εμπρησμό, δηλαδή επειδή είχε κυρωμένο δασικό χάρτη να μην έχει κίνητρο ο εμπρηστής να κάνει κάτι εκεί πέρα, να μην έχει κίνητρο ο καταπατητής να κάνει κάτι, εσείς τους επαναφέρετε αυτό το κίνητρο.

Αυτό είναι το έγκλημα. Είναι έγκλημα, κύριε Υπουργέ. Δεν το λέω αντιπολιτευτικά, το λέω πραγματικά, όπως μου ζητήσατε να μιλάμε για την πραγματικότητα. Είναι έγκλημα, γιατί μπορεί να κοστίσει σε ανθρώπινες ζωές και σε περιουσία, πέρα από το περιβάλλον.

Γι’ αυτό σας καλώ -σας κάλεσα και στο περιβαλλοντοκτόνο νομοσχέδιο- και τώρα να σταματήσετε αυτήν την πολιτική, να αλλάξετε πορεία. Δείτε πώς μπορεί να επιταχυνθούν οι δασικοί χάρτες. Μην μας πηγαίνετε πίσω. Μην φέρνετε τους εμπρηστές ξανά να βρίσκουν δουλειά εκεί που την είχαν χάσει, στις περιοχές που είχαν ολοκληρωθεί οι δασικοί χάρτες.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Αρσένη.

Κύριε Υπουργέ, έχετε και εσείς τρία λεπτά για τη δευτερολογία σας.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Περιβάλλοντος και Ενέργειας):** Κύριε Αρσένη, ισχυρίζεστε ότι δήθεν δεν απήντησα. Απήντησα σε όλα τα σημεία, ανεξαιρέτως. Όλα τα στοιχεία, τα οποία επικαλείται το δημοσίευμα και η δική σας ερώτηση που αναπαράγει το δημοσίευμα, απαντήθηκαν.

Λέτε ότι δεν θα καθυστερήσει το έργο των δασικών χαρτών. Το λέτε εσείς αυτό σε μένα; Θέλω να το πείτε σε κάποιους συναδέλφους του ΣΥΡΙΖΑ, λάθος διεύθυνση, κύριε Αρσένη. Λάθος διεύθυνση, διότι το έργο των δασικών χαρτών, όπως αποδεδειγμένα έχει φανεί εδώ σε συζητήσεις στη Βουλή, θα ολοκληρωνόταν για τη μισή Ελλάδα μετά από είκοσι επτά χρόνια, διότι με τους ρυθμούς εξέτασης των αντιρρήσεων τόσο θα χρειαζόταν.

Έρχεται η δική μας Κυβέρνηση και φροντίζει, έτσι ώστε με την επίσπευση της εξέτασης των αντιρρήσεων, το πράγμα να προχωρήσει και να ολοκληρωθεί συνολικά το εγχείρημα -θέλω να πιστεύω- μέσα σε δύο χρόνια. Δεν ζητούμε κανένα χειροκρότημα από εσάς ούτε κανένα μπράβο ούτε κανένα ευχαριστώ.

Θα ζητούσα, όμως, τουλάχιστον να μην υπάρχει τέτοια πολιτική τύφλωση από όλους αυτούς οι οποίοι κάνουν την κριτική, τέτοιο πολιτικό δηλητήριο, έτσι ώστε να μην αναγνωρίζουν τα αυτονόητα, ότι ήταν μια πρόχειρη εκπόνηση χαρτών, που δεν οδηγούσε πουθενά. Οδηγούσε σε τεράστιες αμφισβητήσεις και σε εξίσου τεράστιες καθυστερήσεις.

Λέτε ότι κάποιοι ιδιώτες έχουν υποβάλει αντιρρήσεις. Μπα; Εκατόν εβδομήντα χιλιάδες Έλληνες, οι οποίοι έχουν υποβάλει αντιρρήσεις στη μισή Ελλάδα είναι «κάποιοι ιδιώτες»; Από πού και πάνω, στη δική σας αριθμητική, ξεκινάει το κάποιοι να γίνεται πολλοί; Από πού και πάνω; Έπρεπε να υποβάλλουν όλοι οι Έλληνες, που τους αφορά το θέμα;

 Κύριε Αρσένη, ακόμα περισσότερο, παραγνωρίζετε κάτι άλλο. Παραγνωρίζετε ότι εμείς ήρθαμε με τον νόμο και την υπουργική απόφαση που κατακεραυνώνετε και λέμε ότι όταν το δημόσιο με υπογραφές δικές του -προ του 1975 μάλιστα, προσέξτε, προ της ισχύος αυτού του Συντάγματος- έχει έρθει και έχει θεωρήσει μια συγκεκριμένη έκταση ως αγροτική και η έκταση αυτή διατηρεί και σήμερα τον χαρακτήρα της αυτό, δεν μπορεί το δημόσιο να θεωρεί ότι είναι δάσος.

 Δηλαδή, για να το κάνω απλό -το έχω ξαναπεί- ο Ελευθέριος Βενιζέλος έρχεται και δίδει κάποιες εκτάσεις σε πρόσφυγες και οι πρόσφυγες αυτοί από τότε και μετά καλλιεργούν στάρια, κριθάρια, βαμβάκια και πας και βλέπεις στάρια, κριθάρια, βαμβάκια επί πολλές δεκαετίες ή όταν ο Κωνσταντίνος Καραμανλής προ της δικτατορίας έκανε αναδασμό κι έχει μοιραστεί αγροτική γη με βούλα του κράτους, αυτό το πράγμα να μη το θεωρεί ο οποιοσδήποτε φονταμενταλιστής στην αντίληψή του για τα δασικά ότι είναι δάσος. Όπως συνέβαινε στο Ελληνικό, που όλα τα τσιμέντα της «ΟΛΥΜΠΙΑΚΗΣ» εκεί θεωρούνταν για κάποιους δάσος. Ε, όχι!

Προστατεύουμε τα πραγματικά δάση και έχουμε στα σκαριά ένα εθνικό σχέδιο αναδασώσεων. Διότι πραγματικά, μας ενδιαφέρει το δάσος. Από κει και πέρα, όμως, μένουμε πραγματικά μακριά από όλες αυτές τις θεωρίες, οι οποίες δεν θίγουν εμάς, θίγουν αυτούς που τις μετέρχονται, αυτούς που εφευρίσκουν δάση εκεί που δεν υπάρχουν. Δεν είναι προοδευτική αντίληψη αυτή. Είναι βαθιά δογματική, αντιδραστική αντίληψη.

Από κει και πέρα, ακούω για μια ακόμα φορά άλλη μια κατηγορία στις πολλές που έχουν εκτοξευθεί τους τελευταίους μήνες και τα τελευταία χρόνια εις βάρος μου σε πολιτικό επίπεδο. Σήμερα άκουσα ότι δίνω «πυρσούς…» -δεν ξέρω πώς το είπατε-«…στα χέρια των εμπρηστών». Παλιότερα είχα ακούσει ότι θέλω να καταστρέψω τους φτωχούς. Τώρα πάλι με τον περιβαλλοντικό νόμο άκουσα ότι θέλουμε να εξαφανίσουμε τις περιοχές «NATURA».

Όλοι κρινόμαστε από τον λαό και από την πραγματικότητα. Έχω ακούσει πολλά και για την καταστροφή της «ΟΛΥΜΠΙΑΚΗΣ» και για την καταστροφή της ΔΕΗ και για μια σειρά από μεταρρυθμίσεις -και προσωπικά και συγχωρήστε με για τον προσωπικό τόνο- που έχω προωθήσει. Εκείνο το οποίο βλέπω πάντως, είναι ότι υπάρχουν αποτελέσματα σε αυτές τις μεταρρυθμίσεις, γιατί πάντοτε ήθελα να ακολουθώ -όχι έναν δικό μου δρόμο- έναν δρόμο Ευρώπης και κοινής λογικής.

Λυπάμαι, αλλά θα πω ότι η κριτική που ασκείται για τους δασικούς χάρτες, από αυτούς που ασκείται, δεν νομίζω ότι είναι στο πεδίο του ρεαλισμού. Είναι απλά και μόνο σε ένα πεδίο καθαρού δογματισμού.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Προχωράμε στην επόμενη ερώτηση με τους ίδιους πρωταγωνιστές. Θα συζητηθεί η τρίτη με αριθμό 920/13-7-2020 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Πότε επιτέλους θα σταματήσει το έγκλημα στην Φυλή;».

Κύριε Αρσένη, έχετε δύο λεπτά για την πρωτολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:**  Ευχαριστώ πολύ, κύριε Πρόεδρε.

Κύριε Υπουργέ, διαφωνώ με την απάντησή σας στην προηγούμενη ερώτηση, αλλά θα προχωρήσω σε αυτήν.

Έχουμε ένα τεράστιο πρόβλημα στη δυτική Αθήνα, την εκλογική περιφέρεια του Πρωθυπουργού και τη δικιά μου εκλογική περιφέρεια. Σταθερά, σχεδόν κάθε μέρα, ανάλογα με την κατεύθυνση του αέρα προφανώς, μεταφέρονται οι ρύποι από τη Φυλή και πραγματικά δεν μπορεί από τη δυσοσμία να είναι κανείς στην Πετρούπολη, άλλοτε στο Ίλιον, στους Αγίους Αναργύρους -εξαρτάται από την ακριβή κατεύθυνση του αέρα- στο μπαλκόνι του, δεν μπορεί να είναι στην παιδική χαρά, δεν μπορεί να είναι στο γήπεδο, δεν μπορεί να ζήσει σε δημόσιο χώρο ή σε ανοικτό χώρο.

Η συλλογικότητα που μάχεται το θέμα της Φυλής, το «Δυτικό Μέτωπο», πιθανολογεί ότι η κακοσμία έρχεται από το Εργοστάσιο Μηχανικής Ανακύκλωσης και Κομποστοποίησης, το ΕΜΑΚ. Το ίδιο περίπου λέει και ο Αντιδήμαρχος της Πετρούπολης, ο κ. Χριστόπουλος.

Αυτός ο τόπος δέχεται αυτές τις επιπτώσεις όχι τώρα, όχι για δέκα χρόνια, αλλά από τη δεκαετία του 1960 με επιπτώσεις στην υγεία του, που είναι άγνωστες, γιατί η επιδημιολογική μελέτη που θα παραδιδόταν –υποτίθεται- τον Δεκέμβριο του 2019, έχει γίνει άφαντη και δεν έχει ανακοινωθεί πότε θα παραδοθεί, ενώ τα όποια προκαταρκτικά αποτελέσματά της ήταν πάρα πολύ ανησυχητικά για τη δυτική Αττική. Περιμένουμε να δούμε τα αποτελέσματα και για τη δυτική Αθήνα.

Οπότε σας ζητάμε δύο πράγματα: Πρώτον, να κινητοποιήσετε τις υπηρεσίες και να μας πείτε τι έχετε κάνει για να εντοπιστεί η πηγή της δυσοσμίας και δεύτερον, να σταματήσετε κάθε σχεδιασμό, κύριε Υπουργέ, για νέους τρόπους διαχείρισης απορριμμάτων ή και παλιούς τρόπους διαχείρισης απορριμμάτων σε αυτήν την περιοχή, η οποία από το 1960 κάνει αυτή τη δουλειά. Δεν μπορεί να είναι εξειδικευμένη, όπως έλεγε ο Πρωθυπουργός, να βγάζει υδραυλικούς η περιοχή. Ελπίζω να μη θεωρεί η Κυβέρνηση ότι είναι εξειδικευμένη στο να διαχειρίζεται τα απορρίμματα, γιατί δεν είναι. Αυτή η περιοχή αξίζει κάτι καλύτερο.

**ΠΡΟΕΔΡΕΥΩΝ (Απόστολος Αβδελάς):** Θα σας απαντήσει ο Υπουργός Περιβάλλοντος και Ενέργειας, κ. Κωνσταντίνος Χατζηδάκης.

Κύριε Χατζηδάκη, έχετε τρία λεπτά στη διάθεσή σας.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Περιβάλλοντος και Ενέργειας):** Κύριε Πρόεδρε, δεν νομίζω ότι είναι κανένας ικανοποιημένος από την εικόνα που υπάρχει στη Φυλή εδώ και χρόνια, στη Φυλή στην οποία έχω πάει για να σχηματίσω και εγώ ιδίοις όμμασι εικόνα.

Βεβαίως, δεν αντέχω να μη σας πω, κύριε Αρσένη, ότι ενώ το θέμα της Φυλής έχει εγερθεί σε εμάς που κληρονομήσαμε μια κατάσταση από την προηγούμενη κυβέρνηση τον τελευταίο χρόνο πολλές φορές εδώ στο πλαίσιο των ερωτήσεων -και καλά κάνετε- την ίδια στιγμή δεν έχει θυμηθεί κανένας από τους ερωτώντες –ούτε και εσείς πρέπει να πω- τις ευθύνες της προηγούμενης περιφερειάρχου, της κ. Δούρου, η οποία ακύρωσε μια σύμπραξη δημόσιου και ιδιωτικού τομέα, διότι είχε αλλεργία στη λέξη «ιδιωτικού». Ακύρωσε, λοιπόν, μια σύμβαση δημόσιου και ιδιωτικού τομέα για την ολοκληρωμένη διαχείριση των απορριμμάτων στην Αττική, ενώ τέτοιες συμβάσεις που έχουν προχωρήσει στην Ήπειρο, στις Σέρρες και στη δυτική Μακεδονία έχουν δώσει πολύ σοβαρή και ικανοποιητική λύση, καθ’ ομολογίαν και της τοπικής αυτοδιοίκησης, σε όλες αυτές τις περιοχές. Εκεί είναι μια από τις ρίζες του κακού και αυτό είναι και μια βαριά κληρονομιά την οποία έχει βρει αυτή εδώ η Κυβέρνηση.

Εν πάση περιπτώσει, γνωρίζετε ότι η αρμοδιότητα ανήκει στην Περιφέρεια Αττικής και στον Ενιαίο Διαβαθμιδικό Σύνδεσμο, τον ΕΔΣΝΑ. Η Κυβέρνηση έχει την εποπτεία -δεν απεκδυόμεθα των ευθυνών μας- αλλά ειδικά για το θέμα των οσμών, στις οποίες αναφέρεται η ερώτησή σας, αναφερθήκαμε στον Ενιαίο Διαβαθμιδικό Σύνδεσμο, ο οποίος μας έχει ενημερώσει για τα εξής: Το Εργοστάσιο Μηχανικής Ανακύκλωσης και Κομποστοποίησης, ΕΜΑΚ όπως λέγεται, των Άνω Λιοσίων, λειτουργεί βάσει περιβαλλοντικών όρων που τροποποιήθηκαν –πότε;- τον Μάρτιο του 2016 και με την άδεια λειτουργίας που εκδόθηκε κατόπιν της τροποποίησης της ΑΕΠΟ.

Στους χώρους της μονάδας μηχανικής διαλογής έχει εγκατασταθεί πλήρες σύστημα απόσμησης, στους κλειστούς χώρους, αλλά και στις υπομονάδες της εγκατάστασης με υψηλό βαθμό απόδοσης, σύμφωνα με τον ΕΔΣΝΑ.

Στη μονάδα κομποστοποίησης έχει εγκατασταθεί μονάδα χημικής επεξεργασίας των αερίων εκπομπών της διεργασίας της κομποστοποίησης και η απόδοση της μονάδας, η οποία παρακολουθείται αδιάλειπτα από ειδικό σύστημα αυτοματισμού και τηλεελέγχου, κυμαίνεται σε υψηλά επίπεδα.

Στο πλαίσιο του προγράμματος περιβαλλοντικής παρακολούθησης γίνονται τακτικά μετρήσεις των συγκεντρώσεων οσμών περιμετρικά της μονάδας, χωρίς να έχει διαπιστωθεί υπέρβαση των οριακών τιμών.

Αυτά μας λέει ο ΕΔΣΝΑ, αυτά πρέπει, προφανώς, να λάβω υπ’ όψιν μου στην απάντηση που σας δίνω. Προφανώς, επειδή έχω πάει, είπα και εισαγωγικά ότι η κατάσταση δεν μας ικανοποιεί. Θέλουμε κάτι καλύτερο. Θέλουμε έναν καινούργιο ολοκληρωμένο σχεδιασμό για τα απορρίμματα, σαν κι αυτόν που έχει προτείνει από τον περασμένο χειμώνα ο Περιφερειάρχης, ο κ. Πατούλης.

Καταλαβαίνω ότι δεν σας ικανοποιεί, αλλά θα ήθελα ειλικρινά και όχι ρητορικά, να μου πείτε, εσείς πραγματικά κύριε Αρσένη τι προτείνετε για τον περιφερειακό σχεδιασμό για τα απορρίμματα στην Αττική. Τι να τα κάνουμε; Να τα διακτινίσουμε; Να τα εξαφανίσουμε; Να κάνουμε βουντού; Ποια είναι η λύση την οποία προτείνετε για τα απορρίμματα;

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Ο κ. Αρσένης έχει τον λόγο για τρία λεπτά για τη δευτερολογία του.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Ευχαριστώ πολύ κι εσάς, κύριε Υπουργέ, γιατί μας κάνατε ερώτηση –και σε μένα και στο ΜέΡΑ25- όσον αφορά τις επιλογές μίας κυβέρνησης. Και επειδή εσείς στη δική σας διακυβέρνηση βλέπουμε ότι αγαπάτε να στέλνετε τις ευθύνες στον ΣΥΡΙΖΑ, απλά εγώ έτυχε να μην είμαι Βουλευτής του ΣΥΡΙΖΑ, οπότε τα στέλνετε στο παρελθόν κάθε φορά, που και εμείς καταγγέλλουμε, αλλά στη θέση σας, αν ήμασταν στην Κυβέρνηση δεν θα κοιτούσαμε μόνο το παρελθόν, θα κοιτούσαμε τι θα κάνουμε εμείς τώρα. Οπότε θα σας απαντήσω στο ερώτημά σας αυτό, αλλά θα πάρω ένα-ένα τα πράγματα που είπατε.

Για την κ. Δούρου, δεν έχετε δίκιο. Σχεδόν σε κάθε ομιλία μου αναφέρω τις ευθύνες της κ. Δούρου. Όχι βέβαια τις ευθύνες που εσείς βλέπετε, για την ακύρωση του ΣΔΙΤ. Η ευθύνη της κ. Δούρου είναι ότι ψήφισε, τελευταία μέρα πριν φύγει από την περιφέρεια, την επέκταση του ΧΥΤΑ Φυλής, με πιθανές περιοχές το λατομείο Μουσαμά και άλλες περιοχές που είναι τριακόσια μέτρα από κατοικημένες περιοχές. Αυτά δηλαδή, που ψηφίζει και ο κ. Πατούλης. Μαζί τα ψηφίζουν, άλλωστε, στο περιφερειακό συμβούλιο. Μαζί! Στο θέμα των απορριμμάτων συγκυβερνάτε με τον ΣΥΡΙΖΑ, κύριε Υπουργέ, στο Περιφερειακό Συμβούλιο Αττικής. Άρα προς τι όλη αυτή η συζήτηση;

Μας λέτε, όμως, για τα ΣΔΙΤ, τα τρομερά παραδείγματα της Ηπείρου, των Σερρών και της δυτικής Μακεδονίας. Πήγαμε και βρήκαμε τα στοιχεία της «ΤΕΡΝΑ» για το εργοστάσιο. Ξέρετε ποια είναι τα αποτελέσματα του εργοστασίου στην Ήπειρο; Η μείωση του όγκου των απορριμμάτων από την ανακύκλωση είναι 20%. Πείτε μου μία ευρωπαϊκή οδηγία και απόφαση που έχει σύννομο το 20%. Γιατί μου είπατε ότι σας ενδιαφέρουν οι ευρωπαϊκές εμπειρίες. Πείτε μου μία ευρωπαϊκή χώρα-πρότυπο που να έχει 20% μείωση των απορριμμάτων, με αυτά τα πολυδάπανα εργοστάσια και να είστε περήφανος και να θέλετε να το μιμηθείτε. Αυτά είναι τα ΣΔΙΤ που φέρνετε. Μηδενική ανακύκλωση, κύριε Υπουργέ. Στην πράξη αυτά φέρνετε και τα υπόλοιπα στην καύση. Αυτό θέλετε να κάνετε.

Αυτό που προτείνω, επειδή με ρωτήσατε, είναι ανακύκλωση στην πηγή, διαλογή στην πηγή, με διαχωρισμό των ανακυκλώσεων. Μόνο έτσι μπορεί να γίνει ανακύκλωση, έτσι γίνεται στην πράξη σε όλα τα κράτη. Είναι ένα σύστημα που έχει πετύχει πιλοτικά αυτή τη στιγμή σε μεγάλο βαθμό και στο κομμάτι της κομποστοποίησης. Στον Δήμο Χαλανδρίου -έχουμε καλή πρακτική και στην Ελλάδα- δείτε λίγο τι γίνεται.

Έχουμε, δηλαδή, μία πρακτική που μπορούμε να εφαρμόσουμε και έχει πετύχει στη χώρα μας. Και αφού γίνει διαλογή στην πηγή και γίνει και η κομποστοποίηση και έχουμε μειώσει στην ουσία τον όγκο των σκουπιδιών στο ελάχιστο, τότε κύριε Υπουργέ, αυτά που μένουν εκεί μέσα, ναι, μπορούν να θαφτούν. Να θαφτούν τοπικά, όχι υπερτοπικά, και σε εκατό χρόνια δεν θα υπάρχει τίποτα.

Αυτή είναι η ουσία και αυτή είναι μια διαχείριση, η οποία είναι ολοκληρωμένη, έχει αρχή και τέλος και πατάει στην ευρωπαϊκή εμπειρία. Γιατί η καύση δεν πατάει στην ευρωπαϊκή εμπειρία. Ποια είναι η καλή ευρωπαϊκή εμπειρία, αυτής της Σουηδίας, όπου λόγω της ανακύκλωσης δεν έχουν σκουπίδια να στείλουν στις μονάδες καύσης -γιατί αυτό είναι το αποτέλεσμα, εάν κάνεις σωστή ανακύκλωση- και που για να λειτουργήσουν αυτές τις επενδύσεις, που κακώς έκαναν και το μετάνιωσαν, εισάγουν σκουπίδια για τις λειτουργούν; Αυτά είναι τα πρότυπα που θέλετε να μας φέρατε;

Όμως επειδή δεν απαντήσατε, οι ενέργειές σας δεν πρέπει να είναι μόνο να ρωτήσετε τον ΕΔΣΝΑ τι έχει κάνει. Οι ενέργειες που περιμένουμε να κάνετε, είναι να στείλετε τους επιθεωρητές περιβάλλοντος να δουν τι γίνεται εκεί πέρα, από πού έρχεται η κακοσμία που υποβαθμίζει την ποιότητα ζωής και πιθανότατα την υγεία εκατοντάδων χιλιάδων πολιτών αυτήν τη στιγμή στην Αθήνα.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Σας ευχαριστούμε, κύριε Αρσένη.

Κύριε Υπουργέ, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Περιβάλλοντος και Ενέργειας):** Να συμπληρώσω απλώς κάτι, κύριε Πρόεδρε, γιατί πράγματι στην πρωτολογία μου δεν κάλυψα όλα τα θέματα. Είχε θίξει ο κ. Αρσένης και ένα θέμα για επιδημιολογική μελέτη. Ο ΕΔΣΝΑ έχει συνάψει από τον Δεκέμβριο του 2017 μια σχετική σύμβαση. Μετά από διαγωνισμό, προχωρεί το πράγμα σε συνεργασία με τον «Δημόκριτο», την Εθνική Σχολή Δημόσιας Υγείας και το Κέντρο Τεχνολογικής Έρευνας Θεσσαλίας. Έχει δοθεί κάποια παράταση λόγω του κορωνοϊού και θα παραδοθεί η σχετική μελέτη στις 30 Νοεμβρίου του 2020, έτσι ώστε να εξαχθούν και τα σχετικά συμπεράσματα.

Παράλληλα, σε ένα άλλο συναφές ζήτημα που είχε ανακύψει λίγους μήνες πριν, είχε τεθεί ερώτημα εδώ στο Κοινοβούλιο για ραδιενεργά στοιχεία, τα οποία υποτίθεται ότι είχαν εμφανιστεί στον ΧΥΤΑ Φυλής. Απευθυνθήκαμε στην Επιτροπή Ατομικής Ενέργειας να πραγματοποιήσει αυτοψία -στο πλαίσιο της αδιαφορίας μας για όλα!- και η επιτροπή έκανε τις μετρήσεις της πρώτα, έστειλε την έκθεσή της τώρα τον Ιούνιο και το πόρισμα σημειώνει ότι δεν εντοπίστηκαν ανησυχητικές συγκεντρώσεις ραδιενεργών στοιχείων και δεν συντρέχει κίνδυνος για τους εργαζόμενους στην εγκατάσταση και κατ’ επέκταση και για τους κατοίκους της ευρύτερης περιοχής.

Αυτά τα σημειώνω, για να μην υπάρχει ανησυχία στον κόσμο, μιας και είχαν υπάρξει και σχετικά δημοσιεύματα.

Παρ’ όλα αυτά, όμως, πράγματι το πρόβλημα στη Φυλή παραμένει. Κανένας δεν λέει το αντίθετο. Είναι ένα πρόβλημα η Φυλή. Εγώ, όμως, δεν τοποθετήθηκα εδώ ως μάγος, τοποθετήθηκα ως Υπουργός μιας ευρωπαϊκής χώρας, προκειμένου στο πλαίσιο και της ενωσιακής νομοθεσίας να βρούμε μια λύση.

Για να δούμε, λοιπόν, είναι σε αντίθετη κατεύθυνση με την ευρωπαϊκή νομοθεσία αυτό το οποίο θέλουμε να κάνουμε; Προσπαθήσαμε το 2014 να προχωρήσουμε στις μονάδες, οι οποίες χρηματοδοτούνταν από το ΕΣΠΑ. Εάν ήταν να είναι έξω από την ευρωπαϊκή νομοθεσία, δεν θα εχρηματοδοτούντο. Στην Ήπειρο προχώρησαν, στις Σέρρες προχώρησαν, στην Κοζάνη προχώρησαν.

Λέτε εσείς ότι δεν σας αρέσει στην Κοζάνη λόγω κάποιων ποσοστών που αναφέρθηκαν και στην Ήπειρο. Τι σας αρέσει; Το εναλλακτικό που έχουμε είναι η Κέρκυρα, που επίσης ακύρωσε. Πήγα προχθές και πραγματικά θα το θυμάμαι σε όλη μου τη ζωή αυτό το οποίο συνάντησα στην Κέρκυρα, αυτό που ο ΣΥΡΙΖΑ τότε διαιώνισε με την ακύρωση της αντίστοιχης συμβάσεως που κάναμε και η οποία είχε υπογραφεί την ίδια μέρα που υπογράψαμε και για την Ήπειρο.

Να θυμηθώ την άλλη κατάσταση που είδα μπροστά μου στη Σαντορίνη, στον ΧΑΔΑ της Σαντορίνης, ο οποίος θα κλείσει σύντομα; Αυτά είναι τα εναλλακτικά; Διότι πρέπει να βλέπουμε και ποιες είναι οι εναλλακτικές λύσεις.

Λέτε, εγώ θέλω να κάνουμε περιορισμό του όγκου των σκουπιδιών. Κι εγώ θέλω και αυτή είναι η πολιτική μας και στον καινούργιο ΕΣΔΑ. Θέλουμε να κάνουμε ανακύκλωση. Βεβαίως να κάνουμε ανακύκλωση, αλλά πού είμαστε; Είμαστε στο 20%, με στόχο ευρωπαϊκό από την προηγούμενη κυβέρνηση να είμαστε φέτος στο 50%. Εκεί είμαστε, στο 20%. Πού είμαστε, στα κινούμενα σχέδια, να πατήσω ένα κουμπί και αύριο το πρωί να φτάσουμε στο 50%, κύριε Αρσένη; Μόνο στα κινούμενα σχέδια γίνονται αυτά τα πράγματα!

Τι άλλο λέτε; Να έχουμε διαλογή στην πηγή κ.λπ.. Βεβαίως, και γι’ αυτό προωθούμε τώρα τον καφέ κάδο και είμαστε σε συνεργασία και με την αυτοδιοίκηση, για να πάει γρήγορα η όλη υπόθεση.

Επίσης, πάλι από την ευρωπαϊκή πολιτική, βαφτίζετε ως καύση κάτι που δεν είναι καύση. Είναι η ενεργειακή αξιοποίηση. Διότι αν δείτε τώρα σε επίπεδο ευρωπαϊκό, κατά μέσο όρο στις ευρωπαϊκές χώρες ένα ποσοστό, ας πούμε γύρω στο 50%, ανακυκλώνεται, ένα ποσοστό 30% περίπου πάει σε ενεργειακή αξιοποίηση και ένα 20% πάει για ταφή.

Λοιπόν, την ενεργειακή αξιοποίηση δεν τη θέλετε. Γιατί δεν τη θέλετε; Οι ευρωπαϊκές χώρες την εφαρμόζουν και την εφαρμόζουν και στο κέντρο των πόλεων καμιά φορά. Εμείς γιατί πρέπει να την αρνηθούμε;

Εμείς θέλουμε την ευρωπαϊκή πολιτική στο σύνολό της -στο σύνολό της!- όχι τι αρέσει σε εμένα και τι αρέσει σε εσάς. Αυτήν την πολιτική θα την εφαρμόσουμε. Η χώρα βρίσκεται πάρα πολύ πίσω στο θέμα των απορριμμάτων. Είναι ένα τεράστιο ζήτημα. Θα το αντιμετωπίσουμε με σύστημα, με αποφασιστικότητα, με κίνητρα, με αντικίνητρα, αλλά και έχοντας μπροστά μας ολόκληρη την ευρωπαϊκή πολιτική, όχι αυτό που αρέσει σε κάθε κόμμα και σε καθέναν από εμάς. Έτσι θα προχωρήσουμε σε όλη την Ελλάδα. Έτσι θα προχωρήσουμε και σε σχέση με τη Φυλή.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Πάμε στην επόμενη ερώτηση. Και αυτή έχει τους ίδιους πρωταγωνιστές. Θα συζητηθεί η πέμπτη με αριθμό 921/13-7-2020 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Ενεργειακή Εγνατία, η ταφόπλακα της δυτικής Μακεδονίας».

Κύριε Αρσένη, έχετε δύο λεπτά για ξεκίνημα.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, μας επιτρέπει η ερώτηση να συνεχίσουμε τη συζήτηση, γιατί είναι για το ίδιο θέμα στην πράξη.

Πείτε μου, κύριε Υπουργέ, μία χώρα που να καίει σύμμεικτα, όπως στην πράξη καίγονται στον Βόλο. Μία χώρα από αυτές τις χώρες που εσείς ανακοινώνετε, που εσείς βλέπετε στην Ευρώπη.

Χρηματοδοτήθηκαν τα ΣΔΙΤ, επειδή είπαμε ψέματα στην Ευρώπη ότι δεν θα στέλναμε σύμμεικτα σε αυτές τις μονάδες. Αν ήξεραν ότι στέλνουμε σύμμεικτα, δεν θα χρηματοδοτούσαν ποτέ αυτές τις μονάδες, γιατί απαγορεύεται. Να χρηματοδοτήσει η Ευρωπαϊκή Ένωση εργοστάσιο για μηχανική διαλογή που φτάνει 20%, όταν ο στόχος είναι 50%! Και αυτό το εργοστάσιο δεν φτάνει 20%, επειδή ξεκινάει τώρα η προσπάθεια. Φτάνει στο 20%, επειδή αυτές είναι οι τεχνικές του δυνατότητες. Και στον αιώνα τον άπαντα στο 20% θα φτάνει, αν δεν έχει γίνει διαλογή στην πηγή, κομποστοποίηση με διαφορετικά ρεύματα.

Για το ίδιο θέμα, λοιπόν, ποιο είναι το μεγάλο σας project τώρα: Στη δυτική Μακεδονία, στην Κοζάνη και την Πτολεμαΐδα, που εσείς λέτε ότι με την απολιγνιτοποίηση θα σώσετε ζωές, θα κάνετε καλό στο περιβάλλον, σταματώντας όλη αυτή την υποβάθμιση για τους πολίτες εκεί πέρα, τους ετοιμάζετε ένα δωράκι, με βάση τα δημοσιεύματα. Ότι εκεί πέρα θα χρησιμοποιήσετε την «Πτολεμαΐδα 5» -και δεν ξέρω αν θα χρησιμοποιήσετε και τη «Μεγαλόπολη 4» παρακάτω- για να καίτε τα σκουπίδια που αφήνουν τα εργοστάσια διαλογής σας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Υπάρχει όλη αυτή η συζήτηση για την ενεργειακή Εγνατία -ολοκληρώνω, κύριε Πρόεδρε-, που θα μαζεύει τα σκουπίδια από την Κέρκυρα -που αναφέρατε- μέχρι τη Θράκη, για να τα μεταφέρει είτε κατευθείαν σε εργοστάσιο διαλογής που θα γίνει εκεί πέρα, στην Πτολεμαΐδα, είτε να τα μεταφέρει κατευθείαν από άλλα εργοστάσια διαλογής που θα έχουν μειώσει τον όγκο των σκουπιδιών κατά 20%, στην πράξη θα έχουμε 80% σύμμεικτο και αυτό θα καίγεται στα εργοστάσια.

Θα ήθελα, πριν πάμε στην ουσία της συζήτησης, να επιβεβαιώσετε κατ’ αρχάς αν αυτό είναι κάτι το οποίο εξετάζετε. Γιατί ο κ. Θωμάς στην επιτροπή μάς είπε ότι, ναι, είναι ένα σενάριο που και αυτό εξετάζεται. Θα θέλαμε να το ακούσουμε και από εσάς.

**ΠΡΟΕΔΡΕΥΩΝ (Απόστολος Αβδελάς):** Στην επίκαιρη αυτή ερώτηση θα απαντήσει ο Υπουργός Περιβάλλοντος και Ενέργειας.

Κύριε Χατζηδάκη, έχετε τρία λεπτά στη διάθεσή σας.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Περιβάλλοντος και Ενέργειας):** Πρώτα απ’ όλα, σε σχέση με τις μονάδες επεξεργασίας απορριμμάτων προφανώς πρέπει να εφαρμόζεται στην ολότητά της, όπως είπα προηγουμένως, η ενωσιακή νομοθεσία. Και αυτό θέλουμε να κάνουμε παντού σε όλες τις μονάδες οι οποίες κατασκευάζονται. Δεν κάνουμε αλά καρτ επιλογή της ενωσιακής νομοθεσίας, όπως κάνετε εσείς. Και εσείς κάνατε επιλογή της ενωσιακής νομοθεσίας ειδικά στο θέμα στο οποίο αναφέρεται η ερώτηση σας.

Η «Πτολεμαΐδα 5» θα αξιοποιηθεί με κάποιον τρόπο από τη ΔΕΗ. Έχω πει και άλλη φορά εδώ και στα μέσα ενημέρωσης ότι είναι ένα διακομματικό λάθος η κατασκευή της. Εγώ τουλάχιστον αναλαμβάνω τις ευθύνες που αναλογούν στο δικό μας κόμμα, αλλά συμμετοχή σε αυτό το λάθος είχαν όλα τα κόμματα που κυβέρνησαν κατά καιρούς τη χώρα. Η μονάδα αυτή θα ξεκινήσει να λειτουργεί και θα ολοκληρώσει τον κύκλο της ως λιγνιτική μονάδα το 2028. Η ΔΕΗ μελετά από τώρα διαφορετικά σενάρια για την αξιοποίησή της από εκεί και πέρα, προκειμένου να περιορίσει όσο γίνεται τη ζημιά σε σχέση με αυτήν την επιλογή η οποία έγινε.

Τώρα, από εκεί και πέρα το θέμα της ενεργειακής Εγνατίας, όπως έχει βαφτιστεί, είναι κάτι το οποίο το έχει αγκαλιάσει η αυτοδιοίκηση σε αυτές τις περιοχές, οι ΦΟΔΣΑ της ευρύτερης περιοχής. Δεν είναι κάτι το οποίο επιβάλλεται, αλλά είναι κάτι το οποίο, όπως τόνισα και στην προηγούμενή μου απάντηση, είναι μέρος της ενωσιακής νομοθεσίας. Η ενεργειακή αξιοποίηση, πέραν του ότι ήταν στο πρόγραμμά μας, στο πρόγραμμα της Κυβέρνησης που έχει εκλεγεί με την ψήφο του ελληνικού λαού, ήταν αποδεκτή με το δικό της τρόπο και από την προηγούμενη Κυβέρνηση. Έχω αναφερθεί στο πλαίσιο άλλων ερωτήσεων στο τι έλεγε ο προηγούμενος ΕΣΔΑ για τα εναλλακτικά καύσιμα, το RDF, το SRF κ.λπ.. Είναι ευρωπαϊκή πολιτική η παραγωγή ενέργειας από τα απορρίμματα.

Εσείς αυτό το διαστρεβλώνετε, του βάζετε άλλη ταμπέλα και το εμφανίζετε ως κάτι το οποίο είναι βλαπτικό. Με συγχωρείτε, τα πράγματα είναι πάρα πολύ σαφή, κύριε Αρσένη. Αυτό που εμείς υποστηρίζουμε είναι πρακτική σε όλες τις ευρωπαϊκές χώρες. Τέτοιες μονάδες υπάρχουν τετρακόσιες σε όλη την Ευρώπη με εξαίρεση δύο χωρών, της Ρουμανίας και της Ελλάδος. Παντού αλλού υπάρχουν. Εσείς δεν το πιστεύετε. Λυπάμαι πολύ. Πιστεύω κάτι διαφορετικό. Η διαφορά είναι ότι αυτό που πιστεύετε, το πιστεύει μια μειοψηφία. Αυτό που πιστεύω εγώ, το πιστεύει όλη η Ευρώπη.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Κύριε Αρσένη, έχετε τρία λεπτά για τη δευτερολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, όσο και να το επαναλαμβάνετε, δεν παύει να είναι λάθος. Αυτό που πιστεύει όλη η Ευρώπη, κύριε Υπουργέ, είναι ότι αφού κάνει κανείς διαλογή στην πηγή, μπορεί να εξετάσει τι τεχνολογία θα χρησιμοποιήσει. Εσείς εδώ πέρα έχετε επιδοτήσει για τόσα χρόνια τα ΣΔΙΤ που κάνουν –υποτίθεται- τη μηχανική ανακύκλωση και φτάνουν κατά 60% κάτω του ευρωπαϊκού στόχου. Αυτό η Ευρώπη δεν μπορεί να το φανταστεί, γιατί στην επικάλυψη ευρωπαϊκής πολιτικής εσείς από κάτω κρύβετε ένα ανατολίτικο χάος. Προφανώς, είναι εκτός της ευρωπαϊκής κανονικότητας αυτό το πράγμα.

Δεν καταλαβαίνω πώς μας εγκαλείτε εμάς για τήρηση του ευρωπαϊκού πλαισίου κι ότι εμείς προτείνουμε κάτι το οποίο είναι αλά καρτ ευρωπαϊκό, όταν εσείς παίρνετε αυτό που συμφέρει τους επιχειρηματίες και το πρότεινε η Ευρώπη, αλλά τις προϋποθέσεις που εξυπηρετούν το δημόσιο συμφέρον τις αγνοείτε. Χρησιμοποιείτε το χάος για να δικαιολογήσετε τα δωράκια στους επιχειρηματίες με αποτέλεσμα τελικό προφανώς να παρανομείτε και πανευρωπαϊκά.

Αν αυτήν τη στιγμή κάνετε ανακύκλωση στην πηγή, θα ήθελα να δω ποια θα ήταν η αντίδραση των επιχειρηματιών στους οποίους έχετε δώσει αυτά τα ΣΔΙΤ.

Σε κάθε περίπτωση, πάμε στην ουσία λίγο της ερώτησής μας. Έχουμε την Πτολεμαΐδα, την Κοζάνη και το Αμύνταιο, τις περιοχές που έχουν υποστεί τρομερές επιπτώσεις με καρκίνο και απώλεια ζωής από τα ορυχεία λιγνίτη και δευτερευόντως και από τις μονάδες καύσης του λιγνίτη.

Εσείς δεν κάνετε κάτι για την αποκατάσταση των ορυχείων. Σε αυτά τα ορυχεία σχεδιάζετε μέσα να βάλετε, από ό,τι μαθαίνω, από τις ανακοινώσεις –και επαληθεύετε ότι το σκέφτεστε- νέα εργοστάσια διαλογής απορριμμάτων, να κάνετε, δηλαδή, μηχανική ανακύκλωση που θα οδηγήσει σαν τη Στέρνα στην Ήπειρο στο 20% μείωσης των απορριμμάτων αντί να φτάσουμε στους ευρωπαϊκούς στόχους του 50% και στη συνέχεια να τα οδηγήσετε στη μονάδα καύσης, να μετατρέψετε την «Πτολεμαΐδα 5» σε μονάδα καύσης απορριμμάτων. Δηλαδή, από εκεί πέρα που πέθαινε ο κόσμος από τα λιγνιτωρυχεία και την καύση, θέλετε να του δώσετε τις διοξίνες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Και να σας το πω. Μου λέτε: «Μα, τι γίνεται; Στην Αυστρία έρχεται στο κέντρο της πόλης και δεν πεθαίνει ο κόσμος». Τι θα γίνει ξαφνικά, πέρα από το γεγονός ότι φουράνια παράγονται παντού; Και εκεί πέρα, υπάρχει κάποια επίπτωση και στην Αυστρία και παντού. Όμως, εκεί πέρα, επειδή τηρούνται κάποιοι νόμοι και προδιαγραφές, δεν είναι σαν τον Βόλο όπου καίνε σύμμεικτα απορρίμματα. Δεν θα καίνε τα σύμμεικτα που βγαίνουν από τις μονάδες ΣΔΙΤ, που έχετε χρηματοδοτήσει και σχεδιάζετε να χρηματοδοτήσετε και θα καίνε πλαστικό και θα σκορπάνε θάνατο, γιατί αυτό είναι που πρόκειται να γίνει.

Εσείς παίρνετε τους τίτλους από αυτό που κάνουν στην Ευρώπη και από κάτω υπάρχουν αδιαφορία, αδράνεια, εξυπηρετήσεις και, τελικά, κόστος στην ανθρώπινη υγεία. Δεν με ενδιαφέρει αν αυτό γίνεται διακομματικά. Είστε Υπουργός αυτήν τη στιγμή και σε σας αναφέρομαι.

Αυτό που σχεδιάζετε για την Πτολεμαΐδα είναι, κύριε Υπουργέ, διαστροφικό. Από εκεί πέρα, δηλαδή, που οι άνθρωποι πέθαιναν από τον λιγνίτη, θα τους κάνετε το εργοστάσιο καύσης πλαστικού της Ελλάδας. Είναι άνω ποταμών. Σας καλώ να σταματήσετε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Αρσένη.

Κύριε Υπουργέ, έχετε τρία λεπτά για τη δευτερολογία σας.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Περιβάλλοντος και Ενέργειας):** Τι είναι το διαστροφικό που θέλουμε να προχωρήσουμε στη δυτική Μακεδονία; Τι είναι; Είναι η απολιγνιτοποίηση πρώτα από όλα, μια πρωτοβουλία την οποία ξεπέρασε ο κ. Αρσένης, διότι προφανώς δεν βαίνει με όλη την εικόνα που θέλει να δημιουργήσει για την Κυβέρνηση. Διότι η απολιγνιτοποίηση είναι κατ’ εξοχήν μια περιβαλλοντική πρωτοβουλία, η οποία χρηματοδοτείται και μάλιστα, γενναία από την Ευρωπαϊκή Ένωση.

**ΚΡΙΤΩΝ - ΗΛΙΑΣ ΑΡΣΕΝΗΣ:** … (δεν ακούστηκε)

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κύριε Αρσένη, δεν σας διέκοψε.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Περιβάλλοντος και Ενέργειας):** Τι άλλο θέλουμε να κάνουμε στην Πτολεμαΐδα, στην Κοζάνη, στο Αμύνταιο, στη Φλώρινα; Θέλουμε να μην αποκαταστήσουμε τα ορυχεία. Πού το είδατε γραμμένο αυτό; Πού το είδατε; Πού το βρήκατε;

Να το διαβάσω και εγώ γιατί πρώτη φορά το ακούω, κύριε Αρσένη. Δεν το έχει πει κανένας. Προφανώς θέλουμε να αποκαταστήσουμε τα ορυχεία και αυτό είναι βασικό συστατικό στοιχείο ολόκληρου του προγράμματος της απολιγνιτοποίησης και της δίκαιης μετάβασης. Αλίμονο αν δεν το κάναμε. Και δεν έχει να κάνει με το αν είσαι δεξιός, κεντρώος ή αριστερός. Εδώ είναι βασική πολιτική κάθε χώρας που προωθεί τέτοια προγράμματα.

Πού τα φαντάζεστε; Δηλαδή, όταν δεν έχετε να κάνετε αντιπολίτευση, φαντάζεστε μερικά πράγματα και ασκείτε δια της φαντασίας αντιπολίτευση.

Μετά συνεχίζετε να κάνετε κριτική σε όλες αυτές τις μονάδες που λειτουργούν. Κάντε ένα ταξίδι σας παρακαλώ και ελάτε να μου πείτε μετά το ταξίδι σας, όχι από το γραφείο σας εδώ. Πηγαίνετε στην Κέρκυρα και μετά πηγαίνετε στην Κοζάνη. Πηγαίνετε στη Σαντορίνη και μετά πηγαίνετε στις Σέρρες, απ’ όπου είναι και ο κ. Λεονταρίδης που κάθεται στο βάθος της Αίθουσας. Και μετά ελάτε να μου πείτε πού γκρινιάζει ο κόσμος και πού είναι ευχαριστημένος ο κόσμος. Διότι εγώ και στην Κέρκυρα και στη Σαντορίνη είδα και την αυτοδιοίκηση και τους πολίτες να έχουν μια αγανάκτηση, ενώ αντιθέτως στη δυτική Μακεδονία και στις Σέρρες, μιας και ανέφερα αυτά τα παραδείγματα, είναι ευχαριστημένος και ο κόσμος και η αυτοδιοίκηση. Αυτή είναι η πραγματικότητα, όσο και αν δεν βολεύει τις ερωτήσεις σας.

Τώρα, από εκεί και πέρα, για την ενεργειακή αξιοποίηση, είδα ότι κάπως στη δευτερολογία σας αναγκαστήκατε να παραδεχθείτε ότι γίνεται σε όλη την Ευρώπη, εκπέμπονται κάποιες ουσίες, αλλά εδώ αμφιβάλλετε για το αν θα εφαρμόσουμε την ευρωπαϊκή νομοθεσία. Μα, εσείς έτσι και αλλιώς αμφιβάλλετε για τα πάντα! Δεν αμφιβάλλετε μόνο για το θέμα της ενεργειακής αξιοποίησης. Δεν θα έπρεπε να κάνουμε τίποτα λόγω των δικών σας αμφιβολιών!

Εκείνο το οποίο σας απαντώ, λοιπόν, είναι, ναι, ότι θέλουμε να κάνουμε, όπως γίνεται σε ολόκληρη ανεξαιρέτως την Ευρωπαϊκή Ένωση –σας είπα ότι μόνο στη Ρουμανία δεν γίνεται μέχρι τώρα και στην Ελλάδα- και ενεργειακή αξιοποίηση, βεβαίως περιορισμό του όγκου των σκουπιδιών, βεβαίως διαλογή στην πηγή, βεβαίως ανακύκλωση, βεβαίως προώθηση ιδιαίτερα του ρεύματος, πρώτα από όλα τον καφέ κάδων και τα οργανικά, βεβαίως όλα αυτά, αναβάθμιση της λειτουργίας των ΚΔΑΥ, των κέντρων διαλογής, αλλά την ίδια στιγμή, ναι, θέλουμε να προωθήσουμε -και το αγκαλιάζει και η αυτοδιοίκηση- και την ενεργειακή αξιοποίηση διότι είναι παραγωγή ενέργειας, δηλαδή πλούτου από τα απορρίμματα.

Είναι σύγχρονες τεχνολογίες. Αυτές τις σύγχρονες τεχνολογίες θα εφαρμόσουμε. Και να μην θέλαμε να το κάνουμε, είμαστε υποχρεωμένοι από την Ευρωπαϊκή Ένωση. Και αυτό θα κάνουμε και θα το δείτε ότι θα το κάνουμε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Εισερχόμαστε στην τελευταία για σήμερα ερώτηση, στην έκτη με αριθμό 923/13-7-2020 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Γιατί η Κυβέρνηση επιλέγει να δυναμιτίσει το έργο των δασικών χαρτών και το κράτος δικαίου;».

Κύριε Φάμελλε, καλησπέρα σας, καλή εβδομάδα!

Έχετε δύο λεπτά στη διάθεσή σας και επειδή είναι η τελευταία ερώτηση, μην το ξενυχτίσουμε, έτσι;

**ΣΩΚΡΑΤΗΣ ΦΑΜΕΛΛΟΣ:** Σας ευχαριστώ, κύριε Πρόεδρε.

Κύριε Υπουργέ, το σύνολο των περιβαλλοντικών φορέων και οργανώσεων της χώρας έχουν χαρακτηρίσει τον ν.4685 ως περιβαλλοντικό έγκλημα, ένα έγκλημα στο οποίο αυτουργός είστε εσείς και ηθικός ο κ. Μητσοτάκης, ένα έγκλημα το οποίο είναι και κατά συρροή και κατ’ εξακολούθηση και συνεχίζεται, όπως φαίνεται, με την ίδια δική σας πρωτοβουλία εις βάρος του περιβάλλοντος και εις βάρος του Συντάγματος. Και ένα από τα τελευταία θύματα είναι οι δασικοί χάρτες.

Γνωρίζετε πάρα πολύ καλά ότι όταν ανέλαβε η κυβέρνηση του ΣΥΡΙΖΑ, η χώρα μας με ευθύνη της Νέας Δημοκρατίας -στην οποία ανήκετε- και του ΠΑΣΟΚ είχε μόνο 1% της έκτασής της κυρωμένους δασικούς χάρτες. Η κυβέρνησή μας αποφάσισε –και με την προτροπή των θεσμών, είναι γεγονός- να αλλάξει αυτή τη θλιβερή κατάσταση που οι δικές σας κυβερνήσεις δεν είχαν καταφέρει να αλλάξουν και μάλιστα αυτή η κατάσταση σχετίζεται και με το κράτος δικαίου και με το περιβάλλον. Αφορά και τα συνταγματικά δικαιώματα και την επιχειρηματικότητα.

Η προσπάθεια αυτή απέδωσε καρπούς. Η Ελλάδα τελικά κατάφερε να έχει αναρτήσει το 55% της έκτασής της σε δασικούς χάρτες, να έχει κυρώσει το 44% και να είναι ανατεθειμένοι όλοι οι καινούργιοι δασικοί χάρτες, έτσι ώστε να είχαμε φέτος όλους τους χάρτες της χώρας σε ανάρτηση και έτσι να είμαστε μια ευρωπαϊκή χώρα όπως θέλετε να λέτε.

Δεν το θέλετε, όμως, επί της ουσίας, κύριε Χατζηδάκη. Και οι δασικοί χάρτες είναι μια απόδειξη ότι γυρνάτε την Ελλάδα αιώνα πίσω ως προς την Ευρώπη, όχι μόνο δεκαετίες.

Η προσπάθεια δεν ήταν εύκολη, ήταν μια δύσκολη προσπάθεια. Είχα προσωπικά την ευθύνη. Ήταν μια προσπάθεια που δόθηκε μαζί με τις υπηρεσίες, που δόθηκε μαζί με τους πολίτες, μαζί με τους φορείς σε όλη την Ελλάδα. Χρειάστηκαν πολλές αλλαγές, παρατάσεις, να μειωθεί το κόστος των αντιρρήσεων, να δοθεί η δυνατότητα των δωρεάν προδήλων σφαλμάτων, να υπάρξουν προσλήψεις ορισμένου χρόνου για να υποστηρίξουμε τις υπηρεσίες, να γίνουν αλλαγές που αφορούν ιδιαίτερα τη νησιωτική Ελλάδα.

Φτάσαμε σε ένα σημείο και αποκαλύφθηκαν πολλά προβλήματα -είναι γεγονός- για τα οποία δεν φταίνε οι δασικοί χάρτες, κύριε Χατζηδάκη. Φταίνε τα προβλήματα που δημιούργησαν οι δικές σας κυβερνήσεις σαράντα χρόνια, που έκρυβαν το πρόβλημα κάτω από το χαλί, που χτυπούσαν στην πλάτη τον αγρότη, τον άνθρωπο της περιφέρειας και τον πολίτη που είχε ιδιοκτησία στην περιφέρεια.

Και τώρα η Νέα Δημοκρατία έρχεται και κλείνει το μάτι πάλι στην ίδια κατάσταση. Και έχετε προσωπική ευθύνη, γιατί ανανεώνετε την ίδια κακοδαιμονία για την ελληνική ύπαιθρο και την περιφέρεια της χώρας των τελευταίων σαράντα χρόνων.

Ενώ στη διαδικασία παράδοσης-παραλαβής του Υπουργείου μιλήσατε με θετικά λόγια για τους δασικούς χάρτες και το έργο που είχε γίνει, ενώ εδώ στις προγραμματικές δηλώσεις αναφερθήκατε στο ότι επικεντρώνεστε στην ολοκλήρωση των δασικών χαρτών για τις οποίες έχουν γίνει βήματα προς τα εμπρός, έρχεστε τώρα και ακυρώνετε όλο αυτό που είχε γίνει και δεν επικεντρώνεστε στην ολοκλήρωση που ήταν έτοιμη, γιατί οι χάρτες είχαν ανατεθεί επί ΣΥΡΙΖΑ και είχαν ολοκληρωθεί, αλλά το γυρνάτε όλο πίσω δεκαετίες.

Για ποιον λόγο; Μήπως γιατί κάποιοι ψηφοφόροι σας έχουν δυσαρεστηθεί και κάποιοι τοπικοί πολιτευτές έχουν υποσχεθεί την ακύρωση δασικών χαρτών, όπως έκαναν και για όλη την περίοδο της δικής μας θητείας;

Και υποκλίνεστε, λοιπόν, σε αυτή την καθυστέρηση και γυρνάτε την Ελλάδα πίσω από την Ευρώπη, κύριε Χατζηδάκη; Προηγουμένως μιλούσατε για την Ευρώπη στον προηγούμενο συνάδελφό μου. Τώρα τι κάνετε, κύριε Χατζηδάκη, ενώ είχατε μιλήσει εδώ από αυτό το Βήμα υπέρ των δασικών χαρτών και της ανάγκης ολοκλήρωσής τους;

Και βέβαια, αποκαλύφθηκε τι κάνατε τελικά με το άρθρο 48 του ν.4685. Έρχεστε και ζητάτε να ακυρωθούν όλοι οι δασικοί χάρτες. Με τη δικαιολογία των αντιρρήσεων που αφορούν το μη κυρωμένο τμήμα, έρχεστε και ακυρώνετε το κυρωμένο τμήμα στο οποίο, κύριε Πρόεδρε, δεν υπήρχαν αντιρρήσεις, δεν υπήρχε καμμία αντίρρηση.

Ταυτόχρονα, με αντισυνταγματικές ρυθμίσεις ζητάτε την αναθεώρηση των δασικών χαρτών οδηγώντας πάλι το ζήτημα στο Συμβούλιο Επικρατείας, και άρα οδηγείτε προς ακύρωση αυτή τη διαδικασία. Δημιουργείτε τεράστιες υποχρεώσεις με πράξεις που δεν είναι θεσμικά επαρκείς, με πράξεις που έχουν πολλές ασάφειες και χωρίς να έχει ακόμα ξεκαθαριστεί τι πρέπει να γίνει.

Ζητάτε, λοιπόν, να ενταχθούν στους δασικούς χάρτες διοικητικές πράξεις αμφιβόλου εγκυρότητας, κάτι που είχε πει ο Συνήγορος του Πολίτη, αλλά το έχει πει και το Συμβούλιο Επικρατείας, κύριε Υπουργέ. Πρακτικά, λοιπόν, οδηγείτε όλη την ιστορία στο να μην έχει η Ελλάδα δασικούς χάρτες.

Όμως, αυτό που διαπιστώνουμε επιπλέον είναι ότι είστε ασυνεπής και με τον εαυτό σας. Απ’ ό,τι βλέπω εδώ στο άρθρο 48, είχατε δεσμευθεί στις 7 Μαΐου, κύριε Υπουργέ -και θέλω να μου απαντήσετε γι’ αυτό- ότι μέσα σε δύο μήνες θα έχουν αναμορφωθεί οι δασικοί χάρτες. Και τώρα δύο μήνες μετά, τι κάνετε; Φέρνετε μία υπουργική απόφαση, με την οποία δίνετε στον εαυτό σας νέα παράταση για άλλους δυόμισι μήνες και ζητάτε πράγματα που όλοι ξέρουμε ότι δεν πρόκειται να γίνουν μέχρι τότε;

Και όταν, κύριε Υπουργέ, έρθετε εδώ και ζητήσετε νέα παράταση, θα παραδεχθείτε τότε ότι είστε ή αφελής ή ότι λέγατε ψέματα μέχρι τώρα; Γιατί δεν ξεκαθαρίζουμε τώρα τι πρέπει να γίνει με τους δασικούς χάρτες;

Εμείς σας λέμε ξεκάθαρα ότι, δυστυχώς, αυτή η διαδικασία δεν θα ολοκληρωθεί και ότι οδηγείτε σε ακύρωση τους δασικούς χάρτες όλης της χώρας. Παραπέμπετε στις καλένδες τους δασικούς χάρτες, ακόμα και τους κυρωμένους για τους οποίους δεν υπήρχε κανένα πρόβλημα και καμμία αντίρρηση.

Και έρχεστε αύριο στην Ολομέλεια, κύριε Υπουργέ, και εισάγετε νέα τροπολογία που τροποποιεί την προ διμήνου δική σας νομοθέτηση και την υπουργική απόφαση που έχει ήδη βγει για το πώς θα συνταχθούν νέοι δασικοί χάρτες, ακόμα και στο κυρωμένο τμήμα.

Είναι βέβαιο, κύριε Χατζηδάκη, ότι οι υπηρεσίες δεν θα μπορέσουν να ανταποκριθούν, διότι από την άλλη μεριά σταματήσατε τις προσλήψεις διακοσίων μόνιμων δασολόγων, των οποίων η πρόσληψη ήταν εγκεκριμένη στον προγραμματισμό του 2019, και άλλων τριακοσίων πενήντα που θα ήταν για το έργο πρόληψης των πυρκαγιών.

Και εμείς με ειλικρινή απορία σάς ρωτάμε για κάτι που η χώρα έχει ανάγκη και είναι απλό. Θέλουμε, δηλαδή, να δεσμευτείτε για το πότε η χώρα θα έχει κυρωμένους δασικούς χάρτες στο σύνολο της εδαφικής της επικράτειας, χωρίς κενά περίεργα και εξαιρέσεις αντισυνταγματικότητας. Το πρώτο, λοιπόν, που σας ρωτάμε είναι το πότε η Ελλάδα θα αποκτήσει κυρωμένους δασικούς χάρτες και πώς θα ανταπεξέλθουν οι δασικές υπηρεσίες σ’ αυτό που ούτε εσείς, δυστυχώς, ξέρετε πώς θα το κάνουν, διότι έρχεστε και τροποποιείτε τη δική σας διάταξη και δίνετε παράταση εσείς στον εαυτό σας.

Αυτό είναι το βασικό μας πρόβλημα, κύριε Χατζηδάκη. Όλη η Ελλάδα ξέρει ότι κάνετε λάθος, όπως και όλη η Ελλάδα ξέρει ότι εγκληματείτε εις βάρος του περιβάλλοντος. Μπορείτε να απαντήσετε στην ελληνική Βουλή για το πότε θα έχει δασικούς χάρτες η χώρα μας και για το πότε επιτέλους θα μπούμε στην ευρωπαϊκή κανονικότητα και το κράτος δικαίου; Διότι αυτό αμφισβητείται, για να γίνεται παιχνίδι στην ύπαιθρο.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Φάμελλε.

Τον λόγο έχει τώρα ο Υπουργός Περιβάλλοντος και Ενέργειας κ. Κωνσταντίνος Χατζηδάκης.

Ορίστε, κύριε Υπουργέ, έχετε τρία λεπτά στη διάθεσή σας για να τα ξαναπείτε.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Περιβάλλοντος και Ενέργειας):** Κύριε Πρόεδρε, ποιος ασκεί στην πράξη περιβαλλοντική πολιτική και ποιος όχι αποδεικνύεται από συγκεκριμένα γεγονότα. Και στην περίπτωση του ΣΥΡΙΖΑ αποδεικνύεται από τις καταδίκες που είχαμε από το Δικαστήριο της Ευρωπαϊκής Ένωσης για την περιβαλλοντική πολιτική. Αποδεικνύεται ακόμα περισσότερο από τις παραπομπές που υπήρξαν επί ΣΥΡΙΖΑ για μια σειρά από ανοιχτές υποθέσεις που η κυβέρνηση του ΣΥΡΙΖΑ κατόρθωσε απλώς να τις κρατήσει ανοιχτές και τώρα πρέπει να τρέξουμε για να δούμε τι θα κάνουμε. Αποδεικνύεται ειδικά στη δασική πολιτική από το γεγονός ότι από το 2015 βρήκαν ένα πρόγραμμα 250 εκατομμυρίων για τη δασική προστασία, για αναδασώσεις, για πρόληψη πυρκαγιών κ.λπ. και μέσα σε τεσσεράμισι χρόνια που έμειναν στην κυβέρνηση είχαν κατορθώσει να απορροφήσουν 0 ευρώ! Διότι αυτό ήταν που απορροφήθηκε για τα δάση.

Και σήμερα, όπως και σε άλλες συνεδριάσεις της Βουλής, οι συνάδελφοι του ΣΥΡΙΖΑ κόπτονται προβάλλοντας την ευαισθησία τους για τα δάση. Γι’ αυτή την ευαισθησία, όμως, χρειάζονται αποδείξεις. Και αυτές οι αποδείξεις δεν υπάρχουν. Εδώ είναι η πραγματικότητα και τα στοιχεία για να σας εκδικούνται κάθε μέρα.

Τα στοιχεία και η πραγματικότητα σας εκδικούνται και στο θέμα της εκπόνησης των δασικών χαρτών. Εγώ πράγματι είχα την ειλικρίνεια –και το επαναλαμβάνω και σήμερα από αυτήν εδώ τη θέση- να πω ότι θεωρώ θετικό το ότι η κυβέρνηση του ΣΥΡΙΖΑ ασχολήθηκε με το θέμα και προώθησε, με τον τρόπο που το έκανε, τους δασικούς χάρτες.

Δεν έχω να το κρύψω, αλλά δεν μπορώ και να κρύψω όλα αυτά τα οποία είδα και τα οποία είναι στοιχεία συγκεκριμένα. Είδα την προχειρότητα με την οποία είχε προχωρήσει το θέμα. Είδα τις εκατόν εβδομήντα χιλιάδες αντιρρήσεις που είχαν υποβληθεί στο 55% της χώρας. Είδα, επίσης και πολλές περιπτώσεις για τις οποίες υπήρχαν αμφισβητήσεις, οι οποίες ήταν πραγματικά εξόφθαλμες και διερωτώμαι τι κάνατε ως κυβέρνηση. Τι κάνατε, όταν υπήρχαν αποφάσεις του Ελευθερίου Βενιζέλου, με τις οποίες, όπως σημείωσα και προηγουμένως στην ερώτηση του κ. Αρσένη που ήταν πανομοιότυπη -τι να κάνω, λέω τα ίδια, αλλά το θέμα είναι το ίδιο- έδινε στους πρόσφυγες αγροτική γη που παραμένει επί δεκαετίες και σήμερα αγροτική και για την οποία επιδοτούνται από την Ευρωπαϊκή Ένωση; Κι εσείς τα θεωρούσατε όλα τα στάρια, τα ρύζια και τα μπαμπάκια δάση!

**ΣΩΚΡΑΤΗΣ ΦΑΜΕΛΛΟΣ:** Εμείς;

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Περιβάλλοντος και Ενέργειας):** Εσείς! Επί της δικής σας κυβερνήσεως! Δεν είδα να κάνετε κάτι να το διορθώνετε.

Αντιθέτως, κουνάτε το δάχτυλο σε μας, επειδή έχουμε το θάρρος να ξεφύγουμε από τον δογματισμό και να τα διορθώσουμε. Και είστε υπόλογοι απέναντι στους αγρότες, στους πραγματικούς αγρότες, για το ότι υιοθετείτε ακόμα και σήμερα αυτή τη στάση που σας φέρνει ξεκάθαρα απέναντί τους.

Δεν λέω να μην προστατέψουμε τα δάση. Εμείς, το πρόγραμμα αυτό το οποίο το βρήκαμε με μηδέν ευρώ, το έχουμε πάει εκατό εκατομμύρια σε προσκλήσεις και σχεδιάζουμε και Εθνικό Σχέδιο Αναδασώσεων, πέρα απ’ αυτά.

Όμως, αυτό είναι προστασία των πραγματικών δασών. Δεν είναι προστασία δασών που έχουμε στο μυαλό μας, όπως συνέβαινε και στο Ελληνικό, με το οποίο ξεκινήσατε με τους γνωστούς σας δογματισμούς και στο τέλος προσπαθούσατε να τα ξεμπερδέψετε όπως-όπως. Θυμάστε τότε, με τις εμπλοκές που υπήρχαν τη μια με το ΚΑΣ, την άλλη με τις δασικές υπηρεσίες και τον δασάρχη που έβρισκε και εκεί ότι υπήρχαν δάση.

Εμείς, λοιπόν –ακούστε το, κύριε Φάμελλε- υποστηρίζουμε και στηρίζουμε τα πραγματικά δάση. Προστατεύουμε τα πραγματικά δάση. Δεν προστατεύουμε τα κατά φαντασίαν δάση, τα οποία το δικό σας κόμμα, χαμένο μέσα στον δογματισμό του, έχει το θράσος ακόμα και σήμερα να υποστηρίζει, διότι ενδιαφερόμαστε για την προστασία του περιβάλλοντος όχι στα λόγια, αλλά στην πράξη.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ, κύριε Υπουργέ.

Ορίστε, κύριε Φάμελλε, έχετε κι εσείς τρία λεπτά.

**ΣΩΚΡΑΤΗΣ ΦΑΜΕΛΛΟΣ:** Κύριε Υπουργέ, θα μου επιτρέψετε να σας πω το εξής: Παρακαλώ πολύ στη δευτερολογία, αν μπορείτε, να μας απαντήσετε πότε η Ελλάδα θα έχει δασικούς χάρτες. Ξεχάσατε να μας το πείτε αυτό στην πρωτομιλία. Στην πρωτομιλία σας, βέβαια, σκεφτήκατε να μας πείτε ότι η Ελλάδα είχε πρόστιμα και καταδίκες. Μάλλον δεν έχετε διαβάσει καλά τα χαρτιά του Υπουργείου.

Κύριε Πρόεδρε, η Ελλάδα έχει πληρώσει 100 εκατομμύρια ευρώ –και παραπάνω- πρόστιμα για περιβαλλοντικές παραβάσεις, διότι οι κυβερνήσεις και ιδιαίτερα η κυβέρνηση Σαμαρά - Βενιζέλου είχε αφήσεις τριακόσιες χωματερές, για τις οποίες είχαμε καταδικαστεί, πριν αναλάβει η κυβέρνηση του ΣΥΡΙΖΑ. Κατά τη διάρκεια της διακυβέρνησης του ΣΥΡΙΖΑ μειώσαμε 82% το πρόστιμο και σε λεφτά και σε ανεξέλεγκτες χωματερές, για να δείτε τι έργο έγινε εντός χρεοκοπίας, για την οποία εσείς είστε υπεύθυνος. Το μόνο θέμα το οποίο άφησε κενό η Ελλάδα, παρ’ ότι απέκτησε σχέδιο, ήταν ένα θέμα για τη ρύπανση των υδάτων. Απέκτησε σχέδιο, αλλά δεν το απέκτησε τον χρόνο που ήθελε η Ευρωπαϊκή Ένωση.

Όλα τα υπόλοιπα είναι παραβάσεις των δικών σας κυβερνήσεων, κύριε Χατζηδάκη, αλλά θα τα βρούμε αυτά σιγά-σιγά.

Δεν μου απαντήσατε, όμως, τι θα κάνετε τελικά για το ζήτημα των δασικών χαρτών. Μας είπατε ότι θα ενεργοποιήσετε ένα πρόγραμμα του Προγράμματος Αγροτικής Ανάπτυξης, για το οποίο τις υπουργικές αποφάσεις τις φτιάξαμε εμείς, γιατί χρειάστηκε να φτιαχτούν ειδικές υπουργικές αποφάσεις για τη συνεργασία των δύο Υπουργείων. Μην κουνάτε το δάχτυλο. Ξέρω πολύ καλά τι γινόταν στο ΠΑΑ και στο Πρόγραμμα Αναδάσωσης.

Όμως, αυτό που θέλω να σας πω, κύριε Χατζηδάκη, είναι ότι για τους δασικούς χάρτες δεν είπατε κουβέντα, γιατί «περιβαλλοντικό έγκλημα» δεν αποκάλεσε κανείς την πολιτική του ΣΥΡΙΖΑ. Τη δική σας πολιτική αποκάλεσαν έτσι όλες οι περιβαλλοντικές οργανώσεις.

Θυμηθήκατε για το Ελληνικό, που και εκεί ακόμα λύθηκε το ζήτημα, διότι η κυβέρνηση Σαμαρά - Βενιζέλου στην οποία ήσασταν Υπουργός, άφησε μία σύμβαση η οποία δεν υλοποιούνταν, γιατί δεν είχε προσδιορίσει ούτε τον χαρακτήρα των χρήσεων γης ούτε τις περιοχές αρχαιολογικής προστασίας. Εκτός αν μας πείτε ότι η Ελλάδα δεν είναι περιβάλλον και ιστορία και ότι είναι κάτι άλλο για σας η Ελλάδα.

Είναι κάτι άλλο για σας η Ελλάδα, κύριε Χατζηδάκη; Οι επενδύσεις και η ανάπτυξη θα γίνουν χωρίς το περιβάλλον και χωρίς την ιστορία της πατρίδας μας; Θα στηριχθούν κάπου αλλού;

Ας αναφερθώ, όμως, σ’ αυτά τα οποία συζητάμε. Το ζήτημα είναι για τους δασικούς χάρτες.

Κύριε Χατζηδάκη, σας κατηγορώ ευθέως ότι γυρίζετε την Ελλάδα έναν αιώνα πίσω σε σχέση με την ευρωπαϊκή κανονικότητα.

Eπίσης, λέτε ασύστολα ψεύδη για τους χάρτες. Είπατε ότι δεν αναγνωρίζονταν αποφάσεις του Ελευθέριου Βενιζέλου.

Κύριε Πρόεδρε, το άρθρο 20 παράγραφος 1 του ν.3889/2010 είναι ένας νόμος που προϋπήρχε, δεν είναι του ΣΥΡΙΖΑ, και προβλέπει την ενσωμάτωση ακόμα και μετά την κύρωση του δασικού χάρτη και των νόμιμων διοικητικών πράξεων και των πράξεων του δημοσίου και την τροποποίηση του χάρτη, παρ’ ότι έχει κυρωθεί, εκ των υστέρων.

Άρα, κύριε Χατζηδάκη, όλα αυτά τα οποία επικαλείστε, γίνονταν, προβλέπονταν με το θεσμικό πλαίσιο όλα αυτά τα οποία λέτε και εμείς δώσαμε και παρατάσεις, δώσαμε και δυνατότητα επανεξέτασης προδήλων σφαλμάτων και αντιρρήσεων γιατί έπρεπε να δοθεί η δυνατότητα στους πολίτες να λύσουν το πρόβλημά τους και προχωρήσαμε και σε ρυθμίσεις που είχαν πρόβλημα με το Συμβούλιο Επικρατείας, όπως για τα εκχερσωμένα αγροτικά, για τα οποία δεν έχετε πει τίποτα, για κάτι που αφορά τον Έλληνα αγρότη.

Αντιθέτως, έρχεστε τώρα εσείς και, παρ’ ότι υπήρχε στο άρθρο 20 του ν.3889/2010, όπως σας είπα, η ενσωμάτωση παραλειφθησών διοικητικών πράξεων στον δασικό χάρτη χωρίς να χρειάζεται νέα ανάρτηση, αναρτάτε και τους κυρωμένους, όχι αυτούς που έχουν αντιρρήσεις, τους κυρωμένους. Από τα στοιχεία της Πανελλήνιας Ένωσης Δασολόγων Δημοσίων Υπαλλήλων βλέπω ότι το 93% των αναρτημένων κυρώθηκε χωρίς αντιρρήσεις και το 7% είχε αντιρρήσεις. Για το 7% των αντιρρήσεων αντί να προσλάβετε δασολόγους για να γίνει γρήγορα η εξέταση των αντιρρήσεων, σταματάτε τις προσλήψεις και ακυρώνετε το 93% που είναι κυρωμένο χωρίς αντιρρήσεις, ενώ υπάρχει διάταξη νόμου για να ενσωματωθούν οι νόμιμες πράξεις της διοίκησης και υπάρχει αυτή η δυνατότητα για τον πολίτη;

Επιλέγετε, λοιπόν, να εξαιρέσετε περιοχές από τους δασικούς χάρτες χωρίς τεκμηρίωση, κόντρα σε αποφάσεις του Συμβουλίου της Επικρατείας, για έναν πολύ απλό λόγο, κύριε Χατζηδάκη: Θέλετε να μην υπάρχουν χάρτες. Σας κατηγορώ γι’ αυτό. Η Κυβέρνηση της Νέας Δημοκρατίας και εσείς προσωπικά, για να χαϊδέψετε τους τοπικούς σας πολιτευτές, ζητάτε να μην έχει η χώρα μας δασικούς χάρτες και άρα και Κτηματολόγιο.

Σας ρωτώ, λοιπόν, ξεκάθαρα: Πότε θα έχουμε δασικούς χάρτες; Διότι πολύ φοβάμαι ότι και αυτή η ρύθμιση που κάνετε θα πέσει στο Συμβούλιο της Επικρατείας. Εδώ βλέπω ότι, εκτός από τις πανελλήνιες ενώσεις των δασολόγων και την Ένωση των Δασοπόνων, και ο Συνήγορος του Πολίτη στα έγγραφα που μας έφερε στην επιτροπή γράφει, παραδείγματος χάριν, ότι τα έγγραφα πληροφοριακού χαρακτήρα, που λέτε να ενσωματωθούν τώρα, δεν υποκαθιστούν την διαδικασία των πράξεων χαρακτηρισμού και δεν φέρουν έννομα αποτελέσματα.

Άρα, κύριε Υπουργέ, έχετε νομοθετήσει και έχετε το θράσος να λέτε ότι θα τροποποιήσετε δασικούς χάρτες με κάτι που το Σ.τ.Ε. έχει απορρίψει ήδη και το λέει και ο Συνήγορος του Πολίτη; Άρα, ποιος δυναμιτίζει τους δασικούς χάρτες και το μέλλον της Ελλάδας; Για να μην πω αυτά που λένε οι δασολόγοι του δημοσίου ότι είναι επικίνδυνες οι ρυθμίσεις σας και ότι τα αρχεία τα οποία θέλετε να ενσωματωθούν δεν θεωρούνται αξιόπιστα ή για όλα αυτά που λένε οι δασοπόνοι ότι λίγο - πολύ εσείς επιτρέπετε να ισχύει το «ό,τι δηλώσεις, είσαι». Δεν ισχύει αυτό στη δασική πολιτική.

Και δυστυχώς έχετε εισαγάγει όλα αυτά, ενώ, προσέξτε, κύριε Πρόεδρε, δεν δέχεται η υπουργική απόφαση τις πράξεις των επιτροπών αντιρρήσεων. Δηλαδή εκεί που δύο δασολόγοι και ένας νομικός που έρχεται απ’ έξω έχουν επεξεργαστεί τη γεωπληροφορία, έχουν δει δηλαδή τους ορθοφωτοχάρτες, έχουν τεκμηριώσει αν είναι δασικό ή όχι, δεν λαμβάνεται υπ’ όψιν από τον κ. Χατζηδάκη. Όχι. Αυτά έχουν επεξεργαστεί οι υπηρεσίες και εξέτασαν ήδη, τα αποτελέσματα και τα πρακτικά των επιτροπών αντιρρήσεων δεν λαμβάνονται υπ’ όψιν.

Για ποιον λόγο, κύριε Χατζηδάκη, δεν έχετε μέσα τις ΕΠΕΑ ως στοιχείο τεκμηρίωσης; Αντιθέτως, χρησιμοποιείτε διάφορα παραθυράκια για να πείτε ότι φταίει ο ΣΥΡΙΖΑ όπως αυτό που άκουσα προηγουμένως, ότι δηλαδή ο ΣΥΡΙΖΑ νομοθέτησε ότι όπου έχουμε οικοδομική άδεια μπορεί να είναι, αν θέλετε νόμιμη, η δόμηση.

Κύριε Χατζηδάκη, ξέρετε τι έλεγε ο νόμος μέχρι τώρα; Ότι όπου υπάρχει νόμιμη πράξη της διοίκησης, οικοδομική άδεια, προφανώς θεωρείται νόμιμο το κτίσμα. Εσείς ξέρετε τι νομοθετήσατε; Ακόμα και εκεί που δεν έχει δομηθεί. Το φαντάζεστε, κύριε Πρόεδρε; Όπου εκδόθηκε οικοδομική άδεια, αλλά δεν δομήθηκε, πιθανώς γιατί φοβήθηκε ο ιδιοκτήτης ότι θα έρθει το δασαρχείο και θα τον πάει αυτόφωρο, γιατί προφανώς υπήρχε θέμα, αυτό νομιμοποιεί τώρα ο κ. Χατζηδάκης! Μη δομημένα πιθανά μελλοντικά κτίσματα που έχουν απλά οικοδομική άδεια, τα θεωρεί νόμιμα, κτίσματα που δεν έχουν δομηθεί ακόμα, μέσα σε δασική έκταση.

Όλα αυτά, λοιπόν, είναι ένα ασαφές ομιχλώδες τοπίο, το οποίο έχει πληθώρα λαθών και παρερμηνειών και θα οδηγηθεί και στο Συμβούλιο Επικρατείας γιατί υπάρχει πρόβλημα αντισυνταγματικότητας. Το μεγαλύτερο πρόβλημα, όμως, είναι ότι θα οδηγήσει την Ελλάδα μας να μην έχει δασικούς χάρτες. Θα εμποδίσετε, κύριε Χατζηδάκη, τη διοίκηση να πράξει το έργο. Αυτό σας λέμε εμείς. Έχετε ήδη βγάλει μια υπουργική απόφαση ότι ζητάτε από τους πολίτες σε έναν μήνα να φέρουν τα έγγραφα και μετά, όταν σε έναν μήνα θα τα αξιολογήσουν οι υπηρεσίες, δεν αναφέρεστε σε διαδικασία ανάρτησης και βάζετε ένα χρονοδιάγραμμα το οποίο, αν δεν κάνω λάθος, θα πρέπει να ολοκληρωθεί μέχρι τις 30 Σεπτεμβρίου;

Ειλικρινά πιστεύετε ότι θα το πετύχετε; Μέχρι τις 30 Σεπτεμβρίου θα έχετε κάνει συλλογή των διοικητικών πράξεων, αξιολόγηση με όλη αυτήν τη διαδικασία που προβλέπει η υπουργική απόφαση, αναμόρφωση δασικών χαρτών και ανάρτησή τους; Μέσα στον επόμενο ενάμιση, δύο μήνες καλοκαιριάτικα;

Και για ποιον λόγο δεν προχωράτε την ανάρτηση των ήδη μελετηθέντων δασικών χαρτών που έχουν ολοκληρωθεί σε όλη την Ελλάδα, το υπόλοιπο 45%;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Φάμελλε.

**ΣΩΚΡΑΤΗΣ ΦΑΜΕΛΛΟΣ:** Κύριε Χατζηδάκη, σας ρωτάω λοιπόν ξανά: Για ποιον λόγο επιλέχθηκε η αναμόρφωση των δασικών χαρτών, ιδιαίτερα των κυρωμένων, με πράξεις οι οποίες είναι αντίθετες με το Σύνταγμα και το Συμβούλιο της Επικρατείας; Πότε η Ελλάδα θα έχει δασικούς χάρτες και για ποιον λόγο τινάζετε στον αέρα και τους νέους και τους παλιούς και τους κυρωμένους, αλλά και τις περιοχές που έχουν εξεταστεί αντιρρήσεις και έχουν εκδοθεί αποφάσεις των ΕΠΕΑ;

Διότι, δυστυχώς, εκτός από τους αγρότες, θα αφήσετε ακάλυπτο το σύνολο των πολιτών και την επιχειρηματικότητα, διότι δυναμιτίζετε το κράτος δικαίου, εφόσον η Ελλάδα δεν θα έχει ποτέ ούτε δασικούς χάρτες ούτε Κτηματολόγιο. Ποτέ, βέβαια, όσο είναι Κυβέρνηση η Νέα Δημοκρατία. Διότι όλα αυτά προφανώς θα ανατραπούν από την επόμενη κυβέρνηση του ΣΥΡΙΖΑ.

**ΠΡΟΕΔΡΕΥΩΝ (Απόστολος Αβδελάς):** Κύριε Χατζηδάκη, έχετε τρία λεπτά -λέμε τρία λεπτά με αυτά που είπε- για να απαντήσετε στον κ. Φάμελλο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Περιβάλλοντος και Ενέργειας):** Κύριε Φάμελλε, πραγματικά, σας είμαι ευγνώμων με την αντιπολίτευση που ασκείτε και σας ενθαρρύνω να τη συνεχίσετε, διότι με τον δρόμο που ακολουθείτε δεν σας πιστεύει ούτε ο πιο φανατικός οπαδός του ΣΥΡΙΖΑ ούτε συνεργάτες σας στο γραφείο σας!

Κύριε Φάμελλε, τα προγράμματα στα οποία αναφέρεστε με τεράστιο θράσος τα βρήκα με μηδενικές απορροφήσεις, όπως είπα προηγουμένως. Προσθέτω και με μηδενικές συμβασιοποιήσεις. Προσθέτω, επίσης και με μηδενική σχεδόν επεξεργασία, διότι δεν κάνετε τίποτα. Πέρα από το να κουνάτε σήμερα το χέρι για τα δάση, επί της ουσίας για αυτό το πρόγραμμα δεν έχετε κάνει τίποτα.

Δεύτερον…

**ΣΩΚΡΑΤΗΣ ΦΑΜΕΛΛΟΣ:** Για τους χάρτες θα μας πείτε;

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Περιβάλλοντος και Ενέργειας):** Θα σας πω και για τους χάρτες. Θα τα πω ένα-ένα.

**ΠΡΟΕΔΡΕΥΩΝ (Απόστολος Αβδελάς):** Κύριε Φάμελλε, δεν σας διέκοψε. Σας άκουσε με υπομονή.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Περιβάλλοντος και Ενέργειας):** Σας συμβουλεύω άλλη φορά να μην κάνετε τέτοιες ερωτήσεις, ακριβώς επειδή θα σας απαντήσω σε όλα.

Δεύτερον, για τις διοικητικές πράξεις που λέτε ότι τις είχατε προβλέψει, υπήρχε μια γενική πρόβλεψη η οποία οδήγησε τη δημόσια διοίκηση να ερμηνεύει τα πράγματα κατά το δοκούν, τον γενικό διευθυντή το 2017 -έχω αναφερθεί στο έγγραφο- να λέει «θα τα διορθώσουμε όλα στο μέλλον», αυτό που κάνουμε σήμερα εμείς και στο τέλος, να θεωρούνται δάση χωράφια που καλλιεργούσαν επί δεκαετίες οι αγρότες και, όπως είπα και πριν, τα είχαν πάρει από τον Ελευθέριο Βενιζέλο ή τον Κωνσταντίνο Καραμανλή προ της δικτατορίας.

Αυτό είναι τεράστιο κοινωνικό και πολιτικό θέμα. Είναι ελέφαντας στο δωμάτιο για τους δασικούς χάρτες και δεν κρύβεται με τίποτα. Όσες πολιτικές θεατρικές παραστάσεις και να κάνει ο ΣΥΡΙΖΑ, δεν κρύβεται με τίποτα. Το ξέρουν οι αγρότες, το ξέρουν οι περιφερειάρχες, το ξέρει όλη η ύπαιθρος.

Προχωρώ περαιτέρω. Είστε τόσο περήφανοι για το έργο. Να είστε περήφανοι επί της αρχής, αν θέλετε, το αναγνώρισα και εγώ. Είπα ότι καλά κάνατε και το ξεκινήσατε και κακώς κάναμε εμείς, οι προηγούμενες κυβερνήσεις, που δεν το είχαμε ξεκινήσει προ του 2014. Το λέω και τώρα με θάρρος, αλλά με την ίδια ειλικρίνεια και το ίδιο θάρρος λέω ότι, έτσι όπως το είχατε κάνει, στη μισή Ελλάδα οι χάρτες για τους οποίους σήμερα κόπτεσθε, θα ολοκληρώνονταν όχι σε δύο, σε πέντε και σε δέκα χρόνια, αλλά σε είκοσι επτά μετρημένα χρόνια, σε είκοσι επτά χρόνια με τον ρυθμό που εξετάζονταν οι αντιρρήσεις.

Γι’ αυτό χρειάζεται μια συγγνώμη, μια απολογία, κάτι, εν πάση περιπτώσει, στους ανθρώπους τους οποίους επιχειρείτε συστηματικά να κοροϊδέψετε. Και γι’ αυτό απομακρύνονται από το κόμμα σας, διότι μια του ψεύτη, δύο του ψεύτη, βλέπετε τι γίνεται στις δημοσκοπήσεις.

**ΣΩΚΡΑΤΗΣ ΦΑΜΕΛΛΟΣ:** Γι’ αυτό κόψατε τις προσλήψεις.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Περιβάλλοντος και Ενέργειας):** Δεν είμαστε πια στο 2012 - 2014. Έχουν καταλάβει οι άνθρωποι, μπορούν και κρίνουν και συγκρίνουν.

Από εκεί και πέρα, προχωρώ περαιτέρω…

**ΣΩΚΡΑΤΗΣ ΦΑΜΕΛΛΟΣ:** Πείτε μας για τους χάρτες.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Περιβάλλοντος και Ενέργειας):** Για τους χάρτες λέω εδώ και τόση ώρα.

Προχωρώ περαιτέρω. Τι αντιμετωπίζουμε με τον νόμο και με τις αποφάσεις; Αυτή την προχειρότητα, την καθυστέρηση που θα υπήρχε στην εκπόνηση των χαρτών και τις αδικίες αντιμετωπίζουμε. Εκτός αν πιστεύετε ότι πρέπει να κλείσουμε τα μάτια στις κοινωνικές αδικίες, τις οποίες συνεπαγόταν η εκπόνηση των χαρτών. Γι’ αυτόν τον λόγο γίνεται η ανάρτηση με τον τρόπο που προβλέπεται και γι’ αυτόν τον λόγο θα προχωρήσουμε με ταχύτητα, επίσης.

Δεν μπορώ να καταλάβω, παρεμπιπτόντως, από ποια πλευρά μάς κάνετε κριτική. Από τη μια πλευρά, μας λέτε ότι θα διαιωνιστεί το πρόβλημα των χαρτών και από την άλλη, λέτε ότι είναι σφιχτές οι προθεσμίες για τις αναρτήσεις. Τι πιστεύετε από τα δύο; Διότι και τα δύο μαζί δεν μπορεί να ισχύουν.

**ΣΩΚΡΑΤΗΣ ΦΑΜΕΛΛΟΣ:** Ότι θα είστε ασυνεπείς ακόμα μια φορά.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Περιβάλλοντος και Ενέργειας):** Εν πάση περιπτώσει, εκείνο το οποίο σας λέω είναι ότι το ίδιο το Συμβούλιο της Επικρατείας, το οποίο επικαλείστε, λέει ότι για να συνυπολογιστούν οι χάρτες, για να αποτελέσουν βάση οι δασικοί χάρτες του Δασολογίου, πρέπει να είναι ακριβείς και οριστικοί.

Και αυτά τα οποία περιέγραψα δεν οδηγούν στο συμπέρασμα ότι ήταν κάτι το οποίο θυμίζει τις λέξεις «ακριβής» και «οριστικός». Θα καταβάλουμε, λοιπόν, μία πολύ μεγάλη προσπάθεια για την ανάρτηση των χαρτών, για την εκδίκαση των αντιρρήσεων. Πιστεύω ότι μέσα σε δύο χρόνια η προσπάθεια αυτή θα έχει ολοκληρωθεί αντί για είκοσι επτά και αυτή είναι η διαφορά μας. Επαναλαμβάνω, εσείς είκοσι επτά.

Και από κει και πέρα, θέλω επίσης να σας θυμίσω, γιατί μιλήσατε και για αντισυνταγματικότητες, ότι ο δικός σας νόμος ήδη είχε κριθεί σε κάποια σημεία του αντισυνταγματικός από το Συμβούλιο της Επικρατείας σε σχέση με διάφορες αγροτικές εκτάσεις. Το είπα και εδώ, ξανά, στην Ολομέλεια. Όπως, επίσης, είχε κριθεί ο δικός σας νόμος αντισυνταγματικός σε σχέση με τις οικιστικές πυκνώσεις. Το θυμάστε και αυτό ή το έχετε ξεχάσει και έχετε ξεχάσει οτιδήποτε δεν σας βολεύει; Εσείς που δίνετε μαθήματα συνταγματικότητας, έχετε δικούς σας νόμους οι οποίοι κρίθηκαν αντισυνταγματικοί.

Εν πάση περιπτώσει, κύριε Φάμελλε, πραγματικά σας είμαι ευγνώμων για την ερώτηση. Σας είμαι δίπλα ευγνώμων για το ύφος της ερώτησης. Θέλω να σας παρακαλέσω να συνεχίσετε να κάνετε τέτοιου είδους ερωτήσεις, διότι είστε ο μεγαλύτερος χορηγός της κυβερνητικής πολιτικής στον τομέα περιβάλλοντος και ενέργειας.

Σας ευχαριστώ πολύ.

**ΣΩΚΡΑΤΗΣ ΦΑΜΕΛΛΟΣ:** Χάρτες θα έχουμε;

**ΠΡΟΕΔΡΕΥΩΝ (Απόστολος Αβδελάς):** Και εμείς σας ευχαριστούμε και τους δύο.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 19:32΄ λύεται η συνεδρίαση για αύριο ημέρα Τρίτη 21 Ιουλίου 2020 και ώρα 10.00΄ με αντικείμενο εργασιών του Σώματος νομοθετική εργασία, σύμφωνα με την ημερήσια διάταξη που έχει διανεμηθεί.

Σας ευχαριστώ πολύ όλους και τους πάνω και τους κάτω. Καλό βράδυ, η Παναγιά μαζί σας.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**